(Hathras Gang Rape Murder) കോടതിയുടെ ഇടപെടല്, ഹത്രാസ് കൂട്ട ബലാത്സംഗ കൊലയില് യോഗി ഗവണ്‍മെന്‍റ് മറുപടി പറയേണ്ടിവരും | news wrap on hathras gang rape murder case\nNEWS WRAP | കോടതിയുടെ...\nNEWS WRAP | കോടതിയുടെ ഇടപെടല്, ഹത്രാസ് കൂട്ട ബലാത്സംഗ കൊലയില് യോഗി സര്‍ക്കാര് മറുപടി പറയേണ്ടിവരും\n2 Oct 2020 5:21 AM GMT\nഹാത്രസ് കൂട്ട ബലാത്സംഗ കൊലയില് അലഹബാദ് ഹൈക്കോടതിയുടെ ലഖ്‌നൗ ബെഞ്ച് വ്യാഴാഴ്ച സ്വമേധയാ കേസെടുത്തു. ബലാത്സംഗം ചെയ്യപ്പട്ട യുവതിയുടെ മരണശേഷം ശവദാഹം വരെ നടന്ന സംഭവങ്ങൾ മനഃസാക്ഷിയെ ഞെട്ടിച്ചുവെന്ന് ജസ്റ്റിസുമാരായ ജസ്പ്രീത് സിങ്, രാജൻ റോയ് എന്നിവരുടെ ബെഞ്ച് പറഞ്ഞു. ഉത്തര് പ്രദേശ് സര്‍ക്കാരിലെയും സംസ്ഥാന പോലീസിലെയും ഉന്നത ഉദ്യോഗസ്ഥന്‍മാരോട് ഒക്ടോബര് 12നു റിപ്പോര്‍ട്ട് സമര്‍പ്പിക്കാനും കോടതിയില് ഹാജരാകാനും ആവശ്യപ്പെട്ടതായി ദി ഇന്‍ഡ്യന് എക്സ്പ്രസ്സ് റിപ്പോര്‍ട്ട് ചെയ്യുന്നു.\nയുവതിയുടെ കുടുംബത്തോടും ഹാജരാകാന് കോടതി ആവശ്യപ്പെട്ടിട്ടുണ്ട്. സംഭവം സംബന്ധിച്ച് കുടുംബത്തിന് പറയാനുള്ളത് കേള്‍ക്കേണ്ടതുണ്ട് എന്നു കോടതി പറഞ്ഞു. എന്തുകൊണ്ടാണ് തിരക്കുപിടിച്ച് രാത്രിയില് തന്നെ യുവതിയുടെ ശവസംസ്കാരം നടത്തിയത് എന്നു അറിയേണ്ടതുണ്ട്. ഉദ്യോഗസ്ഥര് ഈ രീതിയില് കാര്യങ്ങള് കൈകാര്യം ചെയ്തതിന് കുടുംബത്തിന്റെ സാമൂഹ്യ സാമ്പത്തിക പദവി കാരണമായില്ലെ എന്നും കോടതി സംശയം പ്രകടിപ്പിച്ചു. കേസുമായി ബന്ധപ്പെട്ട അന്വേഷണം കോടതിയുടെ നിരീക്ഷത്തില് നടത്താനോ അല്ലെങ്കില് ഒരു സ്വതന്ത്ര ഏജന്‍സിയെക്കൊണ്ട് അന്വേഷിക്കാനോ തീരുമാനിക്കും എന്നും കോടതി പറഞ്ഞതായി എക്സ്പ്രസ്സ് റിപ്പോര്‍ട്ട് വ്യക്തമാക്കുന്നു.\nയു പി പോലീസ് ധൃതി പിടിച്ച് കുടുംബത്തിന്റെ അപേക്ഷ പരിഗണിക്കാതെ നടത്തിയ ശവസംസ്കാരത്തെ സംബന്ധിച്ചു ദി ഇന്‍ഡ്യന് എക്സ്പ്രസ്സ് പ്രസിദ്ധീകരിച്ച വാര്‍ത്ത കോടതി ഉദ്ധരിച്ചു.\nഅതേസമയം സംഭവവുമായി ബന്ധപ്പെട്ട് ബലാത്സംഗം നടന്നിട്ടില്ലെന്ന വിവാദ വിശദീകരണവുമായി യു പി പോലീസ് രംഗത്തെത്തി. കഴുത്തെല്ലിനേറ്റ പരിക്കു കാരണമാണ് യുവതി മരിച്ചതെന്നു ഫോറൻസിക് റിപ്പോർട്ട് ചൂണ്ടിക്കാട്ടി ക്രമസമാധാനവിഭാഗം എ.ഡി.ജി.പി. പ്രശാന്ത് കുമാറാണ് മാധ്യമങ്ങളോട് പറഞ്ഞത്. എന്നാല് ബലാത്സംഗം നടന്നതായാണ് പോസ്റ്റ്‌മോർട്ടം റിപ്പോര്‍ട്ട്.\nഫോറന്‍സിക് ഫലത്തില് പുരുഷബീജം കണ്ടെത്തിയിട്ടില്ല. പെൺകുട്ടിയും മൊഴിയിൽ ബലാത്സംഗത്തെക്കുറിച്ചു പറഞ്ഞിട്ടില്ല-ഇതാണ് പോലീസിന്റെ വിശദീകരണം. ജാതീയസംഘർഷമുണ്ടാക്കാനും സാഹോദര്യം തകർക്കാനും ചിലർ ഈ സംഭവം തെറ്റായി വഴിതിരിച്ചു വിടുകയായിരുന്നു. അവരെ കണ്ടെത്തി ശക്തമായി നടപടിയെടുക്കുമെന്നും പ്രശാന്ത് കുമാർ പറഞ്ഞു.\n19കാരിയായ ദളിത് പെണ്‍കുട്ടിയെ സെപ്തംബര് 22നാണ് സവര്‍ണ്ണ ജാതിക്കാരായ അയല്‍ക്കാര് കൂട്ടബലാത്സംഗത്തിന് ഇരയാക്കിയത്.\nഇതിനിടയില് സംഭവം ദേശീയ തലത്തില് രാഷ്ട്രീയ പ്രാധാന്യം നേടുകയാണ് എന്നു വിവിധ മാധ്യങ്ങള് റിപ്പോര്‍ട്ട് ചെയ്യുന്നു. കൂട്ട ബലാത്സംഗത്തിനിരയായി കൊല്ലപ്പെട്ട യുവതിയുടെ കുടുംബത്തെ സന്ദർശിക്കുന്നതിനായി ഹാത്രസിലേക്ക് പുറപ്പെട്ട കോൺഗ്രസ് നേതാക്കളായ രാഹുൽ ഗാന്ധിയെയും പ്രിയങ്കാ ഗാന്ധിയെയും നോയ്‍ഡയ്ക്ക് സമീപം യു.പി. പോലീസ് വ്യാഴാഴ്ച അറസ്റ്റ് ചെയ്തതാണ് ഇന്നലത്തെ പ്രധാന സംഭവം. പോലീസ് ലാത്തി ചാര്‍ജ്ജ് നടത്തുകയും രാഹുലിനെ ബലമായി നീക്കാന് ശ്രമിക്കുന്നതിനിടെ തള്ളിയിടുകയും ചെയ്തു. ഡൽഹി-യു.പി. യമുന എക്സ്പ്രസ് ഹൈവേയിലാണ് നാടകീയ സംഭവങ്ങള് അരങ്ങേറിയത്. തന്നെ എന്തിനാണ് അറസ്റ്റ് ചെയ്തതെന്ന് മാധ്യമങ്ങളോട് പറയണമെന്നും പോലീസിനോട് രാഹുൽ ആവശ്യപ്പെട്ടു.\nമരിച്ച യുവതിയുടെ വീടിനു സമീപം നിരോധനാജ്ഞ പ്രഖ്യാപിച്ചിട്ടുണ്ടെന്നും ആരെയും അവിടേക്ക് പോകാൻ അനുവദിക്കില്ലെന്നും പോലീസ് പറഞ്ഞപ്പോള് തനിച്ച് പോകുന്നത് എങ്ങനെ നിരോധനാജ്ഞയുടെ ലംഘനമാവുമെന്ന് രാഹുല് ചോദിച്ചു. കോവിഡ് 19 ലോക്ക് ഡൌണിന് ശേഷം രാഹുല് തെരുവിലിറങ്ങി ഒരു പ്രക്ഷോഭത്തിന് നേതൃത്വം നല്‍കുന്നത് ഇതാദ്യമായാണ്.\nകേരളത്തില് സ്വര്‍ണക്കടത്തും അതുമായി ബന്ധപ്പെട്ട് ഉയര്‍ന്നുവന്ന മറ്റ് കേസുകളും സംബന്ധിച്ച വാര്‍ത്തകള് തന്നെയാണ് ഒട്ടുമിക്ക പത്രങ്ങളുടെയും ഒന്നാം പേജില് ഇടം പിടിച്ചിരിക്കുന്നത്.\nവടക്കാഞ്ചേരിയിലെ ലൈഫ് മിഷൻ ഇടപാടിൽ നടക്കുന്ന സി.ബി.ഐ. അന്വേഷണത്തിൽ ഇടപെടില്ല എന്ന കേരള ഹൈക്കോടതിയുടെ തീരുമാനമാണ് മുഖ്യ വാര്‍ത്ത. കോടതി തീരുമാനം സര്‍ക്കാരിനേറ്റ തിരിച്ചടിയാണ് എന്നാണ് പൊതുവേയുള്ള വിലയിരുത്തല്. സി.ബി.ഐ. രജിസ്റ്റർചെയ്ത എഫ്.ഐ.ആർ. റദ്ദാക്കണമെന്നാവശ്യപ്പെട്ടുള്ള ലൈഫ് മിഷൻ സി.ഇ.ഒ.യുടെ ഹർജി ഫയലിൽ കോടതി ഫയലില് സ്വീകരിച്ചു. ഹർജി വിശദവാദത്തിനായി ഒക്ടോബർ എട്ടിലേക്കു മാറ്റി.\n"സർക്കാരോ സർക്കാർ ഏജൻസിയോ വിദേശത്തുനിന്ന് സഹായം സ്വീകരിച്ചിട്ടില്ല. യൂണിടാക്കിനും സെയിൻ വെഞ്ചേഴ്‌സിനുമാണ് പണംകിട്ടിയത്. അതിൽ വിദേശസഹായ നിയന്ത്രണനിയമത്തിന്റെ (എഫ്.സി.ആർ.എ.) ലംഘനം നടന്നിട്ടില്ലെന്നും സർക്കാർ വാദിച്ചു."-മാതൃഭൂമി റിപ്പോര്‍ട്ട് പറയുന്നു. സമാനമായ വാദം തന്നെയാണ് തന്റെ വൈകുന്നേരത്തെ വാര്‍ത്താ സമ്മേളനത്തിലും മുഖ്യമന്ത്രി പിണറായി വിജയന് ആവര്‍ത്തിച്ചത്.\n"വിദേശ സംഭാവന നിയന്ത്രണനിയമം ലംഘിച്ചെന്ന പാരാതി ലൈഫ് മിഷനെതിരേ നിലനിൽക്കില്ല. സി.ബി.ഐ. അന്വേഷണം നിയമപരമായി നിലനിൽക്കില്ലെന്ന് സർക്കാരിന് നിയമോപദേശം ലഭിച്ചിട്ടുണ്ട്." മുഖ്യമന്ത്രി പറഞ്ഞു.\nസ്വപ്നാ സുരേഷിന്റെ ദുരൂഹ ഇടപാടുകള് സംബന്ധിച്ചതാണ് മാതൃഭൂമിയുടെ മറ്റൊരു വാര്‍ത്ത.\nസ്വപ്നാ സുരേഷിന്റെ സ്വകാര്യ ബാങ്കിലെ അക്കൗണ്ടിൽ നടന്ന ഇടപാടുകൾ എൻഫോഴ്‌സ്‌മെന്റ് ഡയറക്ടറേറ്റ് പരിശോധിക്കുന്നു. എല്ലാ ഇടപാടുകളുടെയും വിവരങ്ങൾ ഉടൻ കൈമാറണമെന്നു കാണിച്ച് ഇ.ഡി. ബാങ്കിന് കത്തുനൽകി. യു.എ.ഇ. കോൺസുലേറ്റിന്റെ അക്കൗണ്ടിൽനിന്ന് സ്വപ്നയുടെ വ്യക്തിഗത അക്കൗണ്ടിലേക്ക് പണം വന്നതിന്റെ കാരണമാണ് ഇ.ഡി. പരിശോധിക്കുന്ന ഒന്ന്. സ്വപ്നയുടെ അക്കൗണ്ടിൽനിന്ന് പണം കൈമാറിയ മറ്റ് അക്കൗണ്ടുകളും പരിശോധിക്കുന്നുണ്ട്. കോഴിക്കോട്ടെ ഒരു സ്വകാര്യ ട്രസ്റ്റിന് കോടികൾ കൈമാറിയതായാണു വിവരം.-റിപ്പോര്‍ട്ട് തുടരുന്നു.\nസ്വപ്നാ സുരേഷ് ആവശ്യപ്പെട്ടപ്രകാരം അഞ്ച് ഐ ഫോണുകൾ വാങ്ങിനൽകിയെന്ന് യൂണിടാക് ഹൈക്കോടതിയില് സമര്‍പ്പിച്ച ഹര്‍ജിയില് പറയുന്നതായി മാതൃഭൂമിയുടെ മറ്റൊരു വാര്‍ത്ത വെളിപ്പെടുത്തുന്നു. സി.ബി.ഐ. അന്വേഷണത്തിനെതിരേയാണ് യൂണിടാക് നൽകിയ ഹർജി നല്‍കിയത്. യു എ.ഇ.യുടെ ദേശീയ ദിനാഘോഷത്തിന് എത്തുന്നവർക്ക് സമ്മാനമായി നൽകാനാണെന്നുപറഞ്ഞാണ് മൊബൈൽ വാങ്ങി നൽകണമെന്ന് ആവശ്യപ്പെട്ടത്. 2019 ഡിസംബർ രണ്ടിന് യു.എ.ഇ. കോൺസുലേറ്റ് സംഘടിപ്പിച്ച ദേശീയ ദിനാഘോഷ ചടങ്ങിൽ മുഖ്യാതിഥിയായി പങ്കെടുത്ത പ്രതിപക്ഷനേതാവ് രമേശ് ചെന്നിത്തലയടക്കമുള്ളവർക്ക് ഇത് സമ്മാനമായി നൽകിയെന്നും ഹര്‍ജിയില് വ്യക്തമാക്കുന്നു.\nസംസ്ഥാനത്തെ കോവിഡ് വ്യാപനം രൂക്ഷമായ സാഹചര്യത്തില് 144 പ്രഖ്യാപിച്ച വാര്‍ത്തയാണ് മലയാള മനോരമ ലീഡ് വാര്‍ത്തയായി നല്കിയിരിക്കുന്നത്.5പേരില് കൂടുതല് കൂട്ടം കൂടാന് പാടില്ല എന്ന നിബന്ധനകള് അടക്കം കര്‍ശന നടപടികള് ഒക്ടോബര് 3മുതല് നിലവില് വരും. ഈ മാസം 31 വരെയാണ് 144 പ്രാബല്യത്തില് ഉണ്ടാവുക. ഓഫീസുകളില് പോകാനും, വാഹനങ്ങള് കാത്തുനില്‍ക്കാനും കടകള് തുറകുന്നതിനും തടസ്സമുണ്ടാവില്ല.\nഅതേസമയം ഈ മാസം 15 മുതല് സ്കൂളുകള് തുറക്കാന് കേന്ദ്ര സര്‍ക്കാര് അനുമതി നല്‍കിയിട്ടുണ്ടെങ്കിലും സംസ്ഥാനത്ത് തുറാക്കേണ്ടതില്ല എന്ന തീരുമാനത്തിലാണ് സര്‍ക്കാര് എത്തിയിരിക്കുന്നത്. കോവിഡ് അപകടകരമായി വ്യാപിക്കുന്നതിനാല് സ്കൂളുകള് തുറക്കുക പ്രായോഗികമല്ല എന്നാണ് ജില്ലാ വിദ്യാഭ്യാസ അധികൃതര് അറിയിച്ചിരിക്കുന്നത്. കൂടാതെ പല സ്കൂളുകളും ഫസ്റ്റ് ലൈന് ട്രീറ്റ്മെന്‍റ് സെന്ററുകളാണ്.\nഇന്നലെ സംസ്ഥാനത്ത് 8135 പേര്‍ക്കാണ് കോവിഡ് സ്ഥിരീകരിച്ചത്. നിലവില് 72,339 പേര് ചികിത്സയിലുണ്ട്. ആകെ മരണം 771 ആണ്.\nമുഖ്യ ഉപദേശകയ്ക്ക് കോവിഡ് സ്ഥിരീകരിച്ചതിന് പിന്നാലെ യുഎസ് പ്രസിഡന്റ് ഡൊണാള്‍ഡ് ട്രംപ് ക്വാറന്റെയിനില് എന്ന വാര്‍ത്തയാണ് അമേരിക്കയില് നിന്നും വരുന്നത്. യുഎസ് പ്രസിഡന്റ് തന്നെ ട്വിറ്ററിലാണ് ഇക്കാര്യം വ്യക്തമാക്കിയത്. പത്‌നി മെലാനിയ ട്രംപും നിരീക്ഷണത്തിലാണെന്നും അദ്ദേഹം ട്വീറ്റില് പറഞ്ഞു.\nതിരഞ്ഞെടുപ്പ് പ്രചാരണ പരിപാടികള് ചൂടുപിടിച്ച സാഹചര്യത്തില് ഇപ്പോള് കോവിഡ് സ്ഥിരീകരിച്ച ഉപദേശക ഹോപ്പ് ഹിക്‌സിനൊപ്പം ട്രംപും മെലാനിയയും നിരവധി തവണ യാത്ര നടത്തിയിരുന്നു. ഈ സാഹചര്യത്തിലാണ് ട്രംപ് നീരീക്ഷണത്തിലേക്ക് മാറിയത്.\nവാര്‍ത്ത വൈറ്റ് ഹൗസ് സ്ഥിരീകരിക്കുമ്പോഴും ഇവരുടെ വൈറസ് ബാധയുടെ ഉറവിടം സംബന്ധിച്ച് വിവരങ്ങള് നല്‍കിയിട്ടില്ല. ട്രംപിന്റെ സഹായികളില് യോഗങ്ങളില് ഉള്‍പ്പെടെ മാസ്‌ക് ധരിക്കുന്ന വ്യക്തികളില് ഒരാളാണ് ഹോപ്പ് ഹിക്‌സ്. കഴിഞ്ഞ ദിവസങ്ങളില് മാസ്കില്ലാതെ ഇവര് ട്രംപിനൊപ്പം നില്‍ക്കുന്ന ചിത്രങ്ങള് ഉള്‍പ്പെടെ പുറത്ത് വന്നിരുന്നു.\nഅമേരിക്കയില് ഇപ്പോള് ചൂടന് ചര്‍ച്ച തീവ്ര വെള്ള വംശീയ വാദ സംഘടനയായ പ്രൌഡ് ബോയ്സ് ആണ്. കഴിഞ്ഞ ദിവസം ഓഹിയോയില് നടന്ന ആദ്യ പ്രസിഡന്‍ഷ്യല് സംവാദത്തില് പ്രൌഡ് ബോയ്സിനെ പിന്തുണച്ച് ട്രംപ് നടത്തിയ "സ്റ്റാന്‍ഡ് ബാക്ക്, സ്റ്റാന്‍ഡ് ബൈ" പ്രസ്താവന വിവാദമായിരിക്കുകയാണ്. ട്രംപിന്റെ വാക്കുകള് തങ്ങള്‍ക്കുള്ള അംഗീകരമായാണ് ഇവര് കണ്ടത്. അതേ സമയം സ്റ്റാന്‍ഡ് ബാക്ക്, സ്റ്റാന്‍ഡ് ബൈ എന്നീ വാക്കുകള് രേഖപ്പെടുത്തിയ ഉത്പന്നങ്ങള് പിന്‍വലിക്കാന് ആമസോണ് തീരുമാനിച്ചു. പ്രൌഡ് ബോയ്സ് ലോഗോയും ട്രംപിന്റെ പ്രയോഗവും ചിത്രീകരിക്കുന്ന ടീ ഷര്‍ട്ടുകള് ഉള്‍പ്പെടെയുള്ള നിരവധി ഉത്പന്നങ്ങള് വിപണിയില് ലഭ്യമാണ്.\nപ്രൌഡ് ബോയ്സിനെ കുറിച്ച് അഴിമുഖം പ്രസിദ്ധീകരിച്ച എക്സ്പ്ലെയിനര് വായിക്കാം :\nAzhimukham Plus Explainer | എഫ് ബി ഐ തീവ്രവാദ പട്ടികയില് പെടുത്തുകയും പിന്നീട് ഒഴിവാക്കുകയും ചെയ്ത അക്രമി സംഘം; ആരാണ് ട്രംപ് കൂടെ നില്‍ക്കാന് ആവശ്യപ്പെട്ട 'പ്രൌഡ് ബോയ്സ്'?\nഅമേരിക്കന് പ്രസിഡണ്ട് തിരഞ്ഞെടുപ്പ് വാര്‍ത്തകളും വിശകലനങ്ങളും വായിക്കാന് ഇവിടെ ക്ലിക്ക് ചെയ്യുക\nHathrasGangrape #HathrasRape #ProudBoys GoldSmugglingCase #SwapnaSuresh #LifeMission


സ്റ്റാര്‍ട്ടപ്പുകളെ പ്രോല്‍സാഹിപ്പിക്കാന് പഴയ നിബന്ധനകളില് മാറ്റംവരണം: സുരേഷ് പ്രഭു - FUTURE KERALA - Daily on Business Economy and Society\nഏഞ്ചല് നിക്ഷേപവുമായി ബന്ധപ്പെട്ട് നികുതി അധികൃതരില് നിന്ന് നോട്ടിസ് ലഭിക്കുന്നതായി നിരവധി സ്റ്റാര്‍ട്ടപ്പുകള് പരാതി ഉന്നയിച്ചിട്ടുണ്ട്\nന്യൂഡെല്‍ഹി: വളര്‍ന്നു വരുന്ന സംരംഭകരെ പ്രോല്‍സാഹിപ്പിക്കുന്നതിന് സഹായകമായ അന്തരീക്ഷം സൃഷ്ടിക്കപ്പെടണമെന്നും അതിന് യോജിക്കുന്ന രീതിയില് പഴയ ചട്ടക്കൂടുകളില് മാറ്റം വരണമെന്നും കേന്ദ്ര വാണിജ്യ-വ്യവസായ മന്ത്രി സുരേഷ് പ്രഭു. സാങ്കേതിക വിദ്യയില് സംഭവിച്ചുകൊണ്ടിരിക്കുന്ന മാറ്റങ്ങളെ കൂടി കണക്കിലെടുത്തു കൊണ്ടുള്ള ഭേദഗതികളാണ് ചട്ടക്കൂടുകളില് വരേണ്ടതെന്നും അദ്ദേഹം കൂട്ടിച്ചേര്‍ത്തു. ശനിയാഴ്ച വിവിധ സ്റ്റാര്‍ട്ടുകളുടെ പ്രതിനിധികളുമായി ചര്‍ച്ച നടത്തിയ ശേഷം സംസാരിക്കുകയായിരുന്നു അദ്ദേഹം.\nസ്റ്റാര്‍ട്ടപ്പുകളില് ഏഞ്ചല് നിക്ഷേപകര് നടത്തുന്ന ഫണ്ടിംഗിന് ചുമത്തുന്ന നികുതി സംബന്ധിച്ച് ഉടന് വ്യക്തത വരുത്തുമെന്ന് കേന്ദ്ര സര്‍ക്കാര് വൃത്തങ്ങള് വ്യക്തമാക്കിയതിനു പിന്നാലെയാണ് സുരേഷ് പ്രഭുവിന്റെ പ്രസ്താവനയും എത്തിയിട്ടുള്ളത്. ഈ നികുതിയില് നിന്ന് ഒഴിവാക്കേണ്ടുന്ന സ്റ്റാര്‍ട്ടുകള് സംബന്ധിച്ച് കൃത്യമായ നിര്‍വചനം ഉടന് പുറത്തിറക്കുമെന്നാണ് സര്‍ക്കാര് വ്യക്തമാക്കുന്നത്. സ്റ്റാര്‍ട്ടപ്പുകള്‍ക്ക് ആദായ നികുതി ആനുകൂല്യം അനുവദിക്കുന്ന പരിധി ഉയര്‍ത്തുന്നതിനെ കുറിച്ചും സര്‍ക്കാര് ആലോചിക്കുന്നുണ്ട്. ഏഞ്ചല് നിക്ഷേപകരില് നിന്നു ലഭിക്കുന്നതുള്‍പ്പടെ മൊത്തം 10 കോടി രൂപ വരെയുള്ള നിക്ഷേപസമാഹരണത്തിന് നികുതിയിളവ് നല്‍കുമെന്ന് കഴിഞ്ഞ വര്‍ഷം കേന്ദ്ര സര്‍ക്കാര് പ്രഖ്യാപിച്ചിരുന്നു.\nഏഞ്ചല് നിക്ഷേപവുമായി ബന്ധപ്പെട്ട് നികുതി അധികൃതരില് നിന്ന് നോട്ടിസ് ലഭിക്കുന്നതായി നിരവധി സ്റ്റാര്‍ട്ടപ്പുകള് പരാതി ഉന്നയിച്ചിട്ടുണ്ട്. ഇക്കാര്യത്തില് പരിഹാരം കാണുന്നതിനായി ആഭ്യന്തര വ്യാപാര-വ്യാവസായിക പ്രോല്‍സാഹന വകുപ്പും പ്രത്യക്ഷ നികുതി ബോര്‍ഡും നിരവധി ചര്‍ച്ചകള് നടത്തിയിട്ടുണ്ട്. പൂര്‍ണമായും നികുതി ഒഴിവാക്കണമെന്നാണ് സ്റ്റാര്‍ട്ടപ്പുകള് ആവശ്യപ്പെടുന്നത്. എന്നാല് നിക്ഷേപ പരിധി 50 കോടി രൂപ വരെയാക്കി ഉയര്‍ത്തുന്നതിനെ കുറിച്ചാണ് സര്‍ക്കാര് പരിഗണിക്കുന്നത്.\nTags:\tstartups, Suresh Prabhu\nഎണ്ണ വില പെട്ടെന്നുയരുന്നത് ദോഷം: ആര്‍ബിഐ\nവീണ്ടും സ്‌കൈട്രാക്‌സ് വേള്‍ഡ് അവാര്‍ഡ് നേടി എമിറേറ്റ്‌സ്


ഐഫോണിന് വെല്ലുവിളിയായി ലോകത്ത് ഏറ്റവും വില കൂടിയ ഫോണ് അവതരിപ്പിച്ച് ഹുവായ് – Truevision News\nജര്‍മനി : ഐഫോണിന് വെല്ലുവിളിയായി ലോകത്ത് ഏറ്റവും വില കൂടിയ ഫോണ് അവതരിപ്പിച്ച് ഹുവായ്. ജര്‍മ്മനിയില് നടന്ന ചടങ്ങിലാണ് ചൈനീസ് സ്മാര്‍ട്ട്‌ഫോണ് നില്‍മ്മാതാക്കളായ ഹുവായ് $1616 യുഎസ് ഡോളര് വില വരുന്ന സ്മാര്‍ട്ട്‌ഫോണ് അവതരിപ്പിച്ചത്. ഇന്ത്യന് വില 1,06,585 രൂപയാണ്. നവംബര് 20 മുതല് സ്മാര്‍ട്ട്‌ഫോണ് വില്‍പന രാജ്യങ്ങളില് ആരംഭിക്കും.\nഹുവായ് മേറ്റിനോട് സാമ്യമുള്ളതാണ് ‘പോര്‍ഷെ ഡിസൈന് മേറ്റ് 10’.ഡയമണ്ട് നിറത്തിലുളള നിറമാണ് ഫോണിന് നല്‍കിയിരിക്കുന്നത്. പേര്‍ഷെ ഡിസൈന് ഇന്റര്‍ഫേസും മറ്റു ആക്‌സസറീസുകളായ യുഎസ്ബി സി 3.5എംഎം ഹെഡ്‌ഫോണ് ജാക്ക് അഡാപ്ടറും ഉള്‍പ്പെടുന്ന ഫോണ് ലെതര് കേസ് കൊണ്ടാണ് നിര്‍മ്മിച്ചിരിക്കുന്നത്.\n1080 X 2160 പിക്‌സല് റസൊല്യൂഷന് ഉളള6ഇഞ്ച് ഫുള് എച്ച്ഡി ഡിസ്‌പ്ലേ, ആന്‍ഡ്രോയിഡ് 8.0 ഓപ്പറേറ്റിങ്ങ് സിസ്റ്റം ഒക്ടാകോര് കിരിന് 970 മാലി ജി72 12 ജിപിയു, 6ജിബി റാം, 256ജിബി ഇന്റേര്‍ണല് സ്റ്റോറേജ് എന്നിവ ഫോണിന്റെ സവിശേഷതകളാണ് .\nഹൈബ്രിഡ് ഡ്യുവല് സിമ്മും ഡ്യുവല് ക്യാമറ സെറ്റപ്പും 20എംപി മോണോക്രോം മോഡ്യൂള് 12എംപി RGB മോഡ്യൂള് എന്നിവയും ഫോണിനുണ്ട്. Leice Summilux-H Lence ആണ് റിയര് ക്യാമറയില് നല്‍കിയിരിക്കുന്നത്.f/1.6 അപ്പര്‍ച്ചര്, ഡ്യുവല് ടോണ് എല്‍ഇഡി ഫ്‌ളാഷ്, 4കെ കെ വീഡിയോ റെക്കോര്‍ഡിങ്ങ്, ഫിങ്കര്‍പ്രിന്റ് സ്‌കാനര്, ഇന്‍ഫ്രറെഡ് സെന്‍സര് എന്നിവയും ഫോണിന്റെ പ്രത്യേകതകളാണ്.\nഫാസ്റ്റ് ചാര്‍ജ്ജിങ്ങ് പിന്തുണയ്ക്കുന്ന് 4000എംഎഎച്ച് ബാറ്ററിയാണ്. വോള്‍ട്ട്, വൈഫൈ, ബ്ലൂട്ടൂത്ത്, ജിപിഎസ്, എന്‍എഫ്‌സി, യുഎസ്ബി ടൈപ്പ് സി എന്നിവയും ഈ ഫോണില് ഉള്‍പ്പെടുന്നു.


തിങ്കള്,7ജനുവരി 2019 (11:24 IST)\nകാത്തിരിപ്പിനൊടുവിൽ ഇന്ത്യ ഓസ്ട്രേലിയയെ കൂപ്പുകുത്തിച്ചിരിക്കുന്നു. റണ്‍വേട്ടയില് കോഹ്ലിയെ മൂന്നാം സ്ഥാനത്തേയ്ക്ക് പിന്തള്ളി ചേതേശ്വര് പൂജാരയും റിഷഭ് പന്തും റണ്‍സുകള് വാരിക്കൂട്ടിയതോടെ ഇന്ത്യ അനായാസം ഓസീസിനെ മറികടക്കുകയായിരുന്നു.\nടൂര്‍ണ്ണമെന്റില് ഏഴ് ഇന്നിംഗ്‌സുകളില് നിന്ന് 74.42 ബാറ്റിംഗ് ശരാശരിയില് റണ്‍സാണ് പൂജാര അടിച്ചെടുത്തത്. രണ്ടാമതെത്തിയ റിഷഭ് പന്ത് 58.33 ബാറ്റിംഗ് ശരാശരിയില് 350 റണ്‍സും സ്വന്തമാക്കി. ഇന്ത്യന് നായകന് കോഹ്ലിയ്ക്ക് 40.28 ബാറ്റിംഗ് ശരാശരിയില് 282 റണ്‍സ് മാത്രമേ കണ്ടെടുക്കാനായുളളു.\nഇന്ത്യയുടെ ഓസ്‌ട്രേലിയന് പര്യടനത്തില് വാര്‍ത്തകളില് നിറഞ്ഞു നിന്ന രണ്ട് താരങ്ങളാണ് ചേതേശ്വര് പൂജാരയും യുവതാരം ഋഷഭ് പന്തും. പൂജാര ബാറ്റ് കോണ്ട് മികച്ച പ്രകടം നടത്തിയപ്പോള് വാക്കുക്കൊണ്ടും ബാറ്റ് കൊണ്ടും എതിരാളികളെ കടന്നാക്രമിച്ച താരമാണ് ഇന്ത്യന് വിക്കറ്റ് കീപ്പര്.\nസിഡ്നിയിൽ 20 ക്യാച്ചുകള് സ്വന്തമാക്കുകയും ആദ്യ ഇന്നിംഗ്‌സില് തന്നെ 189 പന്തുകള് നേരിട്ട പന്ത് 15 ഫോറും ഒരു സിക്‌സും സഹിതം പുറത്താകാതെ 159 റണ്‍സും നേടി താന് നിസാരക്കാരനല്ലെന്ന് തെളിയിച്ച താരമാണ് പന്ത്. കോഹ്ലിയെ പോലും പിന്നിലാക്കിയ പന്തിനെ വാരിപുണർന്ന് ആഹ്ലാദം പങ്കിട്ടിരിക്കുകയാണ് കോഹ്ലി.


വായന: September 2013\nമുഖ്യമന്ത്രിയെ നിലനിർത്തുന്നത് പ്രതിപക്ഷ സമരം\nസോളാർ തട്ടിപ്പു കേസ് പ്രതി സരിത എസ്. നായർ മുഖ്യമന്ത്രിയുടെ ആപ്പീസുമായി നിരന്തരം ഫോൺ ബന്ധം പുലർത്തിയിരുന്നെന്ന വിവരം പുറത്തുവന്നയുടൻ തന്നെ പ്രതിപക്ഷം മുഖ്യമന്ത്രി ഉമ്മൻ ചാണ്ടി രാജിവെച്ച് ജുഡിഷ്യൽ അന്വേഷണം നേരിടണമെന്ന ആവശ്യം ഉന്നയിക്കുകയും സമരപ്രഖ്യാപനം നടത്തുകയും ചെയ്തു. സമരം ഇതിനകം പല ഘട്ടങ്ങൾ പിന്നിട്ടു കഴിഞ്ഞു. സാമ്പ്രദായിക രീതിയിലായിരുന്നു തുടക്കം. തലസ്ഥാനത്തും ജില്ലാ ആസ്ഥാനങ്ങളിലും ധർണ്ണകളും പ്രകടനങ്ങളും നടന്നു. അവ ഫലം കാണാതായപ്പോൾ അടുത്ത ഘട്ടത്തിലേക്ക് നീങ്ങി. ഒരു ലക്ഷം പേരെ അണിനിരത്തിക്കൊണ്ട് അനിശ്ചിതകാല സെക്രട്ടേറിയറ്റ് ഉപരോധം നടത്തുമെന്ന് എൽ.ഡി.എഫ് പ്രഖ്യാപിച്ചു. സി.പി.എം മാത്രം 70,000 പേരെ സമരമുഖത്തേക്കയക്കാൻ തീരുമാനിച്ചു. അതിനുള്ള ആളും പണവും പാർട്ടിക്കുണ്ടെന്ന കാര്യത്തിൽ ആർക്കും സംശയമുണ്ടായിരുന്നില്ല. മുഖ്യമന്ത്രി രാജി വെക്കുംവരെ ഉപരോധം തുടരുമെന്നും ഒരീച്ചയെ പോലും സെക്രട്ടേറിയറ്റിലേക്ക് കടക്കാൻ അനുവദിക്കില്ലെന്നുമാണ് എൽ.ഡി.എഫ്. കൺ‌വീനർ പറഞ്ഞത്.\nഭരണസ്തംഭനം ലക്ഷ്യമിട്ടുള്ള ആ നീക്കത്തെ സർക്കാർ അതീവ ഗൌരവത്തോടെയും അല്പം ഭയപ്പാടോടെയുമാണ് കണ്ടത്. സി.പി.എമ്മിനോട് ആഭിമുഖ്യം പുലർത്തുന്ന ഒരു വിഭാഗമുള്ള സംസ്ഥാന പൊലീസിന് ക്രമസമാധാനം നിലനിർത്താനാകുമോയെന്ന് സർക്കാർ സംശയിച്ചിരിക്കണം. അത് കേന്ദ്രസേനകളുടെ സഹായം അഭ്യർത്ഥിച്ചു. സമരഭടന്മാരെ തിരുവനന്തപുരത്തേക്ക് കൊണ്ടുവരുന്ന വാഹനങ്ങൾ തടയാനും നഗരത്തിൽ അവർക്ക് താമസ സൌകര്യം നിഷേധിക്കാനും പദ്ധതിയിടുകയും ചെയ്തു. പക്ഷെ പ്രതിബന്ധങ്ങൾ ഫലപ്രദമായില്ല ഉപരോധത്തിൽ പങ്കെടുക്കാൻ സി.പി.എം.ബ്രാഞ്ചുകൾ നിയോഗിച്ചവരിൽ 9,000 ബഹുഭൂരിപക്ഷം പേരുമെത്തി. സെക്രട്ടേറിയറ്റ് പരിസരം അവരെക്കൊണ്ട് നിറഞ്ഞു.\nവളരെ സൂക്ഷ്മമായും വിശദമായുമാണ് സി.പി.എം സമരം ആസൂത്രണം ചെയ്തത്. ഓരോ പാർട്ടി ബ്രാഞ്ചും എത്ര വാളണ്ടിയർമാരെ അയക്കണമെന്നും ഓരോരുത്തർക്കും എത്ര പണം കൊടുക്കണമെന്നും പാർട്ടി നേതൃത്വം തീരുമാനിക്കുകയും കീഴ്ഘടകങ്ങൾക്ക് നിർദ്ദേശങ്ങൾ നൽകുകയും ചെയ്തു. തിരുവനന്തപുരത്തെ ശ്രദ്ധാപൂർവ്വമായ ക്രമീകരണങ്ങളിൽ ഓരോ ജില്ലയിൽ നിന്നുമുള്ളവർ സെക്രട്ടേറിയറ്റിന്റെ ഏത് ഭാഗത്ത് നിലയുറപ്പിക്കണമെന്നും ആഹാരത്തിന് എപ്പോൾ എവിടെ എത്തണമെന്നുമുള്ള തീരുമാനങ്ങൾ അടങ്ങിയിരുന്നു. പതിന്നാലിടങ്ങളിലായി 5,000 പേർക്ക് വീതം ഭക്ഷണം തയ്യാറാക്കാനുള്ള ഏർപ്പാടുകൾ തിരുവനന്തപുരം ജില്ലാ കമ്മിറ്റി ചെയ്തു. സി.പി.എമ്മിന്റെ സംഘടനാപാടവത്തിൽ അത്ഭുതസ്തബ്ധരായ മാദ്ധ്യമങ്ങൾ ഐതിഹാസികമായ ഉപരോധ സമരത്തെ വാഴ്ത്തി.\nഎന്നാൽ സംഘടനാ പ്രവർത്തനത്തിന്റെ വിജയം സി.പി.എം. നേതൃത്വത്തെ ഭയപ്പെടുത്തി. പ്രമാണികൾ ഹോട്ടൽമുറികൾ തരപ്പെടുത്തി രാത്രിയിൽ സുഖമായി ഉറങ്ങിയശേഷം കുളിയും കഴിഞ്ഞ് വീണ്ടും സമരമുഖത്തെത്തിയപ്പോൾ ബഹുഭൂരിപക്ഷം വാളണ്ടിയർമാരും തെരുവിൽ ഉറങ്ങിയശേഷം പ്രാഥമികകൃത്യങ്ങൾ നിർവഹിക്കാൻ സൌകര്യമില്ലാതെ കുഴങ്ങുകയായിരുന്നു. സമരം നീണ്ടുപോയാൽ ആദ്യദിവസത്തെ ആവേശവും അച്ചടക്കവും നിലനിർത്താനാവില്ലെന്ന് നേതൃത്വം മനസിലാക്കി. അതോടെ സമരം എത്രയും വേഗം അവസാനിപ്പിക്കേണ്ടത് സർക്കാരിനേക്കാൾ പാർട്ടിയുടെ ആവശ്യമായി.\nഅനിഷ്ടസംഭവങ്ങൾ ഒഴിവാക്കാൻ സർക്കാരും പ്രതിപക്ഷവും ശ്രദ്ധിച്ചു. വിളിച്ചുവരുത്തിയ കേന്ദ്രസേനയെ സർക്കാർ തെരുവിലിറക്കിയില്ല. സെക്രട്ടേറിയറ്റ് പരിസരത്ത് സംസ്ഥാന പൊലീസ് മാത്രമെ വിന്യസിച്ചുള്ളു. മന്ത്രിമാർക്കും ജീവനക്കാർക്കും സെക്രട്ടേറിയറ്റിലെത്താൻ ഒരു ഗേറ്റ് തുറന്നുവെക്കുന്നതിനപ്പുറം ഒരു പ്രതിരോധത്തിനും സർക്കാർ മുതിർന്നില്ല. പ്രതിപക്ഷം അവിടെ തടസം സൃഷ്ടിച്ചുമില്ല. സെക്രട്ടേറിയറ്റിലെത്താൻ മന്ത്രിമാർ ഉപയോഗിച്ച റോഡ് ഉപരോധിക്കാൻ ശ്രമിച്ച സി.പി.എം. പ്രവർത്തകരെ സംസ്ഥാന സെക്രട്ടറി പിണറായി വിജയൻ തന്നെ പാഞ്ഞെത്തി പറഞ്ഞയച്ചു. രണ്ടാം ദിവസം ഉച്ചയോടെ ജുഡിഷ്യൽ അന്വേഷണം നടത്താൻ തയ്യാറാണെന്ന മുഖ്യമന്ത്രിയുടെ പ്രസ്താവം വരികയും ഉടൻതന്നെ എ.കെ.ജി. സെന്ററിൽ അവലോകന യോഗം നടത്തിക്കൊണ്ടിരുന്ന എൽ.ഡി.എഫ്. നേതാക്കൾ ഉപരോധം അവസാനിപ്പിക്കാൻ തീരുമാനിക്കുകയും ചെയ്തു. പിണറായി വിജയൻ സമരരംഗത്തെത്തി തീരുമാനം പ്രഖ്യാപിച്ചു. ഉപരോധം തുടങ്ങിയതു മുതൽ അതിന്റെ നേതൃത്വം എൽ.ഡി.എഫ്. കൺ‌വീനറിൽ നിന്ന് പാർട്ടി സെക്രട്ടറി ഏറ്റെടുത്തിരുന്നു.\nഉപരോധം ഒരു വിജയമായിരുന്നെന്നതിൽ സംശയമില്ല. അതേസമയം അത് വലിയ പരിമിതികളുള്ള സമരരീതിയാണെന്നും പെട്ടെന്ന് വെളിപ്പെട്ടു. ചില അറബ് രാജ്യങ്ങളിൽ നടന്ന മുല്ലപ്പൂ വിപ്ലവവും അമേരിക്കയിലെ വാൾ സ്ട്രീറ്റ് പിടിച്ചടക്കൽ സമരവും പോലെയുള്ള സഹനസമരമാണ് നടക്കാൻ പോകുന്നതെന്നായിരുന്നു നേതാക്കൾ പറഞ്ഞത്. എന്നാൽ അതൊന്നും രാഷ്ട്രീയ പാർട്ടികൾ സംഘടിപ്പിച്ച പ്രക്ഷോഭങ്ങളായിരുന്നില്ല. ഈജിപ്തിലെ മുസ്ലിം ബ്രദർഹുഡ് മുല്ലപ്പൂ വിപ്ലവത്തിൽ പങ്കെടുകുകയും അതിന്റെ ഗുണഭോക്താവാകുകയും ചെയ്തെങ്കിലും അതൊരു പൊതുസമൂഹ പ്രസ്ഥാനമായിരുന്നു. അതുകൊണ്ടാണ് ഭരണകൂടം പ്രകോപനങ്ങൾ സൃഷ്ടിച്ചിട്ടും അത് സമാധാനപരമായി വളരെ ദിവസം തുടർന്നത്. അക്രമസമര പാരമ്പര്യമുള്ള ഒരു രാഷ്ട്രീയ കക്ഷിക്ക് ഒരു അനിശ്ചിതകാല സഹന സമരം നടത്താൻ കഴിയില്ലെന്നതാണ് വാസ്തവം. ഇത് തിരിച്ചറിഞ്ഞ് അനിശ്ചിതകാല ഉപരോധം അതിവേഗം അവസാനിപ്പിച്ച ഇടതുനേതൃത്വം ഇനി അത്തരത്തിലുള്ള ഒരു സമരത്തിന് മുതിരുമെന്ന് തോന്നുന്നില്ല.\nബന്ദും ഘെരാവോയും പോലെ മനുഷ്യാവകാശലംഘനങ്ങളടങ്ങുന്ന സമരമാർഗ്ഗങ്ങളിലൂടെ വളർന്ന സി.പി.എം. പുതിയ പ്രക്ഷോഭരീതികൾ തേടാൻ തുടങ്ങിയിട്ട് കുറച്ചുകാലമായി. ആ ശ്രമം തുടരുകയാണെന്ന് പിന്നീടുണ്ടായ മുട്ടയേറുകൾ സൂചിപ്പിക്കുന്നു. രോഷം പ്രകടിപ്പിക്കാൻ യൂറോപ്യന്മാർ ചിലപ്പോൾ അവലംബിക്കാറുള്ള മാർഗ്ഗമാണ് ചീമുട്ടയേറ്. പക്ഷെ ചീമുട്ട കാറിന്റെ പുറത്തൊ ദേഹത്തൊ വീണതു കൊണ്ട് ഒരു ഭരണാധികാരിയും ഇതുവരെ സ്ഥാനമൊഴിഞ്ഞിട്ടില്ല. ആ നിലയ്ക്ക് മുട്ടയെറിഞ്ഞ് സർക്കാരിനെ വീഴ്ത്താനാവില്ലെന്ന ആഭ്യന്തരമന്ത്രിയുടെ വാക്കുകൾ ഉചിതം തന്നെ. മുട്ടയെറിഞ്ഞ് ചീഫ് വിപ്പിനെ പുറത്താക്കാൻ കഴിയില്ലെന്ന് സ്വന്തം പാർട്ടിക്കാരെ ബോധ്യപ്പെടുത്താനും അദ്ദേഹത്തിന് കഴിയണം.\nആനുകാലികങ്ങളിൽ ഉപരോധസമരം വിശകലനം ചെയ്ത നിരീക്ഷകരൊക്കെയും അത് പരാജയമാണെന്നാണ് വിലയിരുത്തിയിട്ടുള്ളത്. മുഖ്യമന്ത്രിയുടെ രാജി എന്ന പ്രഖ്യാപിത ലക്ഷ്യം നേടാനായില്ലെന്നതു കൊണ്ട് സമരം പരാജയമായിരുന്നെന്ന് പറയുന്നത് ശരിയല്ല. രണ്ടുമൂന്നു മാസമായി പ്രതിപക്ഷം നടത്തിവരുന്ന സമരത്തിന്റെ യഥാർത്ഥ ലക്ഷ്യം മുഖ്യമന്ത്രിയുടെ രാജിയല്ല. അത് അടുത്ത കൊല്ലത്തെ പാർലമെന്റ് തെരഞ്ഞെടുപ്പിനുള്ള കളമൊരുക്കലാണ്. സി.പി.എമ്മിന്റെ ഏറ്റവും വലിയ ശക്തികേന്ദ്രമായ ത്രിപുര രണ്ട് ലോക് സഭാ സീറ്റ് മാത്രമുള്ള ഒരു ചെറിയ സംസ്ഥാനമാണ്. പശ്ചിമ ബംഗാളിൽ അധികാരം നഷ്ടപ്പെടുകയും പാർട്ടിയുടെ അടിത്തറ തകരുകയും ചെയ്തതിനാൽ അടുത്ത ലോക് സഭയിൽ മാന്യമായ സ്ഥാനം ലഭിക്കാൻ ആശ്രയിക്കാവുന്ന ഏക സംസ്ഥാനം കേരളമാണ്. കേന്ദ്രത്തിൽ അധികാരത്തിലേറാൻ സാധ്യതയുള്ള കക്ഷിയെന്ന നിലയിൽ സാധാരണയായി ലോക് സഭാ തെരഞ്ഞെടുപ്പിൽ കോൺഗ്രസിന് കേരളത്തിൽ മുൻ‌കൈ ലഭിക്കാറുണ്ട്. എന്നാൽ ഗ്രൂപ്പ് പോര് ശക്തമായിരുന്ന 2004ൽ അതിനെ തറപറ്റിക്കാൻ എൽ.ഡി.എഫിന് കഴിഞ്ഞിരുന്നു. അന്ന് യു.ഡി.എഫിന് കിട്ടിയ ഏക സീറ്റ് മുസ്ലിം ലീഗിന്റേതായിരുന്നു. അതിന്റെ ബലത്തിൽ ലീഗിന് യു.പി.എ. മന്ത്രിസഭയിൽ സ്ഥാനം ലഭിക്കുകയും ചെയ്തു. അമേരിക്കയുമായുണ്ടാക്കിയ സിവിൽ ആണവ കരാറിനോടുള്ള എതിർപ്പിന്റെ പേരിൽ യു.പി.എ. സർക്കാരിനുള്ള പിന്തുണ പിൻ‌വലിച്ചുകൊണ്ട് സാമ്രാജ്യത്വവിരുദ്ധ പ്രതിച്ഛായ മിനുക്കി മത്സരിച്ചിട്ടും 2009ൽ എൽ.ഡി.എഫിന് വലിയ തിരിച്ചടിയുണ്ടായി. എന്നാൽ സാഹചര്യങ്ങൾ അനുകൂലമാണെങ്കിൽ എൽ.ഡി.എഫിന് നല്ല പ്രകടനം കാഴ്ചവെക്കാൻ കഴിയുമെന്ന 2004ലെ പാഠം ഇന്നും പ്രസക്തമാണ്.\nഉമ്മൻ ചാണ്ടി രാജിവെക്കുകയും കോൺഗ്രസും യു.ഡി.എഫും സോളാർ പാപഭാരത്തിൽ നിന്ന് മോചനം നേടുകയും ചെയ്താൽ സി.പി.എമ്മിനും എൽ.ഡി.എഫിനും 2014ലെ ലോക് സഭാ തെരഞ്ഞെടുപ്പിൽ വലിയ പ്രതീക്ഷ വെച്ചു പുലർത്താനാകില്ല. ഉമ്മൻ ചാണ്ടി തുടരുകയും സോളാർ പ്രശ്നം പുകഞ്ഞുകൊണ്ടിരിക്കുകയും ചെയ്യുന്നതാണ് അവർക്ക് നല്ലത്. തുടർച്ചയായി അഞ്ചു കൊല്ലവും അധികാരത്തിലിരിക്കാൻ സമീപകാലത്തെ ഒരു യു.ഡി.എഫ് മുഖ്യമന്ത്രിക്കും കഴിഞ്ഞിട്ടില്ല. കോൺഗ്രസിനുള്ളിലെ എതിരാളികൾ മുഖ്യമന്ത്രിയെ പുറത്താക്കാനുള്ള ശ്രമങ്ങൾക്ക് തുടക്കം കുറിക്കുകയും ഗ്രൂപ്പു പോര് ശക്തമാകുമ്പോൾ പ്രമുഖ ഘടകകക്ഷികൾ അദ്ദേഹത്തെ കൈയൊഴിഞ്ഞുകൊണ്ട് നേതൃമാറ്റത്തിന് വഴിയൊരുക്കുകയും ചെയ്യുന്നതാണ് പതിവ് രീതി. പാർട്ടിക്കകത്തു എതിർപ്പു നേരിടുന്ന ഉമ്മൻ ചാണ്ടിയെ അധികാരത്തിൽ തുടരാൻ ഇപ്പോൾ സഹായിക്കുന്നത് എൽ.ഡി.എഫ് സമരമാണ്. പ്രതിപക്ഷം പ്രക്ഷോഭം സജീവമായി നിലനിർത്തുന്നിടത്തോളം എതിർഗ്രൂപ്പും ഘടക കക്ഷികളും അദ്ദേഹത്തിന്റെ പിന്നിൽ ഉറച്ചു നിൽക്കാൻ ബാധ്യസ്ഥരാണ്.(ജനശക്തി, സെപതംബർ 14-27, 2013.\nPosted by Brp Bhaskar at Thursday, September 26, 2013 1 comment:\nപത്തൊമ്പതാം നൂറ്റാണ്ടിലെ കേരള സമൂഹം ജീർണ്ണത ബാധിച്ചതായിരുന്നു. ഇന്ത്യയൊട്ടുക്ക് തൊട്ടുകൂടായ്മ ഉണ്ടായിരുന്നു. ഇവിടെയാകട്ടെ ദൃഷ്ടിയിൽ പെട്ടുകൂടാത്തവരും ഉണ്ടായിരുന്നു. സ്ത്രീകൾ മാറു മറയ്ക്കാൻ പാടില്ലായിരുന്നു. രാജാവിന് മുലക്കരം കൊടുക്കുകയും വേണം. നിരപരാധിത്വം തെളിയിക്കാൻ കുറ്റാരോപിതർ തിളയ്ക്കുന്ന എണ്ണയിൽ കൈമുക്കണം. കൊല്ലിനും കൊലയ്ക്കും അധികാരമുള്ള മാടമ്പിമാർ വ്യവസ്ഥയുടെ സംരക്ഷകരായി നിലകൊണ്ടു. തെക്കുനിന്നു വീശിയ മാറ്റത്തിന്റെ കാറ്റ് ആ ജീർണ്ണ വ്യവസ്ഥയെ തൂത്തെറിഞ്ഞു. അങ്ങനെ ഇരുപതാം നൂറ്റാണ്ടിൽ കേരളം രാജ്യത്തെ ഏറ്റവും പുരോഗമനോന്മുഖമായ സംസ്ഥാനമായി. ആളോഹരി വരുമാനം ദേശീയ ശരാശരിക്കുതാഴെ ആയിരുന്നിട്ടും ഉയർന്ന സാക്ഷരതയും കുറഞ്ഞ ശിശുമരണ നിരക്കും സംസ്ഥാനത്തെ സാമൂഹികതലത്തിൽ പാശ്ചാത്യരാജ്യങ്ങൾക്കൊപ്പമെത്തിച്ചു കൊണ്ട് ലോകത്തെ അത്ഭുതപ്പെടുത്തി. ഇപ്പോൾ ചിത്രം പിന്നെയും മാറിയിരിക്കുന്നു. ജീർണ്ണത വീണ്ടും പടരുന്നു.\nജാതിമത സമൂഹങ്ങളുടെ നവീകരണത്തിന് നേതൃത്വം നൽകി കേരള നവോത്ഥാനത്തിന് വഴിയൊരുക്കിയ സംഘടനകൾ സ്വാർത്ഥതല്പരരുടെ കൈകളിൽ പ്രതിലോമശക്തികളായി മാറിയിരിക്കുന്നു. സേവനമനോഭാവത്തോടെ വിദ്യാഭ്യാസസ്ഥാപനങ്ങൾ നടത്തിയവർ ലാഭേച്ഛയോടെ തലവരി സ്ഥാപനങ്ങൾ നടത്തുന്നു. സ്വാതന്ത്ര്യത്തിന്റെയും സമത്വത്തിന്റെയും സന്ദേശം പ്രചരിപ്പിച്ച പ്രസ്ഥാനങ്ങൾ അധികാരം നേടാനും നിലനിർത്താനുമുള്ള തത്രപ്പാടിൽ ആദർശങ്ങൾക്ക് അവധി നൽകിയിരിക്കുന്നു. ബഹുജനതാല്പര്യങ്ങളല്ല, പാർട്ടിതാല്പര്യങ്ങളാണ് ഇപ്പോൾ അവയെ നയിക്കുന്നത്. മദ്യത്തിന്റെ ഉപഭോഗം കൊല്ലം‌തോറും വർദ്ധിക്കുന്നു. മദ്യപാനം ആരംഭിക്കുന്ന പ്രായം ക്രമേണ കുറഞ്ഞു 13 വയസിലെത്തിയിരിക്കുന്നു. സ്ത്രീകൾക്കിടയിലും മദ്യപാനം വർദ്ധിക്കുന്നതായി പ്രശസ്ത ഭിഷഗ്വരൻ ഡോ. വി.പി. ഗംഗാധരൻ ഈയിടെ പറയുകയുണ്ടായി. സ്ത്രീപീഡനം വ്യാപകമായി റിപ്പോർട്ടു ചെയ്യപ്പെടുന്നു. വീട്ടിനുള്ളിലും സ്ത്രീകളും കുട്ടികളും സുരക്ഷിതരല്ലാതായിരിക്കുന്നു. കയ്യേറ്റക്കാർ വനഭൂമി തട്ടിയെടുത്തതിന്റെ ഫലമായി നിരാലംബരായ ആദിവാസികളുടെ ഊരുകളിൽ കുഞ്ഞുങ്ങൾ പോഷകാഹാരം കിട്ടാതെ മരിക്കുന്നു. ഭൂപരിഷ്കരണം തഴഞ്ഞ ദലിതരിൽ പകുതിയിലേറെ ചേരികളിൽ ഒതുക്കപ്പെട്ടിരിക്കുന്നു. കൃഷിഭൂമിക്കു വേണ്ടിയുള്ള അവരുടെ സമരങ്ങളെ പരാജയപ്പെടുത്താൻ രാഷ്ട്രീയ കക്ഷികൾ കൈകോർക്കുന്നു. പാവപ്പെട്ടവർക്കായി രൂപകല്പന ചെയ്തിട്ടുള്ള ക്ഷേമപദ്ധതികളുടെ ഗുണം ലഭിക്കണമെങ്കിൽ രാഷ്ട്രീയക്കാർ കനിയണം, ഇടനിലക്കാരന് വിഹിതം നൽകുകയും വേണം. സാർവത്രിക പൊതുവിതരണ സംവിധാനത്തിന്റെ പേരിൽ ലഭിക്കുന്ന ധാന്യങ്ങൾ രാഷ്ട്രീയകക്ഷികളുടെ അറിവോടെ അരി മില്ലുകളിലും പൊതുവിപണിയിലുമെത്തുന്നു. സർക്കാരാപ്പീസിൽ പ്രത്യേക പരിഗണന കിട്ടാൻ മാത്രമല്ല, നിയമപ്രകാരം അർഹതപ്പെട്ടത് കിട്ടാനും കൈക്കൂലി നൽകണം. സത്യസന്ധരായ നിരവധി മുഖ്യമന്ത്രിമാർ വന്നുപോയെങ്കിലും ആരും അഴിമതിക്കെതിരെ നടപടിയെടുത്തില്ല.\nപത്തൊമ്പതാം നൂറ്റാണ്ടിൽ ജന്മികുടുംബങ്ങൾ പോലും ഇല്ലായ്മ നേരിട്ടിരുന്നു. ഇന്ന് കേരളം സമ്പന്ന സംസ്ഥാനമാണ്. ആളോഹരി വരുമാനത്തിലും ചെലവിലും രാജ്യത്ത് ഒന്നാം സ്ഥാനത്ത്. നാലു പതിറ്റാണ്ട് മുമ്പ് തുടങ്ങിയ ഗൾഫ് പ്രവാസമാണ് ഈ വലിയ മാറ്റം സാധ്യമാക്കിയത്. ഇപ്പോൾ 60,000 കോടി രൂപയാണ് ഒരു വർഷം പുറത്തുനിന്ന് ഇവിടെ എത്തുന്നത്. പലപ്പോഴും പണം ചെലവാക്കുന്നത് വിദേശത്ത് കഷ്ടപ്പാടുകൾ സഹിച്ച് അതുണ്ടാക്കുന്നവരല്ല, കഷ്ടപ്പാടെന്തെന്നറിയാതെ നാട്ടിൽ കഴിയുന്നവരാണ്. ഈ പണം ഒഴുകുന്ന ചാലുകൾക്കരികിലുള്ളവർക്ക് അതിന്റെ ഗുണം ഏറിയൊ കുറഞ്ഞൊ ലഭിക്കുന്നു. അതിന്റെ ഗുണം കിട്ടാത്തവർക്ക് ജിവിതം നരകതുല്യമാണ്. പ്രവാസികളിൽ ഒരു വലിയ വിഭാഗം ഇവിടെ വേണ്ടത്ര അവസരങ്ങൾ ലഭിക്കാത്തവരായിരുന്നതുകൊണ്ട് ആദ്യഘട്ടത്തിൽ ഗൾഫ് പണം അസമത്വങ്ങൾ കുറക്കാൻ സഹായിച്ചു. പിന്നീട് പ്രവാസികളിൽനിന്ന് അതിസമ്പന്നർ ഉയർന്നുവന്നു. അതോടെ അസമത്വം വീണ്ടും വളരാൻ തുടങ്ങി. രാഷ്ട്രീയ രക്ഷാധികാരവും ഉദ്യോഗസ്ഥ സഹകരണവും മാഫിയാ സംരക്ഷണവും ആവശ്യപ്പെടുന്ന ഭൂമികയ്യേറ്റം, മണൽഖനനം, പാറപൊട്ടിക്കൽ തുടങ്ങിയ പ്രവർത്തനങ്ങൾ വ്യാപകമാണ്. അവയിൽ ഏർപ്പെട്ടിരിക്കുന്നവർക്ക് രാഷ്ട്രീയ മതിലുകൾ തടസമല്ല. ഇരുമുന്നണികളുടെ സർക്കാരുകളും ആറന്മുള വിമാനത്താവളത്തിന് ഭൂമി സ്വരൂപിക്കാൻ ഒത്താശ ചെയ്തുകൊടുത്തു. പത്തനംതിട്ട ജില്ലയിലെ ഏറ്റവും വലിയ പാറപൊട്ടിക്കൽ കരാറുകാരൻ കോൺഗ്രസിന്റെയും എൻ.എസ്.എസിന്റെയും നേതാവാണ്. അദ്ദേഹത്തിന്റെ സഹോദരൻ സി.പി.എം. പാർലമെന്റംഗവും. വർക്കലയിൽ ദലിതരുടെ ഭൂമി കൈക്കലാക്കാൻ ശ്രമിക്കുന്നവരിലും കോൺഗ്രസ് സി.പി.എം. സഹോദരന്മാരുണ്ട്.\nനവോത്ഥാനധാര ദുർബലപ്പെട്ടപ്പോൾ സാമൂഹ്യ പരിഷ്കർത്താക്കൾ ഉച്ഛാടനം ചെയ്ത ചില തിന്മകൾ തിരിച്ചു വന്നു. അവയെ ഫ്യൂഡൽ ജീർണ്ണതയുടെ തുടർച്ചയായി കാണാം. എന്നാൽ ഇന്നത്തെ കേരള സമൂഹത്തിന് ആധുനികവും ഉത്തരാധുനികവുമായ ഭാവങ്ങളുമുണ്ട്. ഒപ്പം അവയുമായി ബന്ധപ്പെട്ട ജീർണ്ണതകളും. അറിയപ്പെടുന്ന വരുമാനമാർഗ്ഗമില്ലാത്തവർ ആർഭാട ജീവിതം നയിക്കുന്ന കാഴ്ച യുവാക്കളെ മോഹിപ്പിക്കുന്നു. അവർ പെട്ടെന്ന് പണമുണ്ടാക്കാനുള്ള മാർഗ്ഗങ്ങൾ ആരായുന്നു. രാഷ്ട്രീയം, ആത്മീയം, വ്യവസായം എന്നിങ്ങനെ പല മേഖലകളിലും അവർ സാധ്യതകൾ കണ്ടെത്തുന്നു. അണികൾക്ക് ജോലി തരപ്പെടുത്തുന്നത് തങ്ങളുടെ ചുമതലയാണെന്ന് രാഷ്ട്രീയ കക്ഷികൾ കരുതുന്നു. അതിസാഹസികരായ കക്ഷിനേതാക്കൾ മത്സരപ്പരീക്ഷയുടെ ഉത്തരക്കടലാസുകൾ മുക്കി ആ ചുമതല നിർവഹിക്കാൻ തയ്യാറാകുന്നു. സീരിയൽ താരങ്ങളാകാൻ അവസരം തേടുന്ന പെൺകുട്ടികൾ സീരിയൽ ബലാത്സംഗത്തിന് വിധേയരാകുന്നു. സാധാരണഗതിയിൽ ഒരാളിന്റെ മുന്നിൽ ടെലിവിഷൻ ക്യാമറ വെച്ചാൽ താൻ ചെയ്യുന്നതും പറയുന്നതും മറ്റുള്ളവർ കാണുകയും കേൾക്കുകയും ചെയ്യുമെന്ന തിരിച്ചറിവ് നല്ല പെരുമാറ്റം കാഴ്ചവെക്കാൻ അയാളെ പ്രേരിപ്പിക്കും. എന്നാൽ മലയാളിയിലെ നല്ല വശത്തെയല്ല ചീത്ത വശത്തെയാണ് ക്യാമറ പുറത്തുകൊണ്ടു വരുന്നത്.\nഒരു സമൂഹത്തിന്റെ ആരോഗ്യകരമായ നിലനിൽ‌പ്പിന് ഒരു കുറഞ്ഞ തോതിലുള്ള സത്യസന്ധത കൂടിയേ തീരൂ. ആ തോതിലുള്ള സത്യസന്ധത ഇല്ലാത്തതാണ് കേരളത്തിന്റെ ജീർണ്ണാവസ്ഥക്കു കാരണം. പേഴ്സണൽ സ്റ്റാഫിലെ ഒരാൾ സോളാർ തട്ടിപ്പു കേസിൽ ജയിലിലാകുകയും രണ്ടുപേർ ജോലിയിൽനിന്ന് പുറത്താക്കപ്പെടുകയും ചെയ്തിട്ടും തന്നെയൊ തന്റെ ആപ്പീസിനെയൊ ജുഡിഷ്യൽ അന്വേഷണത്തിന്റെ പരിധിയിൽ കൊണ്ടുവരേണ്ട കാര്യമില്ലെന്ന് ഇമ വെട്ടാതെ പറയാൻ മുഖ്യമന്ത്രി ഉമ്മൻ ചാണ്ടിക്ക് കഴിയുന്നു. ജുഡിഷ്യൽ അന്വേഷണ തീരുമാനം പ്രഖ്യാപിച്ചപ്പോൾ തന്നെ താനൊ തന്റെ ആപ്പീസൊ അതിന്റെ പരിധിയിൽ വരില്ലെന്ന് മുഖ്യമന്ത്രി പറയുന്നത് ടെലിവിഷനിലൂടെ ജനങ്ങൾ കാണുകയും കേൾക്കുകയും ചെയ്തതാണ്. എന്നിട്ടും താൻ അന്വേഷണ പരിധിയിൽ വരില്ലെന്ന് മുഖ്യമന്ത്രി പ്രസ്താവിച്ചത് എൽ.ഡി.എഫ് ഉപരോധ സമരം പിൻ‌വലിച്ചശേഷമാണെന്ന് പറയാൻ പിണറായി വിജയന് കഴിയുന്നു. ഫ്യൂഡൽ ജീർണ്ണത തുടച്ചുനീക്കാനുള്ള ശ്രമങ്ങൾ തുടങ്ങിയത് ഭരണാധികാരികളായിരുന്നില്ല, പൊതുസമൂഹമായിരുന്നു. ഇന്നത്തെ ജീർണ്ണത നീക്കാനുള്ള ശ്രമങ്ങൾ തുടങ്ങേണ്ടതും പൊതുസമൂഹം തന്നെ. ഇക്കാര്യത്തിൽ മുൻ‌കൈ എടുക്കാൻ ഭരണാധികാരികൾക്കാവില്ല. അവർ പ്രശ്നത്തിന്റെ ഭാഗമാണ്. അവർക്ക് പരിഹാരം ആകാനാവില്ല. (ഇന്ത്യാ ടുഡെ)\nPosted by Brp Bhaskar at Monday, September 23, 2013 No comments:\nവാർത്തകളുടെ വർത്തമാനം: ശ്രദ്ധിച്ചാൽ മതിയോ, വിശ്വസിക്കേണ്ടേ?\nഒന്നര നൂറ്റാണ്ടുകാലം അച്ചടിമാദ്ധ്യമങ്ങളുടെ സ്വാധീനത്തിലായിരുന്ന മലയാളികളെ രണ്ട് പതിറ്റാണ്ടിൽ ദൃശ്യമാദ്ധ്യമങ്ങൾ കീഴ്പെടുത്തിയിരിക്കുന്നു. ഇന്ത്യയുടെ മണ്ണിൽ നിന്ന് ഉപഗ്രഹത്തിലേക്ക് സിഗ്നൽ അയക്കാൻ അനുവാദമില്ലാതിരുന്ന കാലത്താണ് ആദ്യ സ്വകാര്യ ചാനലായ ഏഷ്യാനെറ്റ് ഏതാനും നിശ്ചിതസമയ ബുള്ളറ്റിനുകളോടെ വാർത്താസം‌പ്രേഷണം ആരംഭിച്ചത്. ഔദ്യോഗിക നയത്തിൽ അയവുണ്ടാവുകയും പുതിയ സാങ്കേതികവിദ്യ ലഭ്യമാവുകയും ചെയ്തതിനെ തുടർന്ന് ടെലിവിഷൻ വാർത്തയുടെ രൂപത്തിലും ഭാവത്തിലും വലിയ മാറ്റങ്ങളുണ്ടായി. ഇന്ന് വാർത്തകൾക്ക് മലയാളികൾ പ്രധാനമായും ആശ്രയിക്കുന്നത് സ്വകാര്യ വാർത്താ ചാനലുകളെയാണ്. ടെലിവിഷൻ മേൽകൈ നേടിയെങ്കിലും പത്രങ്ങളുടെ പ്രചാരത്തിലും വായനയിലും ഇടിവുണ്ടായിട്ടില്ലെന്നാണ് കണക്കുകൾ സൂചിപ്പിക്കുന്നത്. അമേരിക്കപോലുള്ള രാജ്യങ്ങളിലും ആദ്യകാലത്ത് ടെലിവിഷൻ പത്രവായനയെ പ്രതികൂലമായി ബാധിച്ചിരുന്നില്ല.\nഇന്ത്യയിലെ മറ്റ് ഭാഷകളിലെ സ്വകാര്യ ചാനലുകൾ ആദ്യകാലത്ത് വാർത്താ ബുള്ളറ്റിനുകൾ റിക്കോർഡ് ചെയ്ത് വിദേശത്തുള്ള അപ്‌ലിങ്ക് കേന്ദ്രങ്ങളിലേക്ക് അയക്കുകയാണ് ചെയ്തത്. ഏഷ്യാനെറ്റ് മേധാവിയായിരുന്ന ശശി കുമാറിന് വാർത്ത ‘ലൈവ്’ ആയിരിക്കണമെന്ന് നിർബന്ധമുണ്ടായിരുന്നതുകൊണ്ട് വാർത്താവായനക്കാരെ ഫിലിപ്പീൻസിലെ സുബിക് ബേയിലുള്ള അപ്‌ലിങ്ക് കേന്ദ്രത്തിലേക്ക് അയച്ചു. തിരുവനന്തപുരത്തെ ന്യൂസ് ഡസ്ക് ബുള്ളറ്റിനുകൾ തയ്യാറാക്കി ഫാക്സ് വഴി അവർക്ക് എത്തിച്ചു കൊടുത്തു. ദൂർദർശൻ ദേശീയതലത്തിലും പ്രാദേശികതലത്തിലും പിന്തുടർന്നിരുന്ന വാർത്ത ‘വായിക്കുന്ന’ രീതിയും ശശി കുമാറിന് സ്വീകാര്യമായിരുന്നില്ല. മാധ്യമപ്രവർത്തകർ വാർത്ത ‘അവതരിപ്പിക്കുക’യാണ് വേണ്ടതെന്ന് അദ്ദേഹം വിശ്വസിച്ചു. അതിനാൽ പത്രപ്രവർത്തന പരിചയമുള്ളവരും സുബിക് ബേയിലേക്ക് നിയോഗിക്കപ്പെട്ടു. ദൃശ്യങ്ങൾക്ക് ചാനൽ ആശ്രയിച്ച ഏജൻസി വിദേശത്തുനിന്നുള്ള ധാരാളം ദൃശ്യങ്ങൾ നൽകി. എന്നാൽ ഇന്ത്യയിൽ നിന്ന് ദിവസം രണ്ട് ദൃശ്യവാർത്തകൾ മാത്രമാണ് അവർക്ക് നൽകാനായത്. ഏഷ്യാനെറ്റ് തന്നെ സംഘടിപ്പിക്കുന്ന കേരളത്തിൽ നിന്നുള്ള ദൃശ്യങ്ങൾ അന്നത്തെ സാഹചര്യങ്ങളിൽ അതാത് ദിവസം കാണിക്കാൻ കഴിയുമായിരുന്നില്ല. തിരുവനന്തപുരം കൂടാതെ കൊച്ചിയിലും കോഴിക്കോട്ടും ഏഷ്യാനെറ്റിന് ക്യാമറാ യൂണിറ്റുകൾ ഉണ്ടായിരുന്നെങ്കിലും അവിടങ്ങളിൽ എഡിറ്റിങ് സംവിധാനമുണ്ടായിരുന്നില്ല. എല്ലാ ദൃശ്യങ്ങളും തിരുവനന്തപുരത്തെ സ്റ്റുഡിയോവിൽ എഡിറ്റ് ചെയ്തശേഷം ചെന്നൈയും സിംഗപ്പൂരും വഴി വിമാനമാർഗ്ഗം സുബിക്ക് ബേയിലേക്ക് എത്തിക്കുകയായിരുന്നു.\nആ പ്രാകൃതാവസ്ഥയിൽ നിന്നാണ് മലയാള ടെലിവിഷൻ ഒരു ചെറിയ കാലയളവിൽ തത്സമയ സം‌പ്രേഷണ സംവിധാനത്തിലേക്ക് നീങ്ങിയത്. ആദ്യഘട്ടത്തിൽ ടെലിവിഷൻ വാർത്താവിഭാഗത്തെ നയിച്ചിരുന്നതും വാർത്തയുടെ സ്വഭാവം നിർണ്ണയിച്ചതും അച്ചടിമാദ്ധ്യമ സ്വാധീനത്തിൽ വളർന്നവരായിരുന്നു. അവർ ടെലിവിഷൻ വാർത്തയെ മലയാളികൾക്ക് പരിചിതവും സ്വീകാര്യവുമായിരുന്ന ദിനപത്ര ശൈലിയോട് അടുപ്പിച്ച് നിർത്തി. പിന്നീട് വലിയ തോതിൽ അച്ചടിമാദ്ധ്യമ സ്വാധീനം ഉൾക്കൊണ്ടിട്ടില്ലാത്ത പുതിയ തലമുറ രംഗത്തെത്തി ഒരു പുതിയ ടെലിവിഷൻ വാർത്താശൈലി വികസിപ്പിച്ചു. എങ്കിലും ശരിയായ അർത്ഥത്തിൽ ഒരു ദൃശ്യഭാഷ ഇനിയും രൂപപ്പെട്ടിട്ടില്ല. ചാനൽ ദൃശ്യങ്ങൾ സൂക്ഷ്മമായി വീക്ഷിച്ചാൽ പലപ്പോഴും അവ വാർത്തയെ ചിത്രീകരിക്കുക മാത്രമാണെന്ന് കാണാം. അച്ചടിമാദ്ധ്യമ പ്രവർത്തകരുടെ വിധേയത്വ സ്വഭാവമില്ലാത്ത യുവ ദൃശ്യമാദ്ധ്യമ പ്രവർത്തകർ രാഷ്ട്രീയ നേതാക്കളെ ചങ്കൂറ്റത്തോടെ ചോദ്യം ചെയ്തു. അവർ ഒളിക്യാമറ ഉപയോഗിച്ച് മുടിവെക്കപ്പെടുന്ന പലതും പുറത്തു കൊണ്ടുവന്നു.\nപുതിയ കളിപ്പാട്ടം കിട്ടിയ കുട്ടിയുടെ ഉത്സാഹത്തോടെയാണ് ചാനൽ പ്രവർത്തകർ പുതിയ സാങ്കേതികവിദ്യ ഉപയോഗിച്ചത്. വിവേചനം കൂടാതെയുള്ള തത്സമയ സം‌പ്രേഷണത്തിലൂടെ അവർ പ്രകൃതിദുരന്തങ്ങളെയും അതീവഗൌരവത്തോടെ കൈകാര്യം ചെയ്യേണ്ട രാഷ്ട്രീയ സംഭവങ്ങളെയും ക്രീഡാകാഴ്ചകളാക്കി മാറ്റി. അടുത്തിടെ എൽ.ഡി.എഫ് അനിശ്ചിതകാല സെക്രട്ടേറിയറ്റ് ഉപരോധത്തിന് പതിനായിരങ്ങളെ തിരുവനന്തപുരത്തെത്തിക്കുകയും അതിനെ പ്രതിരോധിക്കാൻ സർക്കാർ വമ്പിച്ച തയ്യാറെടുപ്പ് നടത്തുകയും ചെയ്തപ്പോൾ ചാനലുകൾ നിരവധി ക്യാമറകളുപയോഗിച്ച് രംഗങ്ങൾ ഒപ്പിയെടുക്കുകയും പ്രേക്ഷകർ അഞ്ചു ദിവസം വരെ നീളാവുന്ന ടെസ്റ്റ് ക്രിക്കറ്റ് കാണുന്ന താല്പര്യത്തോടെ ടെലിവിഷൻ സെറ്റുകൾക്കു മുന്നിൽ ഇരിപ്പുറപ്പിക്കുകയും ചെയ്തു. സമരക്കാഴ്ചകൾ പെട്ടെന്ന് അവസാനിച്ചത് പലരെയും നിരാശപ്പെടുത്തിയിട്ടുണ്ടാകണം.\nചാനലുകൾ മത്സരിച്ച് വാർത്ത പൊട്ടിക്കുമ്പോൾ (‘ബ്രേക്കിങ് ന്യൂസ്’) പ്രസക്തമായ വസ്തുതകൾ ശേഖരിച്ച് ആവശ്യമായ പശ്ചാത്തല വിവരങ്ങളോടെ നൽകുന്നതിനു പകരം റിപ്പോർട്ടർമാർക്ക് ഊഹാപോഹങ്ങൾ നൽകേണ്ടി വരുന്നു. സോളാർ തട്ടിപ്പു കേസ് പ്രതി സരിത എസ്. നായർ അഭിഭാഷകനുമൊത്ത് കോടതിയിലെത്തി മജിസ്ട്രേട്ടിനോട് തനിക്ക് രഹസ്യമായി ചിലത് പറയാനുണ്ടെന്ന് പറഞ്ഞെന്ന വിവരം നൽകിയ റിപ്പോർട്ടറോട് ഒരവതാരകൻ ചോദിച്ചു: സരിതയും അഭിഭാഷകനും എന്താണുദ്ദേശിക്കുന്നത്? സരിത ഉന്നതരുടെ പേരുകൾ പറയുമോ? ഊഹാപോഹത്തിനുള്ള ക്ഷണമായിരുന്നു ഈ ചോദ്യങ്ങൾ. ആരിൽനിന്നും എന്തും എപ്പോഴും സ്വീകരിക്കാൻ ചാനലുകൾ സന്നദ്ധരാണ്. ഒരു മണി ബുള്ളറ്റിനും ഉച്ചയൂണും ഉപേക്ഷിച്ചാണ് ചാനൽ പ്രവർത്തകർ ഒരു ദിവസം ഐസ്ക്രീം കേസിൽ നിന്ന് പി.കെ. കുഞ്ഞാലിക്കുട്ടിയെ രക്ഷിക്കാനുള്ള ശ്രമങ്ങൾക്ക് ചുക്കാൻ പിടിച്ചയാളെന്ന് സ്വയം സാക്ഷ്യപ്പെടുത്തിയ കെ.എ. റൌഫിന്റെ പത്രസമ്മേളനം ‘ലൈവ്’ ആയി സം‌പ്രേഷണം ചെയ്തത്. ഒരു ‘എക്സ്ക്ലൂസീവ്’ വാഗ്ദാനം ചെയ്താൽ അറസ്റ്റ് ഭയന്ന് ഒളിവിൽ കഴിയുന്ന ഏത് ക്രിമിനലിനും ജനങ്ങളുടെ മുന്നിൽ നിരപരാധി ചമയാനുള്ള അവസരം നൽകാൻ ചാനലുകൾ തയ്യാറാണ്. ഈയിടെ എസ്.എൻ.ഡി.പി. യോഗം ജനറൽ സെക്രട്ടറി വെള്ളാപ്പള്ളി നടേശൻ മാദ്ധ്യമങ്ങളെ വിളിച്ച് സരിതയുടെ അഭിഭാഷകൻ ഫെനി ബാലകൃഷ്ണൻ തന്നോടു ചില കാര്യങ്ങൾ പറഞ്ഞതായി അറിയിച്ചു. ചാനലുകൾ ഉടനെ ആ കേട്ടുകേൾവി സം‌പ്രേഷണം ചെയ്തു. ചാനലുകളുമായി അതിനുമുമ്പു തന്നെ ബന്ധപ്പെട്ടിരുന്നയാളാണ് ഫെനി ബാലകൃഷ്ണൻ. അദ്ദേഹത്തിന് മാദ്ധ്യമങ്ങളോട് എന്തെങ്കിലും പറയാനൊ അവർക്ക് അദ്ദേഹത്തിൽ നിന്ന് എന്തെങ്കിലും അറിയാനൊ ഉണ്ടെങ്കിൽ ഒരിടനിലക്കാരന്റെ സഹായം ആവശ്യമില്ലെന്നിരിക്കെ വെള്ളാപ്പള്ളി നടേശനെപ്പോലെ സ്വന്തം അജണ്ടയുള്ള ഒരാളെ ആശ്രയിക്കുന്നതിന്റെ അനൌചിത്യം ചാനൽ പ്രവർത്തകർ മനസിലാക്കിയില്ല.\nവസ്തുതകളും അഭിപ്രായങ്ങളും വേർതിരിച്ചു നൽകുന്ന, ഉയർന്ന തൊഴിൽ മൂല്യങ്ങളിൽ അധിഷ്ടിതമായ സമീപനം മലയാള ചാനലുകൾ സ്വീകരിച്ചിട്ടില്ല. ചിലപ്പോൾ പ്രേക്ഷകരിൽ സ്തോഭവും സംഭ്രമവും ജനിപ്പിക്കാൻ അവർ ബോധപൂർവ്വം ശ്രമിക്കുന്നു. വികാരം കത്തി ജ്വലിപ്പിക്കാൻ പോരുന്ന വിശേഷണങ്ങൾ അവർ ഉപയോഗിക്കുന്നു. പീഡന വാർത്തകൾക്കു ചാനലുകൾ നൽകുന്ന ‘മകളെ മാപ്പ്‘, ‘മക്കളാണ് മറക്കരുത്’ തുടങ്ങിയ ശീർഷകങ്ങൾക്ക് മുദ്രാവാക്യങ്ങളുടെ സ്വഭാവമുണ്ട്. വിശേഷണങ്ങളുടെ അമിത ഉപയോഗം പ്രേക്ഷകരെ ഗുണപരമായി സ്വാധീനിക്കാനുള്ള ചാനലുകളുടെ കഴിവിനെ പ്രതികൂലമായി ബാധിക്കുമെന്ന് അവർ തിരിച്ചറിയുന്നില്ല. ചില സാഹചര്യങ്ങളിൽ മുദ്രാവാക്യങ്ങൾക്ക് ന്യായീകണമുണ്ടാകാം. അമേരിക്കയിലെ ആഭ്യന്തരയുദ്ധം (1861-65) അവസാനിച്ചപ്പോൾ ന്യൂയോർക്ക് ടൈംസ് ഒന്നാം പേജിൽ വാർത്തക്കു മുകളിലായി ‘വിജയം! വിജയം!’, ‘പതാകകൾ ഉയർത്തുവിൻ!’ എന്നിങ്ങനെ കുറെ മുദ്രാവാക്യങ്ങൾ നൽകിയിരുന്നു. നിർണ്ണായകമായ യുദ്ധം ആഗ്രഹിച്ച രീതിയിൽ അവസാനിച്ചതിൽ പത്രം ആഹ്ലാദം പ്രകടിപ്പിക്കുകയായിരുന്നു. അമേരിക്കയെ ലോകത്തിലെ ഏറ്റവും വലിയ ശക്തിയായി മാറ്റിയ രണ്ടാം ലോക മഹായുദ്ധത്തിലെ വിജയം ന്യൂയോർക്ക് ടൈംസ് അത്തരം മുദ്രാവാക്യങ്ങളോടെയല്ല അവതരിപ്പിച്ചത്. പത്തൊമ്പതാം നൂറ്റാണ്ടിൽ നിന്ന് ഇരുപതാം നൂറ്റാണ്ടിലെത്തിയപ്പോൾ പത്രം ആർജ്ജിച്ച പക്വതയാണ് മാറിയ സമീപനത്തിൽ പ്രതിഫലിക്കുന്നത്.\nഅച്ചടിമാദ്ധ്യമരംഗത്ത് പ്രവർത്തിക്കുന്ന കാലത്തു തന്നെ ജനകീയ വിഷയങ്ങളിൽ താല്പര്യം എടുത്തിരുന്ന പരേതനായ കെ. ജയചന്ദ്രനെപ്പോലുള്ള പത്രപ്രവർത്തകരുടെ സാന്നിധ്യം മൂലം ആദ്യം മുതൽക്കെ ടെലിഷൻ സാധാരണക്കാരുടെ പ്രശ്നങ്ങളിൽ താല്പര്യമെടുത്തിരുന്നു. രാഷ്ട്രീയമാണ് ഇഷ്ടവിഷയമെങ്കിലും മിക്ക ചാനലുകളൂം ആ പാരമ്പര്യം തുടരുന്നുണ്ട്. വാർത്തകളിൽ പരാമർശിക്കപ്പെടുന്ന വിഷയങ്ങളിലേക്ക് അവർ നേരിട്ട് അധികൃതരുടെ ശ്രദ്ധ ക്ഷണിക്കുകയും തുടർന്ന് അവരെടുക്കുന്ന നടപടികളുടെ അടിസ്ഥാനത്തിൽ തങ്ങളുടെ റിപ്പോർട്ട് ‘ഇംപാക്ട്’ ഉണ്ടാക്കിയതായി അവകാശപ്പെടുകയും ചെയ്യുന്നുമുണ്ട്. എന്നാൽ കൊച്ചു വിജയങ്ങളല്ലാതെ ഏതെങ്കിലും വിഷയത്തിൽ തങ്ങളുടെ ഇടപെടലിന്റെ ഫലമായി വലിയ മാറ്റമുണ്ടായതായി ഒരു ചാനലിനും അവകാശപ്പെടാനാകുമെന്ന് തോന്നുന്നില്ല. സിനിമയുടെ ചരിത്രത്തിൽനിന്ന് ചാനലുകൾക്ക് പാഠം ഉൾക്കൊള്ളാവുന്നതാണ്. രാഷ്ട്രീയ-ഉദ്യോഗസ്ഥ-മാഫിയാ കൂട്ടുകെട്ടു പോലുള്ള വിഷയങ്ങൾ ഏത് പത്രത്തേക്കാളും ശക്തമായി സിനിമകൾ അവതരിപ്പിച്ചിട്ടുണ്ട്. എന്നാൽ പ്രശ്നം തുറന്നു കാട്ടാനല്ലാതെ പരിഹാരം കാണുന്നതിൽ സഹായിക്കാൻ അവയ്ക്ക് കഴിഞ്ഞിട്ടില്ല. പ്രശ്നങ്ങൾ വിവേകത്തോടെയും ക്രിയാത്മകമായും കൈകാര്യം ചെയ്താൽ മാത്രമെ മാദ്ധ്യമങ്ങൾക്ക് ഈ ദുർഗതി ഒഴിവാക്കാനാകൂ.\nനിലനിൽ‌പ്പിന് പരസ്യങ്ങളെ ആശ്രയിക്കേണ്ടതുകൊണ്ട് വിനോദ ചാനലുകളെപ്പോലെ വാർത്താ ചാനലുകൾക്കും പ്രേക്ഷകരുടെ എണ്ണം സംബന്ധിച്ച വിവരം നൽകുന്ന ‘ടാം’ റേറ്റിങിനായി മത്സരിക്കേണ്ടിവരുന്നു. ആത്യന്തികമായി, വിനോദ ചാനലുകളിൽ നിന്ന് വ്യത്യസ്തമായി, വാർത്താ ചാനലുകളുടെ സ്ഥാനം നിർണ്ണയിക്കേണ്ടത് വിശ്വാസ്യതയുടെ അടിസ്ഥാനത്തിലാണ്. എന്നാൽ മലയാള പത്രങ്ങളെപ്പോലെ പല വാർത്താ ചാനലുകളും ജനങ്ങൾ വിശ്വസിച്ചില്ലെങ്കിലും വേണ്ടില്ല അവരുടെ ശ്രദ്ധ ലഭിച്ചാൽ മതിയെന്ന തരത്തിലാണ് പ്രവർത്തിക്കുന്നത്. സെക്രട്ടേറിയറ്റ് ഉപരോധം സംബന്ധിച്ച് അവർ നൽകിയ പല വിവരങ്ങളും തെറ്റായിരുന്നു. ഉദാഹരണത്തിന് കേന്ദ്ര സേന എത്തിയപ്പോൾ ഉപരോധക്കാരെ നേരിടുന്നതും കന്റോൺ‌മെന്റ് ഗേറ്റ് തുറന്നിരിക്കുന്നെന്ന് ഉറപ്പാക്കുന്നതും അവരാകുമെന്ന് ചാനലുകൾ റിപ്പോർട്ടു ചെയ്തു. എന്നാൽ സംസ്ഥാന പൊലീസാണ് ആ ചുമതലകൾ നിർവഹിച്ചത്. വി.എസ്. അച്യുതാനന്ദനും പിണറായി വിജയനും കണ്ടാലറിയാവുന്ന 15,000 പേർക്കുമെതിരെ പൊലീസ് കേസ് രജിസ്റ്റർ ചെയ്തതായും അവർ റിപ്പോർട്ടു ചെയ്തു. എന്നാൽ നേതാക്കൾക്കെതിരെ കേസെടുത്തിട്ടില്ലെന്ന് ആഭ്യന്തര മന്ത്രി പറഞ്ഞു. ചാനലുകൾ നൽകിയ തെറ്റായ വിവരങ്ങളിൽ ചിലത് അധികൃതർ ബോധപൂർവ്വം പ്രചരിപ്പിച്ചതാകാം. വസ്തുതകൾ ശരിയാണെന്ന് ഉറപ്പാക്കാതെ സം‌പ്രേഷണം ചെയ്യാൻ തയ്യാറുള്ള ചാനലുകളെ എളുപ്പം തെറ്റിദ്ധരിപ്പിക്കാനാകും.\nചാനലിന്റെ വിശ്വാസ്യത ഉറപ്പിക്കാൻ അവതാരകരും റിപ്പോർട്ടർമാരും വ്യക്തിപരമായും വിശ്വാസം നേടേണ്ടതുണ്ട്. പാശ്ചാത്യചാനലുകൾ വാർത്തയുടെ ആധികാരിത ഉറപ്പാക്കാൻ അവതാരകർ ഔപചാരികമായ വേഷം ധരിക്കണമെന്ന് നിഷ്കർഷിച്ചിട്ടുണ്ട്. ഈ രീതി പിന്തുടർന്ന് നമ്മുടെ ചില അവതാരകരും ഔപചാരിക പാശ്ചാത്യവേഷത്തിലാണ് ക്യാമറയെ അഭിമുഖീകരിക്കുന്നത്. നമുക്ക് പൊതുവെ അംഗീകരിപ്പെട്ടിട്ടുള്ള ഒരു ഡ്രസ് കോഡ് ഇല്ല. ഷർട്ടിടാത്ത ഗാന്ധിയും ശ്രീനാരായണനും ജനങ്ങളുടെ ആദരവ് നേടിയ ഇവിടെ വിശ്വാസ്യതക്ക് വേഷവിധാനത്തെ ആശ്രയിക്കേണ്ടതില്ല. എന്നാൽ പാശ്ചാത്യവേഷം അണിയുന്നവർ ഔപചാരികത പാലിക്കുന്നതാകും നല്ലത്. അവതാരകരുടെയും റിപ്പോർട്ടർമാരുടെയും ശരീരഭാഷയും സംഭാഷണരീതിയും വേഷത്തേക്കാൾ പ്രാധാന്യമർഹിക്കുന്നു. സ്ക്രിപ്റ്റ് നോക്കി വായിക്കുമ്പോഴും പ്രേക്ഷകനോട് സംസാരിക്കുന്ന രീതിയിലുള്ള അവതരണമാണ് അഭികാമ്യമെന്നാണ് വിദഗ്ദ്ധാഭിപ്രായം. പ്രേഷകരുടെ അംഗീകാരം നേടിയ നിരവധി അവതാരകർ നമുക്ക് ഇപ്പോൾ തന്നെയുണ്ട്. അവരിൽ ചിലർ നാർസിസ്സത്തിലേക്ക് വഴുതി വീഴാതിരിക്കാൻ ശ്രദ്ധിക്കേണ്ടതുണ്ട്.\n‘ലൈവ്‘ സാദ്ധ്യതകൾ പരമാവധി പ്രയോജനപ്പെടുത്താനുള്ള ശ്രമത്തിനിടയിൽ ചാനലുകൾ നമ്മുടെ സാഹചര്യങ്ങളിലടങ്ങിയിട്ടുള്ള പരിമിതികൾ കണക്കിലെടുത്തില്ല. വാർത്താചാനലുകളുടെ മുഖ്യ ആകർഷണമായി മാറിയിട്ടുള്ള ഒരു മണിക്കൂർ നീളുന്ന രാത്രി ചർച്ചയുടെ കാര്യത്തിൽ ഇത് പ്രകടമാണ്. കേരള സംഭവങ്ങളാണ് പതിവായി ചർച്ച ചെയ്യുന്നത്. അപൂർവമായി മാത്രമെ ദേശീയ അന്താദ്ദേശീയ വിഷയങ്ങൾ ചർച്ചക്ക് വരാറുള്ളു. ഒരു മണിക്കൂർ നേരത്തെ ചർച്ച അർഹിക്കുന്ന സംഭവങ്ങൾ നിത്യവും ഉണ്ടാകാത്തതുകൊണ്ട് പലപ്പോഴും ചാനലുകൾ അപ്രധാന വിഷയങ്ങൾ ചർച്ചക്കെടുക്കാൻ നിർബന്ധിതരാകുന്നു. മുൻ‌കൂട്ടി സമയം നിശ്ചയിച്ചിട്ടുള്ള പരിപാടിയാകയാൽ തെരഞ്ഞെടുത്ത വിഷയത്തെ കുറിച്ച് സംസാരിക്കാൻ ഏറ്റവും യോഗ്യരായവരെ കിട്ടിയില്ലെന്നു വരും. അപ്പോൾ കിട്ടുന്നവരെ വെച്ച് ചർച്ച നടത്തേണ്ടി വരുന്നു. എല്ലാ വിഷയങ്ങളെയും യു.ഡി.എഫ്-എൽ.ഡി.എഫ് രാഷ്ട്രീയത്തിന്റെ ചട്ടക്കൂട്ടിൽ ചർച്ച ചെയ്യുന്ന രീതിയാണ് ചാനലുകൾ സ്വീകരിച്ചിട്ടുള്ളത്. മേമ്പൊടിയായി ബി.ജെ.പിയും ഉണ്ടാകും. ബഹുഭൂരിപക്ഷം മലയാളികളും രണ്ട് മുന്നണികളിലൊന്നിനോട് ആഭിമുഖ്യം പുലർത്തുന്നവരാണെന്നാണ് വിശ്വസിക്കപ്പെടുന്നത്. ഏതു സാഹചര്യത്തിലും സ്വന്തം മുന്നണിക്കൊപ്പം നിൽക്കാൻ ബാധ്യസ്ഥരാണെന്ന് കരുതുന്നവരാണവർ. ചർച്ചയിൽ പങ്കെടുക്കുന്ന യു.ഡി.എഫ് വക്താവിന് എൽ.ഡി.എഫ് വക്താവിന്റെ വാദങ്ങൾക്ക് മറുപടി പറയേണ്ട കാര്യമില്ല. പ്രതിയോഗി എൽ.ഡി.എഫുകാരനാണെന്ന് ഓർമ്മിപ്പിച്ചാൽ മതി. പണ്ടെന്നൊ എൽ.ഡി.എഫ് ചെയ്ത ഏതെങ്കിലും പാതകം ചൂണ്ടിക്കാണിക്കുക കൂടി ചെയ്താൽ യു.ഡി.എഫ് പ്രേക്ഷകൻ സന്തുഷ്ടനായി. സോളാർ തട്ടിപ്പ് ചർച്ചകളിൽ യു.ഡി.എഫ്.നേതാക്കൾ ലാവ്‌ലിൻ അഴിമതി ആരോപണം നിരന്തരം ഉയർത്തിയത് ഇക്കാരണത്താലാണ്. അതുപോലെ തന്നെ എൽ.ഡി.എഫ് വക്താവിന് യു.ഡി.എഫ് വക്താവിന്റെ വാദങ്ങൾക്ക് മറുപടി പറയേണ്ട ആവശ്യവുമില്ല. ഇടയ്ക്ക് പാമൊലീൻ കേസ് പോലെ എന്തെങ്കിലും യു.ഡി.എഫിന്റെ നേർക്ക് എറിഞ്ഞാൽ എൽ.ഡി.എഫ് പ്രേക്ഷകന് സന്തോഷമാവും.\nവാർത്താ പരിപാടികൾ പുതിയ വസ്തുതകൾ പുറത്തുകൊണ്ടുവരികയൊ അറിയപ്പെടുന്ന വസ്തുതകളെ പുതിയ വെളിച്ചത്തിൽ കാണാൻ സഹായിക്കുകയൊ ചെയ്യണം. ചാനൽ ചർച്ചകൾ അതിനുപകരിക്കുന്നില്ല. അടുത്തകാലത്ത് ഒരു ചർച്ചയിൽ മുഖ്യമന്ത്രിയുടെ സാമ്പത്തികോപദേഷ്ടാവായിരുന്ന ഷാഫി മേത്തറും ബി.ജെ.പി.നേതാവ് കെ.സുരേന്ദ്രനും അന്യോന്യം വെല്ലുവിളിക്കുന്നത് കേട്ടു. ആരോപണങ്ങൾ തെളിയിച്ചാൽ തന്റെ സ്വത്ത് മുഴുവൻ സുരേന്ദ്രന് കൊടുക്കാമെന്ന് മേത്തർ. തനിക്ക് സ്വത്തില്ലെന്നും എന്നാൽ കേസ് പറയാൻ തയ്യാറാണെന്നും സുരേന്ദ്രൻ. ഇത്തരം വാഗ്വാദങ്ങൾ ആർക്കും ഒരു ഗുണവും ചെയ്യില്ല. പക്ഷെ പരദൂഷണതല്പരർക്ക് കേട്ടിരിക്കാനാകും. ലാൽ ബഹദൂർ ശാസ്ത്രി പ്രധാനമന്ത്രിയായിരിക്കെ കശ്മീർ പ്രശ്നം ഐക്യരാഷ്ട്ര സഭയിൽ ചർച്ചക്കു വരുകയുണ്ടായി. അദ്ദേഹം ഇന്ത്യൻ സംഘത്തെ നയിക്കാൻ അന്ന് കേന്ദ്രമന്ത്രിയായിരുന്ന സ്വരൺ സിങ്ങിനെ നിയോഗിച്ചു. ആ തീരുമാനത്തിന്റെ ഔചിത്യം ചോദ്യം ചെയ്ത ഒരു സഹപ്രവർത്തകനോട് ശാസ്ത്രി ഇങ്ങനെ പറഞ്ഞത്രെ: “നെഹ്രു കൃഷ്ണമേനോനെ അയച്ചു. അദ്ദേഹം എട്ടു മണിക്കൂർ നീണ്ട പ്രസംഗം നടത്തി കശ്മീർ പ്രശ്നത്തെ കുറിച്ച് എല്ലാവരെയും പഠിപ്പിക്കാൻ ശ്രമിച്ചു. ഫലമുണ്ടായില്ല. ഞാൻ സ്വരൺ സിങ്ങിനെ അയക്കുന്നു. അദ്ദേഹം എല്ലാവരുടെയും മനസ്സിൽ കുഴപ്പമുണ്ടാക്കും”. ഏതാണ്ട് ഇതേ മനോഭാവത്തോടെയാണ് ചില രാഷ്ട്രീയ കക്ഷികൾ ചർച്ചകളിൽ പങ്കെടുക്കാൻ നേതാക്കളെ നിയോഗിക്കുന്നത്. ചാനലുകളുടെ എണ്ണത്തിനൊത്ത് പാർട്ടി വക്താക്കളുടെ എണ്ണം വർദ്ധിക്കുന്നില്ല. ഒരേ ആളുകൾ ഒരേ സമയം ഒന്നിലധികം ചാനലുകളിലെ ചർച്ചകളിൽ പങ്കെടുക്കുന്നത് ഇന്നൊരു സാധാരണ കാഴ്ചയാണ്. ‘ലൈവ്’ എന്നവകാശപ്പെടുന്ന ചില ചർച്ചകൾ നേരത്തെ റിക്കാർഡ് ചെയ്തതാണെന്ന് ഇത് വ്യക്തമാക്കുന്നു.\nതുടക്കത്തിൽ ചർച്ചകൾക്കുണ്ടായിരുന്ന സ്വീകാര്യത ഇന്നുണ്ടോയെന്ന് സംശയമാണ്. ഒമ്പത് മണിക്ക് റിമോട്ട് ഉപയോഗിച്ച് ഒരോട്ടപ്രദക്ഷിണം നടത്തിയാൽ ഓരോ ചാനലിലും ചർച്ചക്ക് ആരൊക്കെ വന്നിട്ടുണ്ടെന്ന് മനസിലാക്കാം. മിക്കവരും പതിവായി വരുന്നവരാകയാൽ അവർ എന്ത് പറയുമെന്ന് ഏറെക്കുറെ അനുമാനിക്കുകയും ചെയ്യാം. ചർച്ച പിന്നീട് സമയംകൊല്ലി മാത്രമാണ്. ഇതിന്റെ അർത്ഥം ആരും ഇപ്പോൾ ചർച്ചകൾ കാണാനും കേൾക്കാനും കൂട്ടാക്കുന്നില്ലെന്നല്ല. അവ തീർച്ചയായും പ്രേക്ഷകരെ ആകർഷിക്കുന്നുണ്ട്. ഇതിൽനിന്ന് മനസ്സിലാക്കേണ്ടത് ചാനൽ ചർച്ചകൾ ശീലമായിരിക്കുന്നെന്നു മാത്രമാണ്. എല്ലാ മാദ്ധ്യമങ്ങളും ശീലങ്ങളാണ്. ദൃശ്യമാധ്യമങ്ങൾ അച്ചടിമാധ്യമങ്ങളേക്കാൾ വേഗത്തിൽ ശീലങ്ങളായി മാറുന്നു. പത്രം വായിക്കാനെടുക്കുന്നതിനേക്കാൾ കൂടുതൽ സമയം ഒരാൾ ടെലിവിഷന്റെ മുന്നിൽ ചെലവാക്കുന്നെന്നതും ടെലിവിഷൻ കാണുന്നത് പത്രം വായിക്കുന്നതു പോലെ തലച്ചോറിന്റെ പ്രവർത്തനം ആവശ്യപ്പെടുന്നില്ലെന്നതും ശീലം ശക്തിപ്പെടുത്തുന്ന ഘടകങ്ങളാണ്.\nമലയാള ചാനലുകളേക്കാൾ എത്രയോ മടങ്ങ് വിഭവശേഷിയുള്ള വിദേശ ചാനലുകൾ നിത്യവും ഒരു മണിക്കൂർ നീളുന്ന വാർത്താ ചർച്ചകൾ സംഘടിപ്പിക്കുന്നില്ല. പ്രശസ്ത അമേരിക്കൻ മാദ്ധ്യമപ്രവർത്തകൻ വാൾട്ടർ ക്രോങ്കൈറ്റ് 1962ൽ സി.ബി.എസ് ഈവിനിങ് ന്യൂസിന്റെ അവതാരകനായെത്തിയപ്പോൾ അതൊരു 15 മിനിട്ട് പരിപാടി മാത്രമായിരുന്നു. ഏതാനും മാസങ്ങൾക്കുശേഷം പരിപാടിയുടെ ദൈർഘ്യം 30 മിനിട്ടായി വർദ്ധിപ്പിക്കപ്പെട്ടു. ഏതാണ്ട് അതേകാലത്തുതന്നെ മറ്റ് അമേരിക്കൻ ചാനലുകളും അര മണിക്കൂർ ബുള്ളറ്റിനുകൾ തുടങ്ങി. വിഭവശേഷി കുറവായതുകൊണ്ടാകണം മലയാള സ്വകാര്യ ചാനലുകൾ ഒരു മണിക്കൂർ ചർച്ച ഉപേക്ഷിക്കാത്തത്. ചർച്ചകളിൽ പങ്കെടുക്കുന്നവർക്ക് പ്രതിഫലം കൊടുക്കുന്ന പതിവില്ലാത്തതു കൊണ്ട് ചെലവില്ലാതെ ചർച്ചകൾ സംഘടിപ്പിക്കാനാകുന്നു. ചർച്ച കേൾക്കാതെ ആ സമയത്ത് പുസ്തകം വായിക്കാൻ ഡോ. ബി. ഇക്ബാൽ ഈയിടെ ഫേസ്ബുക്ക് സുഹൃത്തുക്കളെ ഉപദേശിക്കുകയുണ്ടായി. ഒരു പ്രബുദ്ധ പ്രേക്ഷകന്റെ ഈ നിരീക്ഷണം ചാനൽ മേധാവികൾ ശ്രദ്ധിക്കണം. (മാതൃഭൂമി ആഴ്ചപ്പതിപ്പ്, സെപതംബർ 1-7, 2013)\nPosted by Brp Bhaskar at Wednesday, September 04, 2013 No comments:\nജീർണ്ണതയുടെനാൾവഴികൾ ബി.ആർ.പി.ഭാസ്കർ പത്തൊമ്പതാം നൂ...\nവാർത്തകളുടെ വർത്തമാനം: ശ്രദ്ധിച്ചാൽ മതിയോ, വിശ്വസി...


Navya Nair Archives - Page3of 12 - metromatinee.com Lifestyle Entertainment & Sports\nഒരു നടി ഒരു ദിവസം എന്നോട് ചോദിച്ചു നിനക്ക് വലിയ കളറില്ല, കാണാന് വലിയ ഭംഗിയൊന്നുമില്ല, പക്ഷേ സിനിമയിലിത്രയൊക്കെ ആയി ,അത് എനിക്ക് ആഴത്തിലുള്ള മുറിവായി; അനുഭവം പങ്കുവെച്ച് നവ്യ നായര്\n2000 ങ്ങളില് മലയാള സിനിമയിലെ മുന്‍നിര നായികമാരില് ഒരാളായിരുന്നു നവ്യ നായര്. 2001 ല് ഇഷ്ടം എന്ന സിനിമയില് തുടങ്ങി നന്ദനം,...\nയാത്ര ചെയ്യുമ്പോള് കാറിന്റെ നമ്പറിന്റെ ഫോട്ടോ എടുത്ത് ഫാമിലി ഗ്രൂപ്പുകളില് ഇട്ടിരുന്നു, യാത്രയില് ഫോണില് സംസാരിച്ചു കൊണ്ടിരിക്കും; നടി അക്രമിക്കപ്പെട്ട സംഭവത്തിന് ശേഷം താന് കുറച്ചുകൂടി ശ്രദ്ധിക്കാന് തുടങ്ങിയെന്ന് നവ്യ നായര്\nആ മൂന്ന് ചിത്രങ്ങൾ കണ്ടാണ് വിവാഹ മോചിതയായെന്ന വാർത്തകൾ വന്ന് തുടങ്ങിയത്! ഇപ്പോഴും വിവാഹിത തന്നെയാണെന്ന് പറയേണ്ട ആവശ്യമുണ്ടോ? ഇത് ഒരു ആഗോള പ്രശ്‌നമൊന്നുമല്ലല്ലോ ;നവ്യ നായർ പറയുന്നു!\nമലയാളികളുടെ പ്രിയപ്പെട്ട താരമാണ് നവ്യ നായർ. ഞാനേ കണ്ടുള്ളൂ ഞാൻ മാത്രേ കണ്ടുള്ളൂ എന്ന ബാലാമണിയുടെ ഇമോഷണൽ ഡയലോഗ് ഇന്നും സൂപ്പർ...\nനവ്യയുടെ കാര്യത്തില് സന്തോഷമുണ്ട് ; അവളുടെ സന്തോഷം മാത്രമാണ് ഞാന് ആഗ്രഹിക്കുന്നതെന്ന് അവള്‍ക്കും അറിയാം; ഹൃദയത്തിന്റെ അടിത്തട്ടില് നിന്നുള്ള മഞ്ജു വാര്യരുടെ വാക്കുകൾ\nനീണ്ട ഇടവേളയ്ക്കുശേഷം വീണ്ടും മലയാളസിനിമയില് തിരിച്ചെത്തിയിരിക്കുകയാണ് നടി നവ്യ നായര്. വി.കെ. പ്രകാശ് സംവിധാനം ചെയ്യുന്ന ‘ഒരുത്തീ’യിലൂടെയാണ് നവ്യയുടെ രണ്ടാംവരവ്. സിനിമയിലേക്കുള്ള...\nദിലീപിനെ കുറിച്ച്…അടുത്ത ചോദ്യമെറിഞ്ഞ് അവതാരകൻ..ജോണി ലൂക്കോസിന്റെ ‘സ്വതസിദ്ധമായ’ വ്യക്തിപരമായ ചോദ്യങ്ങളോട് പോലും തികഞ്ഞ പക്വതയും കുറിക്കുകൊള്ളുന്നതുമായ മറുപടി, റിമോട്ടിൽ വിരലമർത്താതെ കണ്ടിരുന്ന ഒരഭിമുഖം..! കുറിപ്പ് വൈറൽ\nനീണ്ട ഇടവേളയ്ക്ക് ശേഷം മലയാള സിനിമയിലേക്ക് തിരിച്ചുവരവ് നടത്തിയിരിക്കുകയാണ് നവ്യ നായർ. സിനിമയിലേക്കുള്ള തിരിച്ചുവരവുമായി ബന്ധപ്പെട്ട് നവ്യ ഒരു മാധ്യമത്തിന് നൽകിയ...\nനല്ല ഭാര്യ, നല്ല മകൾ എന്നതിലുപരി നല്ല മനുഷ്യസ്ത്രീയാകാനാണ് ഞാൻ ശ്രമിക്കുന്നത് എന്നുള്ള നവ്യയുടെ മറുപടി ; സോഷ്യൽ മീഡിയ അക്കൗണ്ടിന്റെ പാസ്‌വേഡ് ചോദിക്കുന്ന കാമുകനോട് ഇങ്ങനെ പറഞ്ഞുനോക്കൂ…; വൈറലാകുന്ന കുറിപ്പ്!\nBy Safana SafuMarch 15, 2022\nഒരുകാലത്ത് മലയാള സിനിമയിലെ മുൻനിര നായികമാരിൽ ഒരാളായിരുന്നു നടി നവ്യാ നായർ. ഇന്നും മലയാള സിനിമയിൽ നല്ല വേഷങ്ങളിൽ താരത്തെ കാണാം....\nഓരോ സ്‌കൂള് കലോത്സവങ്ങള് വരുമ്പോഴും നവ്യ നായരുടെ ഒരു വീഡിയോ സോഷ്യൽ മീഡിയയിലിൽ വൈറലാവാറുണ്ട്. നവ്യ നായര് പഠിച്ചിരുന്ന കാലത്ത് സ്‌കൂള്...\nമഞ്ജുച്ചേച്ചി അന്നും ഇന്നും പ്രചോദനമാകുന്നുണ്ട്; നടിയെന്ന നിലയിലും വ്യക്തിപരമായും മഞ്ജു ചേച്ചിയുടെ അടുത്ത സുഹൃത്ത് ഞാൻ ആയിരിക്കില്ല; പക്ഷേ എന്റെ ഏറ്റവും അടുത്ത സുഹൃത്താണ് മഞ്ജു ചേച്ചി തുറന്ന് പറഞ്ഞ് നവ്യ\nBy AJILI ANNAJOHNMarch 6, 2022\nബാലാമണി എന്ന ഒറ്റ കഥാപാത്രത്തിലൂടെ മലയാളി വീട്ടമ്മമാരുടെ മനസ്സിൽ ഇടം നേടിയ നടിയാണ് നവ്യ നായർ. പിന്നീട് ഇങ്ങോട്ട് ശക്തമായ സ്ത്രീ...\nഅതൊക്കെ ആലോചിച്ചപ്പോൾ കല്യാണമെന്നത് കൺഫ്യൂഷനുണ്ടാക്കിയിരുന്നു ; ചില സഹ പ്രവർത്തകരൊക്കെ വിവാഹമോചിതരായ സമയവുമായിരുന്നു അന്ന്; ശരിക്കുപറഞ്ഞാൽ വിവാഹത്തെ കുറിച്ച് മനസ്സിൽ പേടിയുണ്ടായിരുന്നു തുറന്ന് പറഞ്ഞ് നവ്യ നായർ !\nമലയാളി പ്രേക്ഷകരുടെ പ്രിയപ്പെട്ട താരമാണ് നാവ്യ നായര്. ഒരു ഇടവേളയ്ക്ക് ശേഷം നടി സിനിമയിലേയ്ക്ക് മടങ്ങി എത്തിയിട്ടുണ്ട്. നന്ദനവും, ഇഷ്ടവും, പണ്ടിപ്പടയും...


മനുഷ്യ വിദൂഷകന്: 7.കാര്യം വീര്യം പമ്പരം പോലെ കോണകം കണ്ടാല് ചാണകം പോലെ. (അവസാന ഭാഗം)\nPosted by മനുഷ്യ വിദൂഷകന് at 7:49 AM\nവിദേശങ്ങളില് അഴിമതി ഇല്ലെന്നു പറയാന് പറ്റുകയില്ല. അവിടെയു കണ്ടേക്കും. പക്ഷേ സ്വകാര്യ സംരംഭവകര് കൈകാര്യം ചെയ്യുന്നത് കൊണ്ട് അഴിമതി കുറവ് ആണ്. അഴിമതി ചെയ്യുന്നവനെ പിടിച്ചാല് ഉടന് ആള് അകത്തു പോകും. പണിയും പോകും. ഇവിടത്തെ പോലെ2ആഴ്ച സസ്പെന്‍ഷന് കഴിഞ്ഞു വീണ്ടും ഏതെങ്കിലും രാഷ്ട്രീയക്കാരുടെ കാല് പിടിച്ചു തിരിച്ചു കയറാന് സാധിക്കുകയില്ല. സാധാരണ ജനങ്ങള്‍ക്ക് കൈക്കൂലി കൊടുക്കേണ്ടി വരാറില്ല. ഉന്നതങ്ങളില് അവിടയും അഴിമതി കണ്ടേക്കുമായിരിക്കും. അതിനെ പറ്റി നമുക്കറിയില്ലല്ലോ.\nപിന്നെ ഇവിടെ IITയില് നിന്നും ഒക്കെ പഠിച്ചിറങ്ങുന്നവര് പുറത്തേയ്ക്ക് പോകുന്നത് അവിടെ കിട്ടുന്ന സ്വാതന്ത്ര്യം കൂടെ കണ്ടു കൊണ്ടാണ്. ഉന്നത ജീവിത നിലവാരം, ജോലിയില് ഉള്ള സ്വാതന്ത്ര്യം, സമൂഹത്തില് ഉള്ള സ്വാതന്ത്ര്യം ഒക്കെ കൂടെ കണ്ടിട്ടാണ്.\nനമ്മള് ഇന്ത്യക്കാര് പൊതുവെ അഴിമതിക്കാരും കുറുക്കു വഴികള് തേടുന്നവരും ആണെന്ന കാര്യവും ഇവിടെ പ്രസക്തമാണ്. അഴിമതിക്കാരായ നാം തിരഞ്ഞെടുത്തു വിടുന്നതും നമ്മുടെ അഴിമതിക്ക് കൂട്ടു നില്‍ക്കുന്ന രാഷ്ട്രീയക്കാരെ ആണ്. അവര് സ്വയം തിരഞ്ഞെടുത്തു വരുന്നതൊന്നും അല്ലല്ലോ? ഇനി ഉടനെ ഒരു തിരഞ്ഞെടുപ്പ് കൂടെ വരുന്നുണ്ട്. നമ്മള് വിചാരിച്ചാല് അഴിമതിക്കാര് അല്ലാത്തവരെ തിരഞ്ഞെടുക്കാന് സാധിക്കും. പക്ഷേ നമ്മള് അത് ചെയ്യുമോ എന്നുള്ളതാണു പ്രശ്നം. നമ്മുടെ നാട് നാം തന്നെ നന്നാക്കണം. വേറെ ആരും വന്നു നന്നാക്കി തരൂല്ല. അങ്ങനെ ആരെങ്കിലും വന്നു ശ്രമിച്ചാലും അത് ശരിയാവുകയും ഇല്ല.\nകൊള്ളാം അയര്‍ലണ്ട് പോയി തന്നെ ഇത് എഴുതണം.....\ni would like2c more like this\niwould like2c more of these kind


സോളാര്; ആഢംബര ഹോട്ടലില് പീഡിപ്പിച്ചെന്ന പരാതിയില് മുന്‍മന്ത്രി എ.പി. അനില്‍കുമാറിനെ പൊലീസ് ചോദ്യം ചെയ്യും | DoolNews\nസോളാര്; ആഢംബര ഹോട്ടലില് പീഡിപ്പിച്ചെന്ന പരാതിയില് മുന്‍മന്ത്രി എ.പി. അനില്‍കുമാറിനെ പൊലീസ് ചോദ്യം ചെയ്യും\nSaturday, 7th November 2020, 11:25 am\nതിരുവനന്തപുരം: സോളാര് പീഡനക്കേസില് മുന്‍മന്ത്രി എ.പി. അനില്‍കുമാറിനെ പൊലീസ് ഉടന് ചോദ്യം ചെയ്യുമെന്ന് റിപ്പോര്‍ട്ട്. പരാതിക്കാരിയുടെ രഹസ്യമൊഴി രേഖപ്പെടുത്തി കേസ് ശക്തിപ്പെടുത്താനാണ് പൊലീസിന്റെ തീരുമാനം. രഹസ്യമൊഴി രേഖപ്പെടുത്താന് പൊലീസ് കോടതിയില് അപേക്ഷ നല്‍കിയിട്ടുണ്ട്.\nപരാതിക്കാരിയുടെ മൊഴിയെടുപ്പും തെളിവെടുപ്പും പൂര്‍ത്തിയാക്കിയ അന്വേഷണസംഘം മുന്‍മന്ത്രിയെ വിളിച്ചുവരുത്തി ചോദ്യം ചെയ്യാനുള്ള തയ്യാറെടുപ്പിലാണ്.\nമഞ്ജുവാര്യരുടെ മൊഴി ആറ് മാസം മുമ്പെടുത്തത്, ഇത്രയും നാള് മിണ്ടാതിരുന്നിട്ടാണ് ഇപ്പോള് ആരോപണവുമായി എത്തുന്നത്; ജസ്റ്റീസ് ഹണി എം വര്‍ഗീസിന് പിന്തുണയുമായി ജസ്റ്റിസ് കെമാല് പാഷ\n2012 സെപ്തംബര് 29ന് കൊച്ചിയിലെ ആഡംബരഹോട്ടലില് വച്ച് പീഡിപ്പിച്ചെന്നാണ് പരാതി. കഴിഞ്ഞ ദിവസങ്ങളില് നടന്ന തെളിവെടുപ്പില് പീഡനം നടന്നെന്നു പറയപ്പെടുന്ന മുറിയടക്കം പരാതിക്കാരി പൊലീസിന് കാണിച്ചുകൊടുത്തിരുന്നു.\nപരാതിക്കാരിയുടെ മൊഴിയിലും തെളിവിലും ഇനിയും ഒട്ടേറെ കാര്യങ്ങള് ബോധ്യപ്പെടാനുണ്ടെന്ന് പൊലീസ് അറിയിച്ചിട്ടുണ്ട്. മലപ്പുറം, ഇടുക്കി എന്നിവിടങ്ങളിലെ ടൂറിസം പദ്ധതികളുടെ കാര്യം പറയാന് വിളിച്ചുവരുത്തിയ ശേഷം പീഡിപ്പിച്ചെന്നാണ് മൊഴി.\nപീഡനം നടന്നെന്ന് പറയുന്ന മുറി അന്നേ ദിവസം അനില്‍കുമാര് താമസിച്ചിരുന്നോ എന്നതടക്കമുള്ള കാര്യങ്ങളില് തെളിവ് ശേഖരിക്കുകയാണ് നിലവില് പൊലീസ്.\nവര്‍ഷങ്ങളുടെ ഇടവേളയ്ക്ക് ശേഷമാണ് സോളാര് കേസില് വീണ്ടും അന്വേഷണവും ചോദ്യം ചെയ്യലും ഊര്‍ജ്ജിതമാകുന്നത്. അതേസമയം തദ്ദേശതെരഞ്ഞെടുപ്പിന്റെ പ്രചാരണം നടക്കവേ യു.ഡി.എഫ് നേതാവിനെ പീഡനക്കേസില് ചോദ്യം ചെയ്യുന്നത് കോണ്‍ഗ്രസിന് തിരിച്ചടിയാണ്.\nContent Highlight: AP Anil kumar to be questioned in solar rape case


emalayalee.com - ഇരട്ടക്കുട്ടികളെ പട്ടിണിക്കിട്ട മാതാപിതാക്കള്‍ക്ക് 130 വര്‍ഷം തടവ്\nഇരട്ടക്കുട്ടികളെ പട്ടിണിക്കിട്ട മാതാപിതാക്കള്‍ക്ക് 130 വര്‍ഷം തടവ്\nഒക്കലഹോമ: ഒമ്പത് മാസം പ്രായമുള്ള ഇരട്ട പെണ്‍കുട്ടികളെ ശരിയായ ഭക്ഷണം നല്‍കാതേയും, മാലിന്യങ്ങള് നിറഞ്ഞ വീട്ടിനകത്തു താമസിപ്പിച്ചതിനേയും ഗുരുതരമായ കുറ്റമായി കണ്ടെത്തിയ ജൂറി 24, 25 വയസു പ്രായമുള്ള മാതാപിതാക്കള്‍ക്ക് 130 വര്‍ഷം തടവ് ശിക്ഷ നല്‍കി. നവംബര് 13 തിങ്കളാഴ്ചയായിരുന്നു വിധി.\nഐസ് ലിന് മില്ലര്, കെവിന് ഫൗളര് എന്നിവര്‍ക്കെതിരെ കുട്ടികളെ അപായപ്പെടുത്തിയതിന് അഞ്ചു വകുപ്പുകളായാണ് കേസ് ചാര്‍ജ് ചെയ്തിരുന്നത്.\nകഴിഞ്ഞ ഡിസംബറില് കുട്ടികളെ അര്‍ജന്റ് കെയറില് കൊണ്ടു വന്നതോടെയാണ് വിവരം പുറത്തറിഞ്ഞത്. ഒമ്പതുമാസം പ്രായമുള്ള കുട്ടികള് എട്ട് പൗണ്ട് വീതം മാത്രമാണ് തൂക്കം ഉണ്ടായിരുന്നത്.\nതുടര്‍ന്ന് വീട്ടില് പരിശോധന നടത്തിയ ആരോഗ്യ വകുപ്പു ഉദ്യോഗസ്ഥര് മാലിന്യം നിറഞ്ഞ സാഹചര്യമാണ്. കണ്ടെത്തിയത്.\nഅസ്ഥിപഞ്ചരങ്ങളായി മാറിയ കുട്ടികളെ ആശുപത്രിയില് പ്രവേശിപ്പിച്ചു വിദഗ്ദ ചികിത്സ ലഭിച്ചതിനെ തുടര്‍ന്ന് ഇവരുടെ ആരോഗ്യനില മെച്ചപ്പെട്ടിരുന്നു.\nമാതാപിതാക്കള്‍ക്ക് പൂര്‍ണ്ണ സമയവും ജോലിയായതിനാല് കുട്ടികളെ വേണ്ടതുപോലെ ശ്രദ്ധിക്കുവാന് കഴിഞ്ഞില്ലെന്നും കുട്ടികളെ പുലര്‍ത്തുന്നതിന് ഗവണ്‍മെന്റില് നിന്നും യാതൊരു സഹായവും ലഭിച്ചില്ലെന്നതുമാണ് കുട്ടികള്‍ക്ക് ഈ സ്ഥിതിവരാന് കാരണമെന്ന് മാതാപിതാക്കള് അറിയിച്ചു.\nആദ്യ നാലു വകുപ്പുകളില് 30 വര്‍ഷം വീതവും അഞ്ചാം വകുപ്പുപ്രകാരം 10 വര്‍ഷം വീതവുമാണ് തടവ് ശിക്ഷ. കുട്ടികളെ വേണ്ടതുപോലെ ശ്രദ്ധിക്കാത്ത കേസ്സുകളില് ഇത്രയും വര്‍ഷം തടവുശിക്ഷ നല്‍കുന്നത് ആദ്യമാണെന്നാണ് നിയമ വിദഗ്ധര് അഭിപ്രായപ്പെട്ടത്.\nയു എസ് കാപിറ്റോള്, സുപ്രീം കോടതി പരിസരത്ത് ലൈവ് നേറ്റിവിറ്റി സീന് ജനശ്രദ്ധയാകര്‍ഷിച്ചു


pc george | ജോസ് കെ മാണി പോയതോടെ യുഡിഎഫിലേക്കുള്ള പ്രവേശന സാധ്യത ഉയർത്തി പിസി ജോർജ്; പൂഞ്ഞാർ മാത്രം നൽകി ജോർജിനെ പരിഗണിക്കാൻ സമ്മർദ്ദം ചെലുത്തി രമേശ് ചെന്നിത്തല; മന്ത്രി പദവി നൽകുന്നതിനോട് വിയോജിച്ച് ഉമ്മൻ ചാണ്ടി; എൻഡിഎ വിട്ട ജോർജ്ജിന്റെ യുഡിഎഫ് പ്രവേശന സാധ്യത ഏറി - MarunadanMalayalee.com\nSeptember 23, 202008:24 AM IST Permalink\nകോട്ടയം: പിസി ജോർജ് യുഡിഎഫിൽ എത്താനുള്ള സാധ്യത ഏറി. പൂഞ്ഞാറിനൊപ്പം മറ്റൊരു സീറ്റ് കൂടി വാങ്ങി യുഡിഎഫിലെത്താനാണ് ജോർജിന്റെ ശ്രമം. മകൻ ഷോൺ ജോർജിന് മത്സരിക്കാൻ വേണ്ടിയാണ് ഇത്. എന്നാൽ പൂഞ്ഞാർ മാത്രമെങ്കിൽ മുന്നണി പ്രവേശനം എന്ന നിലപാടിലാണ് യുഡിഎഫ്. പ്രതിപക്ഷ നേതാവ് രമേശ് ചെന്നിത്തല പിസി ജോർജിനെ മുന്നണിയിൽ കൊണ്ടു വരുന്നതിനെ പൂർണ്ണമായും സ്വാഗതം ചെയ്യുന്നു. എന്നാൽ മുന്നണിയിൽ എടുക്കാതെയുള്ള സഹകരണം പിസി ജോർജുമായി ആകാമെന്ന വാദവും സജീവമാണ്.\nസ്വതന്ത്രനിലപാട് വിട്ട് യു.ഡി.എഫുമായി അടുത്ത് പി.സി.ജോർജ് രാഷ്ട്രീയ നീക്കം സജീവമാക്കുന്നുണ്ട്. മുന്നണി പ്രവേശനം ചർച്ചയായില്ലെങ്കിലും നേതാക്കളുമായി അനൗദ്യോഗിക സംഭാഷണങ്ങൾ നടക്കുന്നുണ്ട്. തദ്ദേശതിരഞ്ഞെടുപ്പിൽ ജില്ലാ, ബ്ലോക്ക് തലങ്ങളിൽ ധാരണയോടെ മത്സരിക്കാനാണ് ആദ്യ നീക്കം. നിയമസഭാ തിരഞ്ഞെടുപ്പിനു മുമ്പ് മുന്നണി പ്രവേശനവും നടന്നേക്കും. എന്നാൽ പിസി ജോർജിനെ സഹകരിപ്പിക്കുന്നതിൽ കോൺഗ്രസിലെ എ ഗ്രൂപ്പ് ഇപ്പോഴും പൂർണ്ണമായും അനുകൂലമല്ല. മുന്നണിയിൽ എടുത്താലും മന്ത്രിയാക്കാൻ കഴിയില്ലെന്നാണ് ഉമ്മൻ ചാണ്ടിയുടേയും നിലപാട്. പൂഞ്ഞാർ മാത്രമേ നൽകാനാകൂവെന്നും എ ഗ്രൂപ്പ് നിലപാട് എടുക്കുന്നുണ്ട്.\nഇടതുമുന്നണിക്കെതിരെ രൂക്ഷവിമർശനം നടത്തുന്ന പി.സി.ജോർജ് യു.ഡി.എഫിന് എതിരായ വാക്കുകൾ മയപ്പെടുത്തിയിട്ടുമുണ്ട്. എൻ.ഡി.എ.യിൽനിന്ന് മാറിയ ജനപക്ഷം പിന്നീട് സ്വതന്ത്രനിലപാടിലാണ് തുടരുന്നത്. പാർലമെന്റ് തിരഞ്ഞെടുപ്പിനുശേഷമായിരുന്നു ഇത്. ജോർജിന്റെ വിമർശകരായ ജോസ് വിഭാഗം യു.ഡി.എഫ്. മുന്നണിക്ക് പുറത്തായതും ജോർജിന്റെ വരവ് എളുപ്പമാക്കുമെന്ന് രാഷ്ട്രീയ നിരീക്ഷകരും പറയുന്നത്. കോൺഗ്രസിലെ എ വിഭാഗത്തിനേക്കാൾ ഐ വിഭാഗമാണ് ജോർജിന്റെ വരവ് ഇഷ്ടപ്പെടുന്നത്. ചെന്നിത്തലയെ മുഖ്യമന്ത്രിയായി ഉയർത്തിക്കാട്ടാൻ ജോർജിൽ നിന്ന് സഹായവും ഐക്കാർ പ്രതീക്ഷിക്കുന്നുണ്ട്. എന്നാൽ ഒരു സീറ്റിന് അപ്പുറം കൊടുക്കാൻ കോൺഗ്രസ് തയ്യാറാകില്ലെന്നതാണ് വസ്തുത.\nഅടുത്ത നിയമസഭാ തിരഞ്ഞെടുപ്പിൽ പൂഞ്ഞാറിൽ നിന്ന് മത്സരിക്കാനില്ല എന്നാണ് പിസി ജോർജ് വ്യക്തമാക്കിയിരിക്കുന്നത്. താൻ7തവണ പൂഞ്ഞാറിൽ നിന്ന് എംഎൽഎ ആയതാണ്. ഇനി മത്സരിക്കണം എന്ന് ആഗ്രഹം ഇല്ലെന്നും പിസി ജോർജ് പറഞ്ഞു. നിയമസഭാ തിരഞ്ഞെടുപ്പിൽ താൻ മത്സരിക്കുകയാണെങ്കിൽ അത് പൂഞ്ഞാർ അല്ലാതെ മറ്റേതെങ്കിലും നിയമസഭാ മണ്ഡലത്തിൽ നിന്നായിരിക്കുമെന്നും പിസി ജോർജ് പറഞ്ഞു. മകൻ ഷോൺ ജോർജ്ജിനെ പൂഞ്ഞാറിൽ നിന്ന് മത്സരിപ്പിക്കാനാണോ പിസി ഉദ്ദേശിക്കുന്നത് എന്നാണ് ചോദ്യങ്ങൾ ഉയരുന്നത്. അതുകൊണ്ടാണ് രണ്ട് സീറ്റ് കൊടുക്കാനാകില്ലെന്ന നിലപാട് കോൺഗ്രസ് എടുക്കുന്നത്.\nരാഷ്ട്രീയതീരുമാനങ്ങൾ എടുക്കുന്നതിനു മുന്നോടിയായി സംഘടനയ്ക്കുള്ളിൽ വിശദമായ ചർച്ച നടത്തുമെന്ന് പിസി ജോർജ് പറയുന്നു. തദ്ദേശതിരഞ്ഞെടുപ്പിൽ ബ്ലോക്ക്, ജില്ലാ തലങ്ങളിൽ യു.ഡി.എഫുമായി ധാരണയാകുന്നത് ചർച്ച ചെയ്യും. മുന്നണി നേതാക്കളുമായി ഔദ്യോഗിക സംഭാഷണം നടത്തിയിട്ടില്ല. പിണറായി വിജയന്റെ ഭരണത്തെ എതിർക്കുകതന്നെ ചെയ്യുമെന്ന നിലപാടിലാണ് പിസി ജോർജ്. കേന്ദ്രസർക്കാർ പാർലമെന്റിൽ പാസാക്കിയ കാർഷിക ബില്ലിനെതിരെ പ്രതിഷേധം ശക്തമാക്കണമെന്ന് പി.സി ജോർജ് അഭിപ്രായപ്പെടുന്നു. ഈ വിഷയത്തിൽ കേരളത്തിന്റെ ശക്തമായ പ്രതിഷേധം അറിയിക്കുവാൻ നിയമസഭാ സമ്മേളനം വിളിച്ചു ചേർക്കാൻ സർക്കാർ തയ്യാറാകണമെന്നും അദ്ദേഹം ആവശ്യപ്പെട്ടു.\nകേരള കോൺഗ്രസിൽ നിന്നും തെറ്റിപ്പിരിഞ്ഞ് ജനപക്ഷം എന്ന സ്വന്തം പാർട്ടിയുണ്ടാക്കിയ പിസി ജോർജ് ഇതുവരെ ഒരു മുന്നണിയിലും ഇടംപിടിച്ചിട്ടില്ല. പിസി ജോർജിനെ ഒപ്പം നിർത്താൻ ഇടത് മുന്നണിയോ വലത് മുന്നണിയോ പ്രത്യേകം താൽപര്യം കാണിച്ചിട്ടില്ല. അതിനിടെ ബിജെപിക്കൊപ്പം ചേർന്നെങ്കിലും കാര്യമായ നേട്ടമൊന്നം ഉണ്ടാക്കാൻ പിസി ജോർജിനോ പാർട്ടിക്കോ സാധ്യമായിരുന്നില്ല. നിയമസഭാ തിരഞ്ഞെടുപ്പിന് മുൻപായി ഏതെങ്കിലും ഒരു മുന്നണിയിൽ കടക്കും എന്നാണ് പിസി ജോർജ് അടുത്തിടെ പറഞ്ഞത്. യുഡിഎഫിലേക്ക് കടക്കാൻ കോൺഗ്രസ് നേതാക്കളുമായി പിസി ജോർജ് ചർച്ച നടത്തിയതായി റിപ്പോർട്ടുകളുണ്ടായിരുന്നു. കേരള കോൺഗ്രസിലെ പിജെ ജോസഫ് വിഭാഗവുമായി ലയിക്കണം എന്നാണ് കോൺഗ്രസ് മുന്നോട്ട് വെച്ച നിർദേശമെന്ന് സൂചനയുണ്ട്.\nഎന്നാൽ അതിന് തയ്യാറല്ലെന്ന നിലപാടിലാണ് പിസി ജോർജ്. ജനപക്ഷം എന്ന പാർട്ടിയായി തന്നെ മുന്നണിയിൽ നിൽക്കാനാണ് പിസി ജോർജ്ജിന് താൽപര്യം. ഇടത് പക്ഷത്തേക്ക് ജനപക്ഷം പോകില്ലെന്ന് വ്യക്തമാക്കുന്നതാണ് അടുത്തിടെയുള്ള പിസിയുടെ നീക്കങ്ങൾ. പ്രതിപക്ഷം നിയമസഭയിൽ അവതരിപ്പിച്ച അവിശ്വാസ പ്രമേയത്തിൽ പിസി ജോർജ്ജ് സർക്കാരിനെതിരെയാണ് നിലപാട് എടുത്തത്. വരുന്ന തിരഞ്ഞെടുപ്പുകളിൽ പിണറായി വിരുദ്ധ തരംഗം ആഞ്ഞടിക്കുമെന്ന് പിസി ജോർജ്ജ് പറഞ്ഞിരുന്നു. ജനംപക്ഷം തനിച്ചാകില്ല വരുന്ന തിരഞ്ഞെടുപ്പുകളിൽ മത്സരിക്കുകയെന്നും ജനപക്ഷത്തിന്റെ നേതൃത്വത്തിൽ പുതിയ മുന്നണി വരുമെന്നും പിസി വ്യക്തമാക്കുകയുണ്ടായി.\nരണ്ടില ചിഹ്നം തിരഞ്ഞെടുപ്പ് കമ്മീഷൻ ജോസ് കെ മാണി പക്ഷത്തിന് നൽകിയിരിക്കുകയാണ്. ജോസ് പക്ഷം യുഡിഎഫിൽ നിന്നും പുറത്താക്കപ്പെട്ട സാഹചര്യവും മുതലെടുക്കാനാണ് പിസി ഒരുങ്ങുന്നത്. പൂഞ്ഞാർ അടക്കമുള്ള പ്രദേശത്ത് പിസി ജോർജ്ജിന് വലിയ സ്വാധീനമുണ്ട്. ഒരു മുന്നണിയുടേയും ഭാഗമാകാതെ മത്സരിച്ചിട്ടും കഴിഞ്ഞ നിയമസഭാ തിരഞ്ഞെടുപ്പിൽ പൂഞ്ഞാറിൽ നിന്ന് പിസി ജോർജ് വിജയിച്ചിരുന്നു.\nരണ്ട് പിസിമാരേയും യുഡിഎഫിൽ എത്തിക്കാൻ സമ്മർദ്ദം തുടർന്ന് ചെന്നിത്തല


ഹോര്‍മോണ് ചികിത്സ | Women Health | Health | health\n46 വയസ്സുള്ള വീട്ടമ്മയാണ്. കുറച്ചു മാസങ്ങളായി വല്ലാതെ വിയര്‍ത്തു കുളിക്കുന്നു. പ്രത്യേകിച്ച് രാത്രിയില്. ശരീരമാസകലം ചൂടു കയറുന്നതുപോലെ തോന്നും. ഇടവിട്ട് നെഞ്ചിടിപ്പുണ്ട്. ഡോക്ടറെ കാണിച്ചപ്പോള് ആറുമാസം ഹോര്‍മോണ് ഗുളികകള് കഴിക്കാന് തന്നു. ഇതു കഴിച്ചാല് കുഴപ്പമുണ്ടോ? മറ്റെന്തെങ്കിലും ചികിത്സയുണ്ടോ?\n<> 45-52 വയസ്സിനിടയിലാണ് ആര്‍ത്തവ വിരാമം ഉണ്ടാവുന്നതെങ്കിലും അതിനു മുമ്പേയുള്ള എട്ടു പത്തു വര്‍ഷങ്ങള് സ്ത്രീ ജീവിതത്തില് ഒരു പരിണാമത്തിന്റെ കാലമാണ്. ഇക്കാലത്ത് സ്വാഭാവിക ഹോര്‍മോണിന്റെ വ്യതിയാനങ്ങള് മൂലമുണ്ടാവുന്ന രാസപരിണാമങ്ങള് പല ശാരീരിക, മാനസിക, വൈകാരിക അസ്വസ്ഥതകളും ഉണ്ടാക്കാറു\nPublished: Sep 24, 2012, 03:30 AM IST\n45-52 വയസ്സിനിടയിലാണ് ആര്‍ത്തവ വിരാമം ഉണ്ടാവുന്നതെങ്കിലും അതിനു മുമ്പേയുള്ള എട്ടു പത്തു വര്‍ഷങ്ങള് സ്ത്രീ ജീവിതത്തില് ഒരു പരിണാമത്തിന്റെ കാലമാണ്. ഇക്കാലത്ത് സ്വാഭാവിക ഹോര്‍മോണിന്റെ വ്യതിയാനങ്ങള് മൂലമുണ്ടാവുന്ന രാസപരിണാമങ്ങള് പല ശാരീരിക, മാനസിക, വൈകാരിക അസ്വസ്ഥതകളും ഉണ്ടാക്കാറുണ്ട്. ഇത് സ്ത്രീയുടെ ദൈനംദിന ജീവിത ഗുണനിലവാരത്തെ സാരമായി ബാധിക്കുന്നു. സമയോചിതമായ ഇടപെടലുകളിലൂടെ ഇതുമൂലമുണ്ടാകാവുന്ന പ്രശ്‌നങ്ങള് പരിഹരിക്കാനാവും.\nചികിത്സ തുടങ്ങുന്നതിനു മുമ്പേ വിശദമായ വൈദ്യ പരിശോധന വേണം. മുമ്പുണ്ടായിട്ടുള്ള രോഗങ്ങളുടെ വിശദ വിവരം, കഴിച്ച മരുന്നുകളുടേയും, അതുമൂലം എന്തെങ്കിലും പ്രശ്‌നങ്ങളുണ്ടായിട്ടുണ്ടെങ്കില് അതിന്റെയും വിവരങ്ങള് ഡോക്ടറോട് പറയണം. ഗൈനക്കോളജിസ്റ്റിനെ കാണുമ്പോള് ഗര്‍ഭസംബന്ധമായ രോഗവിവരങ്ങള് മാത്രം പറഞ്ഞാല് പോര.\nസ്തനങ്ങളില് എന്തെങ്കിലും രോഗമുണ്ടോ എന്നറിയാനായി മാമ്മോഗ്രാം പരിശോധന നടത്തണം. വിശദമായ രക്തപരിശോധനയില് രക്തത്തിലെ പഞ്ചസാരയുടെ അളവും കൊളസ്‌ട്രോള്, മറ്റു കൊഴുപ്പിന്റെ വിശദവിവരം എന്നിവയും അറിയേണ്ടതാണ്. ഗര്‍ഭാശയഗള ക്യാന്‍സര് ഉണ്ടോ എന്നറിയാനുള്ള പാപ് സ്മിയര് ടെസ്റ്റ് നടത്തിയിരിക്കണം.\nകരള് രോഗം വന്നിട്ടുള്ളവര്, രക്തം കട്ടപിടിക്കുന്ന രോഗമുള്ളവര്, കാരണമില്ലാതെ രക്തസ്രാവമുള്ളവര്, സ്തനങ്ങളില് അര്‍ബുദരോഗമുള്ളവര്, അടുത്ത രക്തബന്ധമുള്ളവരില് അര്‍ബുദ രോഗമുണ്ടായിട്ടുള്ളവര് തുടങ്ങിയ പ്രശ്‌നമുള്ളവര്‍ക്ക് ഹോര്‍മോണ് ചികിത്സ നടത്താനാവില്ല. ഹോര്‍മോണ് ഗുളിക കഴിക്കാനാവാത്തവരില് ഇതിന്റെ വകഭേദമായ ഗുളികകള് ലഭ്യമാണ്. ഇവയുടെ ഉപയോഗം യോനിയിലെ വരള്‍ച്ച മൂലമുണ്ടാകുന്ന ലൈംഗിക പ്രശ്‌നങ്ങള്‍ക്ക് പരിഹാരമാണ്.\nകഴിക്കുന്ന തരം ഗുളികകള്‍ക്ക് പുറമേ, പുരട്ടാനുള്ള ക്രീമുകള് ലഭ്യമാണ്. ഇവ സുരക്ഷിതമാണ്. ഗര്‍ഭപാത്രത്തില് നിക്ഷേപിക്കാവുന്ന ഹോര്‍മോണ് അടങ്ങിയ ഉപാധികളും ലഭ്യമാണ്. ആരോഗ്യപ്രശ്‌നങ്ങള് ഇല്ല. മാത്രമല്ല ആര്‍ത്തവ ക്രമക്കേടുകള്‍ക്കും അമിത രക്തസ്രാവത്തിനും പ്രതിവിധിയുമാണിത്.\nമറ്റു ചികിത്സാ മാര്‍ഗങ്ങള്\nപ്രകൃതിദത്തമായ ഹോര്‍മോണ് അടങ്ങിയിട്ടുള്ള ഭക്ഷണ പദാര്‍ത്ഥങ്ങള് ഗുണം ചെയ്യും. ചേന, ചേമ്പ്, കാച്ചില് എന്നിവയില് പ്രകൃതിദത്തമായ ഹോര്‍മോണ് ധാരാളം അടങ്ങിയിട്ടുണ്ട്. സോയാബീന് ഉപയോഗിക്കുന്നതും നല്ലതാണ്.\nഭക്ഷണരീതിയിലും മാറ്റം വരുത്തണം. അരിയാഹാരം അമിതമായി കഴിക്കുന്നതിന് നിയന്ത്രണം ഏര്‍പ്പെടുത്തുക. കുറച്ച് ചോറ്, ചോറിന്റെ ഇരട്ടി മുളപ്പിച്ച പയറു വര്‍ഗങ്ങള്, പച്ചക്കറികള്, സസ്യാഹാരം എന്ന രീതിയിലുള്ള പ്രതിരോധത്തിലൂന്നിയ ജീവിതരീതി തുടരേണ്ടതാണ്. എണ്ണയും കൊഴുപ്പും ഉപയോഗിച്ചുള്ള പാചക രീതി ഉപേക്ഷിക്കുക, ഇറച്ചിയുടെ ഉപയോഗം കുറച്ച് മീന് കൂടുതലായി കറി വെച്ച് കഴിക്കുക, ആവിയില് പുഴുങ്ങിയതോ വെള്ളത്തില് വേവിച്ചതോ ആയ ഭക്ഷണമാണ് നല്ലത്. കാപ്പിയും ഉപ്പും കുറയ്ക്കുക എന്നിവയും പ്രതിവിധിയാണ്.\nവ്യായാമത്തിന്റെ പ്രാധാന്യം മറക്കരുത്. മിതവും കൃത്യവുമായ വ്യായാമം രാസ പ്രവര്‍ത്തനങ്ങളെ ക്രമപ്പെടുത്തി അസ്വസ്ഥതകള് നിയന്ത്രിക്കാന് സഹായിക്കുന്നു. ഈ പ്രശ്‌നങ്ങള് എല്ലാം താത്ക്കാലിക പ്രതിഭാസമാണെന്നും പ്രായമാകുന്നതിന്റെ ഭാഗമാണെന്നും മനസ്സിലാക്കുക.


നടിയുടെ ആവശ്യം തള്ളി; വിചാരണ കോടതി മാറ്റാനാവില്ലെന്ന് ഹൈകോടതി | Madhyamam\nHomechevron_rightNewschevron_rightKeralachevron_rightനടിയുടെ ആവശ്യം തള്ളി; ...\ndate_range 20 Nov 2020 8:49 AM GMT\nനടിയുടെ ആവശ്യം തള്ളി; വിചാരണ കോടതി മാറ്റാനാവില്ലെന്ന് ഹൈകോടതി\nകൊച്ചി: നടിയെ അക്രമിച്ച കേസില് പ്രത്യേക കോടതിയെ മാറ്റാനാവില്ലെന്ന് ഹൈകോടതി. വിചാരണ കോടതി മാറ്റണമെന്ന് സര്‍ക്കാരും ഇരയായ നടിയും നല്‍കിയ ഹരജിയിൽ തള്ളിക്കൊണ്ടാണ് ഹൈകോടതി വിധി. വിചാരണ കോടതി പക്ഷപാതപരമായി പെരുമാറുന്നുവെന്നായിരുന്നു നടിയുടെയും സർക്കാരിന്‍റെയും പരാതി.\nസിംഗിള് ബെഞ്ച് ജഡ്ജി വി.ജി.അരുണിന്‍റേതാണ് ഉത്തരവ്. വിചാരണ കോടതിയെ മാറ്റുന്നത് തെറ്റായ കീഴ്വഴക്കം സൃഷ്ടിക്കുമെന്ന് ഹൈകോടതി സിംഗിൾ ബെഞ്ച് നിരീക്ഷിച്ചു. കോടതിയും പ്രോസിക്യൂഷനും ഒരുമിച്ച് പോകണമെന്ന് ഹൈകോടതി നിര്‍ദേശിച്ചു.\nനേരത്തെ വാദം കേള്‍ക്കുന്നതിന്‍റെ ഭാഗമായി ഹൈകോടതി വിചാരണക്ക് സ്‌റ്റേ ഏര്‍പ്പെടുത്തിയിരുന്നു. തിങ്കളാഴ്ച മുതൽ വിചാരണ തുടരാമെന്നും കോടതി നിർദേശിച്ചു.\nനടിയെ അക്രമിച്ച കേസിലെ ക്രോസ് വിസ്താരത്തിന്‍റെ മാർഗനിർദേശങ്ങൾ വിചാരണക്കോടതിയിൽ ലംഘിക്കപ്പെട്ടെന്നാണ് പ്രോസിക്യൂഷൻ ഉന്നയിച്ച പ്രധാന പരാതി. പല ചോദ്യങ്ങളും ഇരയെ അപമാനിക്കുന്ന തരത്തില് ആയിരുന്നു. വിചാരണക്കോടതി പ്രോസിക്യൂഷനോട് മുന്‍വിധിയോടെയാണ് പെരുമാറിയത്. വനിതാ ജഡ്ജി ആയിട്ട് പോലും ഇരയുടെ അവസ്ഥ മനസിലാക്കിയില്ലന്നും സര്‍ക്കാര് ഹൈകോടതിയെ അറിയിച്ചിരുന്നു.\nTAGS:actress attack High Court


മദ്യ വിരോധി; കേക്ക് കഴിച്ചാലും ലഹരി, അപൂര്‍വ്വ രോഗവുമായി യുവതി - Welcome to Disciples News | Daily updating Online Malayalam Christian News Paper\nമദ്യ വിരോധി; കേക്ക് കഴിച്ചാലും ലഹരി, അപൂര്‍വ്വ രോഗവുമായി യുവതി\nFebruary 15, 2021 Disciples News\nവാഷിംങ്ടണ് : നാട്ടുകാരുടെ മുമ്പില് കിക്കാകാന് മാത്രം ചിലര് മദ്യം കഴിക്കാറുണ്ട്.\nഎന്നാലും മദ്യം കൈകൊണ്ടു തൊടില്ല, പക്ഷെ മറ്റ് എന്തു കഴിച്ചാലും ലഹരിയാകും. കുടിച്ചു പൂസായവരെപ്പോലെയാകും. അപൂര്‍വ്വ രോഗവുമായി സാറ (38) എന്ന യുവതി വൈദ്യശാസ്ത്രത്തെപ്പോലും ഞെട്ടിച്ചിരിക്കുകയാണ്.\nയു.എസിലെ കണക്ടിക്കട്ട് സ്വദേശിനിയായ സാറാ ഒരു ചെറിയ കഷണം കേക്ക് കഴിച്ചാല് മതി തലയ്ക്കു മത്തു പിടിക്കാന് . കടുത്ത മദ്യവിരോധിയാണ് സാറ. പക്ഷെ ആല്‍ക്കഹോളിന്റെ വളരെ കുറച്ച് അംശം മതി സാറായെ ഫിറ്റാക്കാന് .\nഅതിന് കേക്കാകാം, ആല്‍ക്കഹോളിന്റെ അംശമുള്ള എന്തുമാകാം. ഓട്ടോ ബ്രുവറി സിന്‍ഡ്രം (എബിസി) എന്നാണ് വൈദ്യശാസ്ത്രം ഈ അപൂര്‍വ്വ രോഗത്തിനു നല്‍കുന്ന പേര്.\nആമാശയത്തിലെ യീസ്റ്റ് അമിതമായ എത്തിനോള് ഉല്‍പ്പാദിപ്പിക്കുന്നതാണ് രോഗ കാരണം. ഇത് രക്തത്തില് കലരുകയും രോഗി മദ്യലഹരിയിലെന്നപോലെ ആകുകയും ചെയ്യുന്നു. വളരെ വൈകി മാത്രമേ രോഗാവസ്ഥ കണ്ടെത്താനാകു എന്നതാണ് ഈ രോഗത്തിന്റെ പ്രത്യേകത.\nസാറായും വൈകിയാണ് ഈ രോഗത്തെക്കുറിച്ച് അറിഞ്ഞത്. ആന്റി ഫംഗല് മരുന്നുകളാണ് യീസ്റ്റിന്റെ ഉദ്പ്പാദനം കുറയ്ക്കാനായി ഡോക്ടര്‍മാര് സാറായ്ക്കു നല്‍കുന്നത്. മദ്യം കഴിക്കാത്ത സാറായ്ക്ക് അസുഖം മൂര്‍ച്ഛിച്ചതോടെ കരള്‍മാറ്റ ശസ്ത്രക്രീയകൂടെ നടത്തേണ്ട അവസ്ഥയായി.\nകര്‍ണ്ണാടകയില് ആരാധനാലയത്തില് ആക്രമണം; 28 പേര്‍ക്ക് പരിക്ക്\nDecember 3, 2014 Disciples News\nDecember 10, 2015 Disciples News


Kareena Kapoor Opens Up Saif Ali Khan's Reaction When Discussed About Kids | കുട്ടികള് വേണം എന്ന് ആഗ്രഹിച്ച സമയത്ത് സെയ്ഫ് തന്നോട് പറഞ്ഞത്, തുറന്നുപറഞ്ഞ് കരീന കപൂര് - Malayalam Filmibeat\n| Updated: Monday, August 16, 2021, 15:22 [IST]\nനടി കരീന കപൂറിന്‌റെയും കുടുംബത്തിന്‌റെയും എറ്റവും പുതിയ വിശേഷങ്ങള് അറിയാന് ആരാധകര് കാത്തിരിക്കാറുണ്ട്. ബോളിവുഡ് സിനിമാലോകത്ത് ഏറെ ആരാധകരുളള താരമാണ് കരീന. മുന്‍നിര താരമായി തിളങ്ങിയ നടി വിവാഹ ശേഷവും സിനിമയില് സജീവമാണ്. പ്രണയിച്ച് വിവാഹിതരായ സെയ്ഫും കരീനയും സന്തുഷ്ടകരമായ ദാമ്പത്യ ജീവിതമാണ് നയിക്കുന്നത്. തൈമൂറിന് പിന്നാലെ രണ്ടാമത്തെ മകന് ജഹാംഗീറും ജീവിതത്തിലേക്ക് എത്തിയ സന്തോഷത്തിലാണ് താരദമ്പതികള്.\nഈ വര്‍ഷം ഫെബ്രുവരിയിലാണ് രണ്ടാമത്തെ കുഞ്ഞ് സെയ്ഫിന്‌റെയും കരീനയ്ക്കും പിറന്നത്. ആമിര് ഖാന്റെ ലാല്‍സിംഗ് ഛദ്ദ ചെയ്തുകൊണ്ടിരിക്കുന്ന സമയത്താണ് കരീന ഗര്‍ഭിണിയായത്. തുടര്‍ന്ന് സിനിമയിലെ തന്‌റെ ഭാഗങ്ങള് പൂര്‍ത്തിയാക്കിയ ശേഷമാണ് ഇടവേള എടുക്കുകയായിരുന്നു നടി. അതേസമയം കുട്ടികളെ കുറിച്ച് ചിന്തിച്ച സമയത്ത് സെയ്ഫ് തന്നോട് പറഞ്ഞ കാര്യം കരീന തുറന്നുപറഞ്ഞിരിക്കുകയാണ്.\nനടിയുടെ പുസ്തകമായ കരീന കപൂര് ഖാന്‍സ് പ്രഗ്നന്‍സി ബബിളിലാണ് ഇക്കാര്യം പറയുന്നത്. എനിക്ക് അമ്മയാകാന് ആദ്യം ഇഷ്ടമായിരുന്നു എന്ന് കരീന പറയുന്നു. ഒപ്പം തന്നെ തനിക്ക് സിനിമ അഭിനയവും ഇഷ്ടമാണ്. എന്‌റെ ഗര്‍ഭകാലത്ത് പോലും ഒന്നും ഉപേക്ഷിക്കാന് ഞാന് ആഗ്രഹിച്ചില്ല. സത്യത്തില് വിവാഹിതയായ ശേഷം ഒരു കുടുംബം എന്ന തീരുമാനത്തെ കുറിച്ച് ഞാന് കഠിനമായി ചിന്തിച്ചു.\nഎന്നാല് ആളുകള് എന്നെ കുറിച്ച് എന്ത് കരുതുമെന്ന ചിന്ത വന്നു. ആ സമയത്ത് എനിക്ക് എല്ലാം ചെയ്യാന് കഴിയുമെന്ന് പറഞ്ഞത് സെയ്ഫാണ്. ഞങ്ങളുടെ ബന്ധത്തിന് ശക്തമായ അടിത്തറ പണിയാന് ഞാനും അവനും കഠിനാദ്ധ്വാനം ചെയ്തു. എന്റെ കുട്ടികൾക്ക് എപ്പോഴും അത് നിലനിൽക്കുമെന്ന് ഞാൻ ശരിക്കും വിശ്വസിക്കുന്നു. മാതാപിതാക്കള് കാരണം തൈമൂറിനെ പോലെ ആത്മവിശ്വാസ മുളളവനായിരിക്കും ജഹാംഗീറും.\nവിവാഹ ശേഷം ജോലി ചെയ്യുന്നത് തുടരാന് തന്നോട് ആദ്യം പറഞ്ഞത് അമ്മായിഅമ്മ ഷര്‍മിള ടാഗോര് ആണെന്നും കരീന പറഞ്ഞു. ഞാന് ആഗ്രഹിക്കുന്നത് എന്തും ആത്മവിശ്വാസത്തോടെ ചെയ്യണമെന്നായിരുന്നു അവരുടെ ഉപദേശം. വിവാഹം കഴിഞ്ഞ് കുട്ടികളായ ശേഷവും ഷര്‍മിള ടാഗോര് സിനിമകളില് മികച്ച കഥാപാത്രങ്ങള് ചെയ്തു. അവര് ശരിക്കും തനിക്ക് ഒരു പ്രചോദനമാണ് എന്നും കരീന പറഞ്ഞു.\nഅമ്മായി അമ്മയെ പോലെ എന്റെ അമ്മയും എനിക്ക് ഒരു ശക്തമായ മാതൃകയാണ്. നീ സിനിമയില് തുടരണം എന്ന് അമ്മയും അച്ഛനും എന്നോട് പറഞ്ഞു. ജെഹ് വന്ന ശേഷം തൈമൂറിനെ നോക്കാന് അമ്മയും കൂടെയുണ്ട് എന്നുളളത് തനിക്ക് സന്തോഷം നല്‍കിയ കാര്യമാണെന്നും നടി പറഞ്ഞു. അതെ അമ്മയ്ക്ക് പ്രായമായി. ജെഹിനെ നോക്കുക ഒരു വെല്ലുവിളിയാണ്. അമ്മയ്ക്ക് രണ്ട് കൈകളാണുളളത്. പക്ഷേ അമ്മ എന്നെ സംബന്ധിച്ചിടത്തോളം വിശ്വസനീയമായ കൈകളാണ്. ഞാന് അതില് വളരെ ആശ്വാസം കണ്ടെത്തുന്നു, കരീന കുറിച്ചു.\nഅതേസമയം കരീനയും കുടുംബവും എപ്പോഴും വാര്‍ത്തകളില് നിറയാറുണ്ട്. സോഷ്യല് മീഡിയയില് എപ്പോഴും ആക്ടീവാകാറുളള താരമാണ് നടി. കരീനയ്ക്കും സെയ്ഫിനും പുറമെ മക്കളും സോഷ്യല് മീഡിയയിലെ താരങ്ങളാണ്. താരകുടുംബത്തിന്‌റെതായി വരാറുളള മിക്ക വിശേഷങ്ങളും സമൂഹ മാധ്യമങ്ങളില് നിറയാറുണ്ട്.\nKareena Kapoor Opens Up Saif Ali Khan's Reaction When Discussed About Kids


തിരിച്ചറിവുകൾ: November 2015\nകാരുണ്യഭവനങ്ങൾ എങ്ങനെ ഉയരുന്നു\nബൈത്തുറഹ്മ ചർച്ചയായിരുന്നു ഫേസ്ബുക്കിലെ പ്രധാന ഇനം. മലപ്പുറം ജില്ല സമ്മേളന പത്ര സമ്മേളനത്തിൽ ജില്ലാ നേതാക്കൾ കാരുണ്യ ഭവനങ്ങളുടെ സാമ്പത്തികം അന്വേഷിക്കണമെന്ന് ആവശ്യപ്പെട്ടത്. ഒരു രാഷ്ട്രീയ വിരോധത്തിനപ്പുറത്തേക്ക് മേറ്റ്ന്താണു ഇങ്ങനെ ചിന്തിപ്പിക്കാനുള്ള കാരണം? ഒരു പഞ്ചായത്തിൽ5വീടുകൾ എങ്കിലും ഉയർന്നിട്ടുണ്ട്.അതിന്റെ നടത്തിപ്പും ഒരു അന്വേഷണ വിധേയമാക്കിയാൽ കണ്ണു നനഞ്ഞു പോകും. സംഘാടകരുടെ ആത്മാർത്ഥത കണ്ടാൽ.\nഎനിക്കും സുഹ്യത്തുക്കൾക്കും വൈകാരിക ആത്മ ബന്ദം ഇത്തരത്തിലൊരു ഭവന നിർമ്മാണവുമായി ഉണ്ടായി. ഒരു കുടുംബത്തിന്റെ നിസ്സഹായവസ്ത മനസ്സിലാക്കുകയും ആദ്യമവർക്ക് ധൈര്യമായി അന്തിയുറങ്ങാൻ ഒരു കൂര അത്യാവശ്യമാണെന്ന് തോനുകയും അതുമായി ബന്ദപ്പെട്ട് ആശയ രൂപീകരണം നടത്തുകയും ചെയ്തു. എന്തെങ്കിലും ഉടനടി ചെയ്യണമെന്ന് ഒരാഗ്രഹം. രാഷ്ട്രീയമോ വോട്ടോ ലക്ഷ്യമല്ലായിരുന്നു. സമൂഹത്തിൽ അങ്ങിനെ പ്രയാസങ്ങളുള്ള ഒത്തിരി പേർ ഉണ്ട്. മുൻ ഗണനക്ക് അർഹരായവരിൽ ഒന്നാമത്. ലക്ഷ്യം പുതിയ വീട്. മാറ്റി താമസിപ്പിക്കൽ. ഫണ്ട് കണ്ടെത്തൽ എന്നിവ മുതിർന്നവരുമായും സംസാരിച്ചു. ലക്ഷ്യം പൂർത്തീകരിക്കാൻ പറ്റുമോ എന്നൊരു സംശയവും. കാരണം ഓരോരുത്തരും കൂലി പണിക്ക് പോകുന്നവർ കൂടെയുള്ളത് ആത്മാർത്ഥത മാത്രം.കാശിന്റെ കാര്യത്തിൽ മാത്രം ധൈര്യം കുറവ്. ആദ്യം ധൈര്യം സ്വരൂപിച്ചു. എല്ലാവരും ഒരേ മനസ്സായി നമ്മളെ കൊണ്ടും സാധിക്കും എന്നൊരു ഉറച്ച വിശ്വാസം.പലപ്പോഴും ധൈര്യം ചോർന്ന് പോകുന്നോ എന്നൊരു പേടിയും.\nസർക്കാറിൽ നിന്നും അലപം തുക പാസ്സായി. പിന്നീട് ശിഹാബ് തങ്ങൾ റിലീഫ് സെൽ രൂപീകരിച്ച് കമ്മറ്റിയുണ്ടാക്കി വെക്തത വരുത്തി. സംഘ ബോധത്തോട് കൂടി മുന്നേറി. ആദ്യ സംഖ്യ സ്വരൂപണത്തിനു തിരുവനന്ത പുരം യാത്രയും സംഘടിപ്പിച്ച് 6700 രൂപ ലാഭമുണ്ടാക്കി നീക്കി വെച്ച് ആ സംഖ്യ മുന്നിൽ കണ്ട് 10 നിത്യ രോഗികൾക്ക് റിലീഫ് നൽകി തുടക്കം കുറിച്ചപ്പോൾ വീണ്ടും ബാക്കിയായ 7000രൂപ ഭവന പദ്ധതിയിലേക്കുള്ള ആദ്യ നീക്കി വെപ്പായിരുന്നു.\nഒരേ മനസ്സായി ഒന്നായ് സംഘടിച്ചപ്പോൾ നിലവിലെ വീട് പൊളിക്കൽ ഒരു പണിയായി തോനിയില്ല ആർക്കും. മാറ്റി താമസിപ്പിക്കലുമെല്ലാം തക്യതി. ഫേസ് ബുക്കിൽ ആദ്യ പോറ്റിട്ടപ്പോൾ ഞാൻ അറിയാത്ത സംസാരിച്ചിട്ടില്ലാത്ത കണ്ടിട്ടില്ലാത്ത ബാലക്യഷണന്റെ പി.എം കണ്ടു ബാങ്ക് അക്കൗണ്ട് ശരിയല്ലേ എന്നും അന്വേഷിച്ച് ആദ്യ 10000 രൂപ ലഭിച്ചപ്പോൾ തെല്ലൊന്നുമല്ല സന്തോഷം. ഇതിനു വേണ്ടി അഹോരാത്രം പ്രയത്നിച്ചവരിൽ ഭൂരിഭാഗവും സ്വന്തമായൊരു വീട് സ്വപ്നം കണ്ട് നടക്കുന്നവരും കട ബാധ്യത ഉള്ളവരും കൂലിപണിക്കാരുമായിരുന്നു.\nഘട്ടം ഘട്ടമായി പണി തീരുംമ്പോഴും നെഞ്ചിടിപ്പിനു കുറവൊന്നുമില്ലായിരുന്നു നേത്യത്വം കൊടുത്തിരുന്ന പ്രിയപ്പെട്ടവർക്ക്. എല്ലാവരും സഹകരിച്ചും സഹായിക്കാൻ കഴിയുന്നവരെ അതിനു വേണ്ടി പ്രോത്സാഹിപ്പിച്ചും ഇതിന്റ്ര് ഭാഗമായവർ നൂറോളം പേർ വരും.മുസ്ലിം ലീഗ് രാഷ്ട്രീയത്തെ പരസ്യമായി എതിർക്കുന്നവരും അനുകൂലിക്കുന്നവരും അരാഷ്ട്രിയ വാദികൾ വരെ സഹായിച്ചപ്പോൾ ആരും ജാതിയും മതവും അന്വേഷിച്ചില്ല. സിമന്റ് ചാക്കുകൾ നൽകിയും വെട്ട് കല്ല് നൽകിയും കമ്പി നൽകിയും ശാരീരികമായി അദ്ധ്വാനം സംഭാവന നൽകിയവരും ഒരുപാടുണ്ട്. ആദ്യവസാനം വരെ ഓടി നടന്നവർ ഇന്നു പഞ്ചായത്ത് മെമ്പർ പൊലുമായില്ലെങ്കിലും അവർ അനുഭവിക്കുന്ന മാനസിക സുഖം/ആത്മ സംത്യപ്തി മറ്റാർക്കുമുണ്ടാവില്ല എന്ന ഉറച്ച വിശ്വാസം. നാട്ടുകാരേയും കുടുംബങ്ങളേയും വിളിച്ച് ഉഗ്രൻ പാർട്ടിയും നൽകി അവസാനമായി കെട്ടിയ പന്തലും കസേരയും മേശയും ഡക്കറേഷൻ ഷോപ്പിൽ എത്തിക്കുന്നവരെ ഇടതടവില്ലാതെ ഓടിപാഞ്ഞവർക്ക് ഇന്നിതുകൊണ്ട് സാമ്പത്തിക പ്രയാസമില്ല. പത്തിൽ മുകളിൽ ലക്ഷം ചിലവഴിച്ച സുന്ദര വീട് സമ്മാനിക്കാൻ കൂടെ നിന്നവർ ആരും തന്നെ സഹായിച്ചത് കൊണ്ട് ഒന്നും നഷ്ടപ്പെടുകയുമുണ്ടായിട്ടില്ല. - അവസാനം ഞങ്ങൾക്കും കിട്ടി നല്ലൊരു സമ്മാനം. ഹ്യദയത്തിൽ ചാലിച്ച നല്ലൊരു വാക്ക് .സന്തോഷം കൊണ്ട് കണ്ണു നിറഞ്ഞ നിറ പുഞ്ചിരി.... പ്രാർത്ഥന ഞങ്ങൾക്ക് എന്നുമുണ്ടാകുമെന്ന പൂർണ്ണ വിശ്വാസം. ( വീടില്ലാതെ കഷ്ടപ്പെടുന്നവർ ഇനിയുമുണ്ടെന്ന പൂർണ്ണ ബോധ്യം ഞങ്ങൾക്കുണ്ട് അള്ളാഹു ശക്തിയും ധൈര്യവും തരട്ടെ ഈ സംഘ ശക്തിക്ക് എന്ന പ്രാർത്ഥന മാത്രം ) കമ്മീഷൻ വെച്ച് തന്നെ അന്വേഷിക്കണം. കാരണം ഇത് നിസാരമാണു മനസ്സു വെച്ചാൽ സ്വപ്നം കാണട്ടെ നമ്മൾ കാണുന്നത് പോലെ എല്ലാവരും. ഏഴെന്ന മാന്ത്രിക സംഖ്യയിൽ ഞങ്ങളുടെ ഈ കൂട്ടായ്മ പൂർണ്ണ വിജയമാണു. ശിഹാബ് തങ്ങളുടെ നാമധേയത്താൽ വീട് പൂർത്തീകരിച്ചത് കൊണ്ട് ഓണപ്പുടയിലെ ആരും കട ബാധ്യത കൊണ്ട് നാടു വിട്ടിട്ടില്ലെന്ന കാര്യവും ഈ വിഷയത്തെ ഭയക്കുന്ന ഇടതുപക്ഷ സുഹ്യത്തുക്കളെ ഓർമ്മിപ്പിക്കുന്നു- മലപ്പുറം ജില്ലാ സി.പി.എം നേതാക്കൾ ജനങ്ങളിൽ നിന്നും ഒറ്റപ്പെട്ടവരാണു അല്ലെങ്കിൽ സ്വന്തം നാട്ടിലെ ജനകീയ പ്രശ്നങ്ങളിൽ അവർ ഇടപെടുന്നില്ല എന്ന് സാരം. ഈ പ്രസ്താവനയുടെ പൊരുൾ .\n- ഷമീർ കൊളത്തൂർ\nപോസ്റ്റ് ചെയ്തത് shameer mhd ല് 2:22 AM\nപ്രണയമെന്ന അക്ഷരങ്ങളോട് തന്നെ ഒരു അടുപ്പം -ബെഞ്ചിൽ കോറിയിട്ട അക്ഷരങ്ങൾ ഹ്യദയത്തിൽ കൊണ്ട് നടക്കുമ്പോഴുള്ള ഒരു സുഖം , അക്ഷരങ്ങളോടുള്ള ആരാധന നാലാൾ അറിയട്ടെ എന്നൊരു വെഗ്രത ..... പഠനവും പ്രണയവും സുഖമുള്ള നോവ് തന്നെ ! മരണം വരെ നില നിൽക്കുന്ന മായാത്ത ഓർമ്മ .\nചെറിയ ക്ലാസ്സിൽ പഠിക്കുമ്പോൾ. അവർ തമ്മിൽ ' ലൗ ' ആണത്രെ എന്ന സ്വകാര്യം പറച്ചിൽ പല ചെവികളിലെത്തുമ്പോൾ പെൺ കുട്ടിക്ക് കരച്ചിൽ തേങ്ങലായി മറും.. കൂട്ടുകാർ അറിഞ്ഞാൽ താത്കാലിക ചമ്മൽ . ആൺ കുട്ടികളുടെ ആദ്യ അടവായിരുന്നു ഇഷ്ടം തോന്നിയ ആളുടെ പേരിന്റെ ആദ്യവും സ്വന്തം പേരും ചിഹനത്തിനകത്ത് വരച്ചു വെക്കുക എന്നത് .\nക്ലാസ് റൂമിലെ ആദ്യ ' പഞ്ചാരയടി ' യിലുമുണ്ടായിരുന്നു ആദ്യ മധുരം . വേഷത്തിലും സ്വഭാവത്തിലുമുള്ളൊരു മാറ്റം വീക്ഷിച്ചാൽ അറിയാമായിരിക്കും . തല്ലു കൂടുന്നവൻ അതും അവസാനിപ്പിച്ച് കുളിക്കാതെ വന്നവനും തല ചീകാതെ വന്നവനും മാറ്റത്തിന്റെ വലിയ അലയൊലികൾ തന്നെയുണ്ടാക്കിയിരുന്നു . നിത്യവും ക്ലാസ്സിൽ വരാതെ ചുറ്റിക്കളിച്ച് നടന്നവനും മാറ്റമുണ്ടായിരുന്നു . പിന്നീട് ഹീറോ ആകുവാനുള്ള ശ്രമം , ഇഷ്ടം പിടിച്ച് പറ്റാനുള്ള ശ്രമം ...\nപഞ്ചാരമിട്ടായിയും കടിച്ചാപർച്ചിയും തിന്ന് നടന്നവൻ ഒരു കഷ്‌ണം ഇഷ്ട താരത്തിനും മാറ്റി വെച്ചു . ബാലരമയും പൂമ്പാറ്റയും ബാലഭൂമിയുമെല്ലാം അവൾക്കും /അവനിക്കും കൂടി ശേഖരിച്ച് വെച്ചു ...\nക്ലാസ്സ് ടീച്ചർ ചോദ്യം ചോദിക്കുമ്പോൾ ഉത്തരത്തിനായ് കണ്ണുകൾ അവളിലേക്ക് നീങ്ങി , അവളോട് ചോദ്യം ചോദിക്കുമ്പോൾ ഉത്തരം അറിഞ്ഞില്ലെങ്കിലും ടീച്ചർ അടിക്കരുതെന്ന് മൗന പ്രാർത്ഥനയും ...\nവല്ലപ്പോഴുമുള്ള ഒരു ലൗ ലെട്ടർ ... ഉമ്മ ഉപ്പാക്ക് എഴുതാൻ വെച്ച ലെറ്റർ പാഡിൽ നിന്നും ആരും കാണാത്തൊരു ചീന്ത്\nകാലവും സമയവും കാത്ത് നിൽക്കാതെയായപ്പോൾ കിട്ടിയ സമയത്തൊരു സ്നേഹ സംസാരം...\nഅവസാനം ഓട്ടോഗ്രാഫിൽ " എന്നെ മറക്കരുതേ...." എന്നൊരു വാക്കിൽ ഒതുങ്ങുന്ന ഒരു കാലഘട്ടത്തിന്റെ പരിസമാപ്തി !\n-ഷമീർ കൊളത്തൂർ -( മലപ്പുറത്തുകാരൻ ബ്ലോഗ്)\nപോസ്റ്റ് ചെയ്തത് shameer mhd ല് 2:13 AM\nകുറെ വർഷങ്ങൾക്ക് ശേഷമാണു അഹമ്മദ് കാക്കാന്റെ വീട്ടിൽ പോകുന്നത് , ഗൾഫിൽ നിന്ന് ലീവിനു വരുമ്പോഴേ കാണലും മിണ്ടലുമെല്ലാം . വീട്ടു വിശേഷങ്ങൾ പറഞ്ഞിരിക്കുമ്പോഴാണി മൂത്ത മകൻ ഇല്യാസിനെ ചോദിച്ചത് .+2 വിനു പഠിക്കുകയാണെന്നും സുഹ്യത്തുക്കൾക്കൊപ്പം ടൂർ പോയതാണെന്നും പറഞ്ഞു . അപ്പോഴാ ഇടക്കു കയറി അവന്റെ അനിയത്തി ജിംസിയ പറഞ്ഞു .\n'ഇക്ക കാക്കൂനെ കണ്ടാൽ അറീല്യ , വാപ്പീം ഉമ്മേം തന്നെ കാക്കൂനെ തിരിച്ചറീണില്യ പിന്നെയല്ലെ രണ്ട് വർഷം കഴിഞ്ഞ് വന്ന നിങ്ങൾ' .\nഅതെന്തെ കണ്ടാൽ മനസ്സിലാകായി , വല്ല അഭിനയവും തുടങ്ങിയോ ? വല്ല പ്രച്ഛന്ന വേശവുമിട്ട് വല്ല പരിപാടിയുമുണ്ടോ ?\nഇക്ക മൊബെയിലിൽ ഫേസ്ബുക്ക് പേജ് ഒന്നു നോക്കിയെ... ജിംസിയ വിടുന്ന ലക്ഷണമില്ല .\nഞാൻ എഫ് ബി തുറന്ന് ഇല്യാസ് ടൈപ്പ് ചെയ്ത് സെർച്ച് ചെയ്തിട്ടും ചെക്കനെ കാണാനില്ല - ഇല്യാസ് കാക്കാനെ അങ്ങിനെ ഒന്നും കാണില്യ ... പേരിന്റെ കൂടെ പോപ്സ് എന്ന് എഴുതു എന്നാലെ എന്റെ കാക്കാനെ കാണൂ ....\nഅല്ലടി ജിംസിയ പോക്കർ മൊല്ല അവനെ പേരിട്ടത് ഇല്യാസ് എന്നല്ലെ , പേർ തിരയാൻ തന്നെ 19 ദിവസം എടുത്തു . നല്ല അർത്ഥമുള്ള പേരുവേണമെന്ന് ഉമ്മ നിർബന്ദം പിടിച്ചത് ഞാനോർക്കുന്നു .\nഅല്ല ജിംസി അവൻ പൊന്നാനി പോയി പേരുമാറിയതാണോ .... ?\nനിങ്ങൾ പൊട്ടൻ തന്നെ ! കാക്കൂന്റെ ഫ്രണ്ട് ലിസ്റ്റ് നോക്കൂ ... എല്ലാരെ പേരിന്റെ അവസാനം പോപിൻസ് ,പോപ്സ്, മൊഞ്ചാൻ , ഫ്രീക്കൻ എന്നൊക്കെയുണ്ട് ....\nകട്ടൻ ചായ വലിച്ച് കുടിച്ച് ബിസ്ക്കറ്റും തിന്ന് ഇരിക്കുമ്പൊഴാ ഞങ്ങൾക്കിടയിലേക്ക് ജിംസിയയുടെ ഉമ്മയും എത്തിയത് .\nഅല്ല ഉമ്മ ഇല്യാസിന്റെ പേരെല്ലാം മാറ്റിയിരിക്കുന്നല്ലോ ? ...\nഅവന്റെ വീട്ട് പെരിനോട് വരെ പുച്ഛമാണത്രെ . ഓന്റെ വാപ്പാന്റെ പെരിനു തന്നെ കളങ്കപ്പെടുത്തി . ഇമ്മാതിരി കോലം കെട്ടൽ കൊണ്ട് . ഇജ്ജാത്തു എന്ന പേർ അവനിക്ക് പറയാൻ മടിയാണത്രെ . എന്നെ പേരന്റ്സ് മീറ്റിംഗിനു വരരുതെന്ന് നേരത്തെ തന്നെ അവൻ പറഞ്ഞിട്ടുണ്ട് . കുട്ട്യോളെ ഓരോ കാര്യങ്ങൾ ...\nഓന്റെ മുടി ഇന്ന് ഒരു സൈഡ് ഇല്ലെങ്കിൽ നാളെ മൊട്ടയടിച്ച് മുന്നിൽ മുടിയുണ്ടെങ്കിൽ പിന്നിലില്ല , ചിലപ്പോൾ വൈക്കോൽ കൂന പോലെ ... പറഞ്ഞിട്ടും കാര്യമില്ല . ഒപ്പമുള്ളവരും കണക്കാ .. ഓനെ പഠിപ്പിച്ച ഉസ്താദിനെ കാണുമ്പോ മുടിയൊക്കെ ഒതുക്കി വെക്കുന്നത് കാണാം ...\nനിങ്ങളാണു പറഞ്ഞ് മനസ്സിലാക്കി കൊടുക്കേണ്ടത് മാന്യമായി നല്ല ഡ്രസ്സ് ധരിച്ച് നടക്കാൻ എന്ന് ഞാനും ഉപദേശിച്ചു -\nമഞ്ഞ പാന്റും കടും നീല ഷർട്ടും ചന്തിയിൽ തൂങ്ങി ഇൻ ചെയ്തതുമായ വേഷം. ഒന്ന് പള്ളിയിൽ പോയി നമസ്കരിക്കാൻ എങ്ങനെ കഴിയുമെന്ന് ഞാനും ചിന്തിച്ചു .\nഫേസ് ബുക്കിലെ ഇവന്റെ കമന്റും കൂട്ടുകാരുടെ കമന്റും മുഴുവൻ ഇങ്ങനെയാണു ആഷ് ടാഗ് ചെയ്ത് ഫ്രീക്കൻ , മൊഞ്ചൻ, പൊളിച്ചു , കിടു , അധിക പേരും പോപ്പിൻസുമാരാണു എല്ലാവരുറ്റേയും പേരിനു അറ്റത്ത് വലിയ അക്ഷരവും ചെറിയ അക്ഷരവും സിമ്പലും കൂട്ടിക്കലർക്കി പോപ്പ്സ് എന്നും എഴുതിയിരിക്കുന്നു , പലരുടേയും ഫോട്ടൊ കണ്ടാൽ ചിരിച്ച് പോകും പല്ല് ഡോക്റ്ററുടെ അടുത്ത് വായ പൊളിച്ച് കാണിക്കുന്നത് പോലെ , ശ്വാസം നിലച്ച ശരീരം പോലെ , മുഖം ഭൂമിയിലമർന്ന പോലെ , ആകാശം നോക്കി നിൽക്കുന്ന പൊലെ പല പല സ്റ്റൈയിൽ ....\nഇതെല്ലാം കണ്ട ജിംസിയ കുട്ടിയും പറയുകയാ ഇതാ ഇക്കാ ന്യൂ ജനറേഷൻ ... ഇല്യാസ് കാക്ക ന്യൂ ജനറേഷനാ ന്യൂ ജനറേഷൻ ....... -. കൊളത്തൂർ വാർത്ത - ഷമീർ കൊളത്തൂർ -www.kolathurvartha.com\nപോസ്റ്റ് ചെയ്തത് shameer mhd ല് 2:06 AM\nകഥകൾ പറയുന്ന മൂന്നാക്കൽ\nകഥകൾ പറയുന്ന മൂന്നാക്കൽ-ഷമീർ കൊളത്തൂർ\nവളാഞ്ചേരിക്കടുത്ത് എടയൂർ പഞ്ചായത്തിലെ മൂന്നാക്കൽ പള്ളിക്ക് ചരിത്രം ഒരുപാടുണ്ട് .'ദാരിദ്രം നടമാടിയിരുന്ന കാലത്ത് കഞ്ഞിവെച്ച് നേർച്ചയാക്കാൻ പലരും തയ്യാറായിരുന്നു.പലരും മനസ്സിൽ ഓരോ ഉദ്ദേശങ്ങൾ കരുതി അരി നേർച്ചയാക്കി . പള്ളീക്കമ്മറ്റി അത് കഞ്ഞി ഉണ്ടാക്കി ആവശ്യക്കാർക്ക് നൽകുകയും ചെയ്ത് പോന്നു.കാലം മാറി ജനങ്ങളുടെ ആവശ്യങ്ങളും മാറി\nഅരി വരവും വികസിച്ചു , ഒരാഴ്ചയിൽ വിതരണത്തിനായി രണ്ട് ലക്ഷത്തിൽ കിലോ കൂടുതൽഅരി പള്ളിയിലെത്തുന്നു . 150 ഓളം മഹല്ലുകളിലായി 21 ആയിരം കുടുംബങ്ങളിലേക്ക് പത്ത് കിലോ വീതം ആഴ്ചയിലെ ഞായറാഴ്ചകളിൽ ഒരു മണിമുതൽ അഞ്ച് മണിവരെ അരിയെത്തുന്നു . നോമ്പ് സമയത്ത് ഇരുപത് കിലോ വരെ അരി നൽകുന്നു .സമീപ മഹല്ലുകളിലെ 60 പേരിൽ 40%അമുസ്ലിംകൾക്ക് എന്നത് നിർബന്ദമാണു . ചില മഹല്ലുകളിലെ ജനങ്ങളുടെ അവസ്തക്കനുസരിച്ച് ക്വാട്ട നീട്ടി കൊടുക്കലും മൂന്നാക്കൽ പള്ളി കമ്മറ്റിയുടെ ചുമതലയാണു . ഈ സംവിധാനത്തിനു പ്രത്യേക കാർഡും കമ്മറ്റി വിതരണം ചെയ്തിട്ടുണ്ട്\nപൊന്നാനിയിലെ മഖ്ദൂം കുടുംബത്തിൽ പെട്ടവരായിരുന്നു ആദ്യ കാല ഖാസിമാർ. അങ്ങാടിപ്പുറത്തെ തരകൻ കുടുംബത്തിലെ അങ്ങാടിക്കുന്നിലാണു പള്ളീ നില നിൽക്കുന്നത് . പ്രധാന ജന്മികളായിരുന്ന തരകൻ കുടുംബത്തിലെ മകൾക്ക് പാമ്പ കടിയേറ്റപ്പോൾ ഒരു ചികിത്സയും ഫലിക്കാതെ വന്നുവെന്നും ഈ സ്ഥലത്തെ ഒരു വലിയ്യിന്റെ പ്രത്യേക ചികിത്സ മൂലം വിഷ ബാധയിൽ നിന്നും രക്ഷപ്പെട്ടുവെന്നും ഈ കുടുംബം പാരിതോഷികമായി നൽകിയ 25 ഏക്കറിലാണു ഈ പള്ളി സ്ഥാപിച്ചതെന്നും പഴമക്കാർ പറയുന്നത് .പള്ളിയുടെ ഹൗളിലേക്ക് ആവശ്യമായ വെള്ളം കുടത്തിൽ അടിവാരത്ത് നിന്നും ശേഖരിച്ച് കൊണ്ട് വന്ന് നിറക്കൽ ഒരു നേർച്ചയായിരുന്നു ആദ്യ കാലത്ത് - അരി കൂടാതെ മുസല്ല , മുസ് ഹഫുകൾ , നിസ്കാരപ്പായ എന്നിവയും പലരും നേർച്ചയാക്കാറുണ്ട് - അവയെല്ലാം അർഹതപ്പെട്ട യതീഖാനകളിലേക്ക് നൽകാറാണു പതിവ് .\n900 വർഷം കണക്കാക്കുന്നൂ പഴയ പള്ളിക്ക് . താഴെ പള്ളിയും മേലെ പള്ളിയുമുണ്ട് .പഴയ പള്ളിയായ മേലേ പള്ളീക്ക്'സത്യപ്പള്ളി' എന്നും വിളിക്കാറുണ്ട്. പല ദിക്കിൽ നിന്നും ആളുകൾ സ്ത്യം ചെയ്യാനായി ഇവിടെ വരാറുണ്ട്\nമൂന്നാലുകൾ നിന്നിരുന്ന സ്ഥലമായത് കൊണ്ട് മാത്രമാണു മൂന്നാക്കൽ എന്ന് പറയപ്പെടുന്നത്.\nമഖ്ബറകളോ പ്രധാന മറ്റ് ചരിത്രങ്ങളോ ഈ പള്ളിക്കില്ല എന്നും മറ്റൊരു പ്രത്യേകതയാണു . അരി നേർച്ചയാക്കുമ്പോൾ അവരവരുടെ ആഗ്രഹ സഫലീകരണം വേഗത്തിലാകുന്നു . എല്ലാ ജാതി മത വിഭാഗങ്ങളുടേയും പ്രാർത്ഥനയും ഇവർക്കുണ്ടാകും എന്നത് തന്നെ വലിയ ഗുണം . മത സൗഹാർദ്ധത്തിന്റ്ര് വലിയ കാവലാൾ തന്നെയാണു ഈ പള്ളി , ത്രേസ്യാമ്മയും , കുഞ്ഞിക്കാളിയും , കുഞ്ഞിപ്പാത്തുമ്മയേയും ഈ നീണ്ട വരികളിൽ കാണാം-\nഷമീർ കൊളത്തൂർ www.kolathurvartha.com\nപോസ്റ്റ് ചെയ്തത് shameer mhd ല് 2:02 AM


ചീഫ് സെക്രട്ടറി നിയമനത്തിലും സി.പി.എം- സി.പി.ഐ ഭിന്നത | Gramajyothi News\nചീഫ് സെക്രട്ടറി നിയമനത്തിലും സി.പി.എം- സി.പി.ഐ ഭിന്നത\nDecember 5, 2017 1:12 pm Published by : Web Desk\nകൊല്ലം: പുതിയ ചീഫ് സെക്രട്ടറി യെ നിയമിക്കുന്നതുമായി ബന്ധപ്പെട്ടും സി.പി.എം- സി.പി.ഐ ഭിന്നത. നിലവിലെ ചീഫ് സെക്രട്ടറി കെ.എം എബ്രഹാം ഈമാസം 31ന് വിരമിക്കുന്ന ഒഴിവില് സീനിയോറിറ്റി മറികടന്ന് വ്യവസായ വകുപ്പ് പ്രിന്‍സിപ്പല് സെക്രട്ടറി പോള് ആന്റണിയെ നിയമിക്കാനുള്ള സി.പി.എം നീക്കമാണ് ഭിന്നതക്ക് കാരണമായത്.\nസീനിയോറിറ്റി നോക്കിയാല് എബ്രഹാമിന്റെ പിന്‍ഗാമിയായി ആദ്യം പരിഗണിക്കേണ്ടത് കേന്ദ്ര ഡെപ്യൂട്ടേഷനിലുള്ള അമരേന്ദ്രകുമാറിനെയാണ്. എന്നാല് അദ്ദേഹത്തിന് താല്‍പ്പര്യമില്ലാത്തതിനാല് സ്വാഭാവികമായും പരിഗണിക്കേണ്ടത് ടെലികമ്മ്യൂണിക്കേഷന് വകുപ്പ് സെക്രട്ടറി അരുണാ സുന്ദര്‍രാജനെയാണ്. എന്നാല്, അരുണക്ക് പകരം മൂന്നാമതുള്ള പോള് ആന്റണിയോടാണ് സി.പി.എമ്മിന് താല്‍പ്പര്യം. ഇ.പി ജയരാജന് ഉള്‍പ്പെട്ട ബന്ധുനിയമനക്കേസില് ആരോപണവിധേയനായിരുന്നു പോള് ആന്റണി. മന്ത്രി പറഞ്ഞിട്ടാണ് താന് ഫയലില് ഒപ്പിട്ടതെന്ന പോള് ആന്റണിയുടെ പരാമര്‍ശം വിവാദമായിരുന്നു. ഇതിനേത്തുടര്‍ന്ന് ഐ.എ.എസ് അസോസിയേഷന് പോള് ആന്റണിയെ പിന്തുണച്ച് രംഗത്തുവന്നിരുന്നു. ജയരാജന് ശേഷം വ്യവസായ മന്ത്രിയായ എ.സി മൊയ്തീനുമായി നല്ലബന്ധം കാത്തുസൂക്ഷിക്കുന്ന പോള് ആന്റണിക്ക് ഉന്നത സി.പി.എം നേതാക്കള് ചീഫ് സെക്രട്ടറി സ്ഥാനം വാഗ്ദാനം നല്‍കിയതായാണ് വിവരം.\nഎന്നാല് സീനിയോറിറ്റി മറികടന്നുള്ള നിയമനം വേണ്ടെന്നും അര്‍ഹത മാനദണ്ഡമാക്കണമെന്നുമാണ് സി.പി.ഐയുടെ നിലപാട്.


treasure hunter unearths Elizabethan gold signet ring worth £10,000 in field: മണ്ണിൽ പുതഞ്ഞു കിടന്നത് 500 വർഷം, എലിസബത്ത് രാജ്ഞിയുട കാലത്തെ അപൂർവ്വ മോതിരം കണ്ടെത്തി\nമണ്ണ് ഇളക്കി മാറ്റിയപ്പോഴാണ് തിളങ്ങുന്നതായി എന്തോ കണ്ടത്. പുറത്തെടുത്ത് നോക്കിയപ്പോഴാണ് മോതിരമാണെന്ന് മനസ്സിലായത്\nUpdated: August 11, 2018 12:54:39 pm\nബ്രിഡ്ജ്‌വാട്ടർ (ഇംഗ്ലണ്ട്): 500 വർഷമായി മണ്ണിൽ പുതഞ്ഞു കിടന്നിരുന്ന മോതിരം കണ്ടെത്തി. സോമർസെറ്റിലെ ഗ്ലാസ്റ്റൺബെറിയിലുളള കർഷകന്റെ പാടത്തിൽ നിന്നാണ് ഫാക്ടറി ജോലിക്കാരനായ ബെൻ ബിഷപ്പിന് മോതിരം കിട്ടിയത്.\nഉപയോഗശൂന്യമായി കിടക്കുന്ന പാടങ്ങളിൽ തിരച്ചിൽ നടത്തുന്നത് ബെൻ ഷോപ്പിന്റെ ഹോബിയാണ്. ഇത്തരത്തിൽ ഇതിനു മുൻപ് നിരവധി ഇടങ്ങളിൽ തിരച്ചിൽ നടത്തിയിട്ടുണ്ട്. പാടത്തിൽ തിരച്ചിൽ നടത്തുന്നതിനു മുൻപ് അവയുടെ ഉടമയുമായി കരാറിലെത്തും. പാടത്തിൽനിന്നും വിലപിടിപ്പുളള എന്തെങ്കിലും ലഭിച്ചാൽ അത് തനിക്കായിരിക്കും സ്വന്തം. ഇത്തരമൊരു കരാർ അനുസരിച്ചാണ് ബെൻ ഗ്ലാസ്റ്റൺബെറിയിലെ പാടത്തിലും തിരച്ചിൽ തുടങ്ങിയത്.\nമണ്ണ് ഇളക്കി മാറ്റിയപ്പോഴാണ് തിളങ്ങുന്നതായി എന്തോ കണ്ടത്. പുറത്തെടുത്ത് നോക്കിയപ്പോഴാണ് മോതിരമാണെന്ന് മനസ്സിലായത്. പക്ഷേ മോതിരത്തിന് 500 വർഷം പഴക്കമുണ്ടെന്ന് അപ്പോൾ ബെന്നിന് അറിയില്ലായിരുന്നു.\n”വർഷങ്ങളായി പാടങ്ങളിൽ തിരയാറുണ്ട്. ഒരുപാട് വസ്തുക്കൾ കിട്ടിയിട്ടുണ്ട്. പക്ഷേ അവയിൽ പലതും ഉപയോഗശൂന്യമായവ ആയിരുന്നു. ഇവിടെയും അതുപോലെ എന്തെങ്കിലും ആയിരിക്കുക കിട്ടുകയെന്നാണ് കരുതിയത്. പുല്ലുകൾ മാറ്റിയശേഷം കുഴിച്ചു തുടങ്ങി. അപ്പോഴാണ് എന്തോ തിളങ്ങുന്നതായി കണ്ടത്. ചെളി മാറ്റി നോക്കിയപ്പോഴാണ് മോതിരം കണ്ടത്. ആദ്യമായാണ് എനിക്ക് സ്വർണം കിട്ടുന്നത്. ഈ മോതിരം കിട്ടിയപ്പോൾ ഞാൻ ശരിക്കും അതിശയിച്ചുപോയി. അതും കൈയ്യിൽ പിടിച്ച് ഞാൻ 40 മിനിറ്റോളം അവിടെ ഇരുന്നു”, ബെൻ പറഞ്ഞതായി ഡെയ്‌ലി മെയിൽ റിപ്പോർട്ട് ചെയ്യുന്നു.\nRead More: മണ്ണില് പുതഞ്ഞ് 12 വര്‍ഷം; കാണാതായ വജ്രമോതിരം തിരികെ കൊണ്ടുവന്നത് ഒരു കാരറ്റ്\nരണ്ടു ഗരുഡന്റെ തലകൾ ആലേഖനം ചെയ്ത മോതിരത്തിന് ഏകദേശം 500 വർഷം പഴക്കമുണ്ട്. 1550-1650 കാലഘട്ടങ്ങളിലുളളതാണ് മോതിരം. ”മോതിരം കണ്ടപ്പോൾ കാലപ്പഴക്കം ഏറെയുളളതാണെന്ന് തോന്നി. മോതിരത്തെക്കുറിച്ച് വിശദമായി പഠനം നടത്തി. ഗരുഡന്റെ തലകൾ ഉളളതിനാലാണ് മോതിരം എലിസബത്ത് I ന്റെ കാലത്തുളളതാണെന്ന് മനസ്സിലായത്”, ബെൻ പറഞ്ഞു.\nകഴിഞ്ഞ വർഷം കണ്ടെത്തിയ മോതിരം അടുത്തിടെയാണ് ബെന്നിനു തിരിച്ചു കിട്ടിയത്. ബ്രിട്ടീഷ് മ്യൂസിയം പഠനത്തിനായി ബെന്നിന്റെ കൈയ്യിൽനിന്നും മോതിരം കൊണ്ടുപോയിരുന്നു.\nമ്യൂസിയങ്ങൾ ഒന്നും മോതിരം വാങ്ങാൻ തയ്യാറാവാത്തതിനെ തുടർന്നാണ് മോതിരം വീണ്ടും ബെന്നിന്റെ പക്കലേക്ക് തിരിച്ചെത്തിയത്. വരുന്ന സെപ്റ്റംബറിൽ മോതിരം ലേലത്തിൽ വിൽക്കാനൊരുങ്ങുകയാണ് ബെൻ. 17 ഗ്രാം തൂക്കമുളള മോതിരത്തിന് 10,000 പൗണ്ട് (ഏകദേശം9ലക്ഷം ഇന്ത്യൻ രൂപ) ലഭിക്കുമെന്നാണ് ബെൻ കരുതുന്നത്.\nWeb Title: Treasure hunter 30 unearths elizabethan gold signet ring worth 10 000


പാലക്കാട് റെയില്‍വേ ഡിവിഷന് വിഭജനമില്ല: റെയില്‍വേ ബോര്‍ഡ് ചെയര്‍മാന്\nMonday 3rd March 2014 2:19pm\nMonday 3rd March 2014 2:14pm\nചേന പച്ചടി ഒരു നാടന് വിഭവമാണ്. നാട്ടിന്‍പുറങ്ങളില് തൊടിയില് നിന്നും ചേന പറിച്ചു കൊണ്ടുവന്ന് ഫ്രഷായി പച്ചടിയും തീയലുമൊക്കെയുണ്ടാക്കി കഴിച്ചിരുന്ന കഥകള് പഴമക്കാര് പറയുന്നത് നമ്മളെത്ര കേട്ടിട്ടുണ്ട്.\nചേന -1/2 കിലോ\nമഞ്ഞള്‍പൊടി -അര സ്പൂണ്\nതേങ്ങ ചിരവിയത് -1/2 കപ്പ്\nജീരകം പൊടിച്ചത് -അര സ്പൂണ്\nവേപ്പില -ഒരു തണ്ട്\nആദ്യം ചേനയും ഉപ്പും ജീരകവും മുളകുപൊടിയും മഞ്ഞള്‍പൊടിയും അല്‍പം വെള്ളവും ചേര്‍ത്ത് നന്നായി വേവിക്കുക. ശേഷം തേങ്ങ, ചെറിയ ഉള്ളി, പച്ചമുളക് എന്നിവ അല്‍പം വെള്ളം ചേര്‍ത്ത് പെയ്സ്റ്റ് രൂപത്തില് അരയ്ക്കുക.\nചേന വെന്ത് കഴിഞ്ഞാല് നല്ലവണ്ണം ഉടയ്ക്കുക. ഇതിലേക്ക് തേങ്ങ പെയ്സ്റ്റ് ചേര്‍ത്ത് നല്ലവണ്ണം യോജിപ്പിയ്ക്കുക. പിന്നീട് ഇത് അഞ്ച് മിനിറ്റ് അടുപ്പില് വെയ്ക്കുക. തിളയ്ക്കാന് തുടങ്ങുമ്പോള് തീ കെടുത്താം.\nഅവസാനമായി ഒരു ചട്ടിയില് അല്പം വെളിച്ചണ്ണ ഒഴിച്ച് അതിലേക്ക് കടുകും, കറിവേപ്പിലയും ഇട്ടു മൂപ്പിച്ച് കറിയിലേക്ക് ഒഴിക്കാം.


കുട്ടിക്കാലത്ത് സഹോദരിക്കൊപ്പം ഹിറ്റ് താരം, ഫോട്ടോകള് ശ്രദ്ധേയമാകുന്നു! - കണ്ണൂരാൻ വാർത്ത\nHome Unlabelled കുട്ടിക്കാലത്ത് സഹോദരിക്കൊപ്പം ഹിറ്റ് താരം, ഫോട്ടോകള് ശ്രദ്ധേയമാകുന്നു!\nകുട്ടിക്കാലത്ത് സഹോദരിക്കൊപ്പം ഹിറ്റ് താരം, ഫോട്ടോകള് ശ്രദ്ധേയമാകുന്നു!\nമലയാളത്തിന്റെ പ്രിയപ്പെട്ട നടിയാണ് കീര്‍ത്തി സുരേഷ്. മലയാളവും കടന്ന് അന്യഭാഷകളില് സജീവമായ കീര്‍ത്തി സുരേഷ് മഹാനടി എന്ന സിനിമയിലൂടെ ദേശീയ ചലച്ചിത്ര പുരസ്‍കാരവും നേടി. ഒട്ടേറെ ഹിറ്റുകള് കീര്‍ത്തി സുരേഷ് സ്വന്തമാക്കിയിട്ടുണ്ട്. ഇപോഴിതാ കീര്‍ത്തി സുരേഷിന്റെ ഫോട്ടോയാണ് ചര്‍ച്ചയാകുന്നത്. കീര്‍ത്തി സുരേഷ് തന്നെയാണ് ഫോട്ടോകള് ഷെയര് ചെയ്‍തിരിക്കുന്നത്. സഹോദരി രേവതി സുരേഷ് കുമാറിന് ജന്മദിന ആശംസകള് നേരുകയാണ് കീര്‍ത്തി സുരേഷ്.\nനിര്‍മാതാവ് സുരേഷ് കുമാറിന്റെയും നടി മേനകയുടെയും മക്കളാണ് കീര്‍ത്തി സുരേഷും രേവതി സുരേഷും. ഇവരുടെയും കുട്ടിക്കാലത്തെ മനോഹരമായ ഫോട്ടോകളാണ് ഇപോള് ചര്‍ച്ചയാകുന്നത്. ഒട്ടേറെ പേരാണ് കമന്റുകളുമായി രംഗത്ത് എത്തിയിരിക്കുന്നത്.ചില ഫോട്ടോകളില് കീര്‍ത്തി സുരേഷിനെയും രേവതി സുരേഷിനെയും തിരിച്ചറിയാനും പറ്റുന്നില്ല. കീര്‍ത്തി സുരേഷ് തന്നെയാണ് തന്റെയും സഹോദരിയുടെയും ഫോട്ടോകള് ഷെയര് ചെയ്‍തിരിക്കുന്നത്. സഹോദരിയോടുള്ള സ്‍നേഹം അറിയിച്ച് ജന്മദിന ആശംസകള് നേരുകയാണ് കീര്‍ത്തി സുരേഷ്.\nമോഹന്‍ലാലിന്റെ ബറോസ് എന്ന സിനിമയില് രേവതി സുരേഷ് പ്രവര്‍ത്തിക്കുന്നുണ്ടെന്ന് വാര്‍ത്തയുണ്ടായിരുന്നു.\nമഹേഷ് ബാബു നായകനായ സര്‍ക്കാരു വാരി പാട്ട എന്ന സിനിമയിലാണ് കീര്‍ത്തി സുരേഷ് ഇപോള് അഭിനയിക്കുന്നത്


നെടുമങ്ങാട് മാര്‍ക്കറ്റ് മാലിന്യം നിറഞ്ഞ് നശിക്കുന്നു • Suprabhaatham\nനെടുമങ്ങാട് മാര്‍ക്കറ്റ് മാലിന്യം നിറഞ്ഞ് നശിക്കുന്നു\nApril 4, 2019 | 7:34 am IST\nമാലിന്യം നിറഞ്ഞ നെടുമങ്ങാട് മത്സ്യ മാര്‍ക്കറ്റ്\nകെ. മുഹമ്മദ് റാഫി\nനെടുമങ്ങാട്: പ്രിയപ്പെട്ട സമ്പത്ത് എം.പി നെടുമങ്ങാട് ടൗണില് ഇങ്ങനെയും ഒരു മാര്‍ക്കറ്റ് ഉണ്ട്. അങ്ങു കഴിഞ്ഞ 10 വര്‍ഷമായി പ്രതിനിധാനം ചെയ്യുന്ന ആറ്റിങ്ങല് മണ്ഡലത്തിലെ പ്രധാന നഗരസഭയിലെ പൊതു മാര്‍ക്കറ്റാണിത്. അങ്ങു ഇപ്പോഴെങ്കിലും ഇത് ഒന്ന് വന്നു കാണണം. നെടുമങ്ങാട് മത്സ്യ മാര്‍ക്കറ്റിലെ വ്യാപാരികളുടെ വാക്കുകളാണിത്. പുഴുവരിക്കുന്ന മാലിന്യം, അസഹനീയമായ ദുര്‍ഗന്ധം, ചീഞ്ഞളിഞ്ഞ ഉപയോഗ ശൂന്യമായി ഉപേക്ഷിച്ച മല്‍സ്യങ്ങള്, മീന് വെള്ളത്തില് ചവിട്ടാതെ മാര്‍ക്കറ്റിനുള്ളില് കയറാന് കഴിയാത്ത അവസ്ഥ. ഇത്രയും ശോചനീയമാണ് നെടുമങ്ങാട് മാര്‍ക്കറ്റ്. കഴിഞ്ഞ 10 വര്‍ഷമായി ഇവിടുത്തെ എം.പി ഇടതു പക്ഷത്തെ സമ്പത്തു, നെടുമങ്ങാട് എം എല് എ സി. ദിവാകരന്, നഗരസഭാ ഭരിക്കുന്നതാകട്ടെ കാലങ്ങളായി സി.പി.എമ്മും. മലയോര മേഖലയില് പ്രധാന മാര്‍ക്കറ്റാണിത്. ദിവസേന നൂറു കണക്കിനാളുകള് എത്തുന്ന മാര്‍ക്കറ്റിലെ ശോചനീയ വസ്ഥ നിരവധി തവണ ചൂണ്ടി കാട്ടിയെങ്കിലും പരിഹരിക്കാന് ഭരണ കര്‍ത്താക്കള്‍ക്കു താല്പര്യമില്ല എന്നുള്ളതാണ് യാഥാര്‍ഥ്യം. മത്സ്യ മാര്‍ക്കറ്റിനു പുറമെ ഇറച്ചി വ്യാപാരം, ഉണക്ക മത്സ്യ വിപണനം, പച്ചക്കറി മാര്‍ക്കറ്റ് തുടങ്ങിയ നൂറു കണക്കിന് വ്യാപാരികളുടെയും ആശ്രയമാണ് ഈ മാര്‍ക്കറ്റ്. മാലിന്യം നീക്കം ചെയ്യാതെ കിടക്കുന്നതു കാരണം മാര്‍ക്കറ്റിന്റെ ഭൂരിഭാഗം പ്രദേശത്തും വ്യാപാരികളോ സാധനം വാങ്ങാന് എത്തുന്നവരോ അടുക്കാറില്ല.\nപലയിടത്തും പുഴുക്കള് നിറഞ്ഞ അവസ്ഥയിലാണ്. വര്‍ഷാ വര്‍ഷം നഗരസഭാ ബജറ്റുകളില് മാര്‍ക്കറ്റ് നവീകരണത്തിന് കോടികളുടെ പദ്ധതികളാണ് ഉള്‍കൊള്ളിക്കുന്നതു. എന്നാല് ഇതുവരെയായി മാര്‍ക്കറ്റിനകത്തു ഒരു ലൈറ്റ് പോലും ഇടാന് ഇവര്‍ക്കായിട്ടില്ല. ബജറ്റിന് പുറമെ കാല് കോടി രൂപയ്ക്കു പുറത്താണ് വര്‍ഷം മാര്‍ക്കറ്റ് ലേലത്തില് പോകുന്നത്. ലേലം പിടിക്കുന്നവര് വ്യാപാരികളില് നിന്നും ദിവസവും കടകാശ് പിരിക്കുന്നതല്ലാതെ മാര്‍ക്കറ്റിന്റെ ശോചനീയ അവസ്ഥ പരിഹരിക്കാന് തയാറാകുന്നില്ല. ലേല തുക പോലും മാര്‍ക്കറ്റിന്റെ നവീകരണത്തിന് നഗരസഭാ ഉപയോഗിക്കുന്നില്ല എന്നുള്ളതാണ് ഖേദകരം. എം.എല്.എ ഫണ്ട്, എം.പി ഫണ്ട് എന്നൊക്കെ പറഞ്ഞു ബോര്‍ഡുകള് വെക്കുന്നുണ്ട് എങ്കിലും നാളിതുവരെ വരെയായി ഇലക്ഷന് സമയത്തല്ലാതെ ഇവരാരും ഇതിനകത്ത് കയറാറും ഇല്ല. ഇതില് കഴിഞ്ഞ യു.ഡി.എഫ് ഭരണ കാലത്തു കോണ്‍ഗ്രസിലെ പാലോട് രവി എം.എല്.എ ആയിരുന്നപ്പോള് കൊണ്ട് വന്ന ആധുനിക മത്സ്യ മാര്‍ക്കറ്റ് ജനങ്ങള്‍ക്കും വ്യാപാരികള്‍ക്കും ഉപകാര പ്രദമായിരുന്നു. എന്നാല് പില്‍ക്കാലത്തു ആധുനിക മത്സ്യ മാര്‍ക്കറ്റ് അറ്റകുറ്റ പണികള് നടത്താതെയും, ശുജീകരണം ചെയ്യാതെയും മാലിന്യങ്ങള് നീക്കം ചെയ്യപ്പെടാതെയും വന്നതോടെ നശിക്കുകയും പ്രവര്‍ത്തനം അവതാളത്തില് ആകുകയും ചെയ്തു. മാര്‍ക്കറ്റിലെ ശോചനീയാവസ്ഥ ഇവിടുത്തെ ജനങ്ങളെ നിത്യ രോഗികള് ആക്കിയതോടെ പലരും വീടുകള് വിട്ടു മാറി താമസിക്കുകയാണ്. മുന് കാലങ്ങളെ പോലെ വാഗ്ദാനങ്ങള് നല്‍കാതെ പ്രവര്‍ത്തനം നടത്തുന്നവര്‍ക്കാണ് ഇത്തവണ വോട്ട് നല്‍കും എന്നാണ് സമീപവാസികളും വ്യാപാരികളും പറയുന്നത്.\n‘ഇലക്ഷന് മാമാങ്കം കഴിഞ്ഞു ഇനി അവിടെ കുംഭ മേള ഇവിടെ തൃശൂര് പൂരം’- രൂക്ഷ വിമര്‍ശനവുമായി ഡോ.ബിജുവും


ടിവിഎസ് അപ്പാച്ചെ RR310 യുടെ ബിഎസ് VI പതിപ്പിനെ ഉടന് വിപണിയില് അവതരിപ്പിക്കും – Tip of India News\nടിവിഎസ് അപ്പാച്ചെ RR310 യുടെ ബിഎസ് VI പതിപ്പിനെ ഉടന് വിപണിയില് അവതരിപ്പിക്കും\nഈ വര്‍ഷത്തിന്റെ തുടക്കത്തിലാണ് ഹൊസൂര് ആസ്ഥാനമായുള്ള ഇനപ്രീയ ഇരുചക്ര വാഹന നിര്‍മ്മാതാക്കളായ ടിവിഎസ് അപ്പാച്ചെ RR310 യുടെ ബിഎസ് VI പതിപ്പിനെ വിപണിയില് അവതരിപ്പിക്കുന്നത്. 2.40 ലക്ഷം രൂപയാണ് ബൈക്കിന്റെ എക്‌സ്‌ഷോറും വില.\nസ്മാര്‍ട്ട് കണക്ടിവിറ്റി സാങ്കേതികവിദ്യയുള്ള പുതിയ 5.0 ഇഞ്ച് TFT കളര് ഇന്‍സ്ട്രുമെന്റ് കണ്‍സോള്, പുതിയ ബോഡി ഗ്രാഫിക്‌സ് എന്നിവയാണ് പരിഷ്‌കരിച്ച പുതിയ ബൈക്കിന്റെ സവിശേഷതകള്. 313 സിംഗിള് സിലിണ്ടര് ലിക്വിഡ് കൂള്‍ഡ് ഫ്യൂവല് ഇഞ്ചക്ട് എഞ്ചിനാണ് ബൈക്കിന്റെ കരുത്ത്.\nഈ എഞ്ചിന് 9,700 rpm-ല് 34 bhp കരുത്തും 7,700 rpm -ല് 27.3 Nm torque ഉം ഉത്പാദിപ്പിക്കും. ആറ് സ്പീഡാണ് ഗിയര്‍ബോക്‌സ്. സ്ലിപ്പര് ക്ലച്ച് സംവിധാനവും ബൈക്കില് നല്‍കിയിട്ടുണ്ട്. ഇപ്പോഴിതാ സൈമണ് ഡിസൈന് എന്നൊരു സ്ഥാപനം RR310 -യുടെ ഒരു ഇലക്ട്രിക്ക് പതിപ്പിന്റെ ഡിസൈന് സോഷ്യല് മീഡിയായില് പങ്കുവെച്ചിരിക്കുകയാണ്.\nനിര്‍മ്മാതാവിന് മോട്ടോര്‍സൈക്കിളിന്റെ ഇലക്ട്രിക്ക് പതിപ്പ് അവതരിപ്പിക്കാനുള്ള പദ്ധതികളൊന്നുമില്ലെങ്കിലും ഡിസൈന് ചെയ്തിരിക്കുന്ന ചിത്രങ്ങള് സോഷ്യല് മീഡിയായില് വൈറലായിരിക്കുകയാണ്. ചിത്രങ്ങളില് കാണുന്നത് പോലെ, ടിവിഎസ് അപ്പാച്ചെ RR310 നിലവില് വിപണിയില് ഉള്ള പതിപ്പിന്റെ അതേ രൂപകല്‍പ്പനയും, ഡിസൈനും നിലനിര്‍ത്തിയിരിക്കുന്നത് കാണാം.\nഅതേസമയം മോട്ടോര്‍സൈക്കിളിന് അതിന്റെ ഗ്രാഫിക്‌സ്, കളര് സ്‌കീമില് ചെറിയ മാറ്റങ്ങള് നല്‍കിയിട്ടുണ്ട്. പ്രധാന മാറ്റം ടയറുകളിളാണ് കാണാന് സാധിക്കുന്നത്. അതുപോലെ മുന്നില് ടെലിസ്‌കോപ്പിക് ഷോക്ക് അബ്‌സോര്‍ബറുകള് കാണാന് സാധിക്കില്ല.\nഇത്തരം മാറ്റങ്ങള് ഒഴിച്ചു നിര്‍ത്തിയാല് ഡിസൈനില് കാര്യമായ മാറ്റം ഉണ്ടോ എന്ന് വ്യക്തമല്ല. ഭാവിയില് അപ്പാച്ചെ RR310 യുടെ ഇലക്ട്രിക്ക് പതിപ്പ് വിപണിയില് എത്തുമോ എന്നത് വ്യക്തതയില്ല. ഇപ്പോള് ഒരു കലാകാരന്റെ ഭാവനയുടെ ഒരു രൂപമായി വിശേഷിപ്പിക്കാം.\nമോട്ടോര്‍സൈക്കിള് നിര്‍മ്മാതാവ് ഈ ചിത്രങ്ങള് ശ്രദ്ധിക്കുകയും ഇവിടെ കാണുകയും ഭാവിയില്, ഈ ബൈക്കിനെ ഒരു ഇലക്ട്രിക്ക് മോഡലായി പുനര്‍രൂപകല്‍പ്പന ചെയ്യുമോ എന്ന് കാത്തിരുന്നു തന്നെ കാണാം. നിലവില് വിപണിയില് ബിഎസ് VI മോഡലുകളെ അവതരിപ്പിക്കുന്നതിനുള്ള ഒരുക്കത്തിലാണ് ടിവിഎസ്.\nഅടുത്തിടെ ഐക്യൂബ് എന്നൊരു ഇലക്ട്രിക്ക് സ്‌കൂട്ടറിനെ കമ്പനി വിപണിയില് അവതരിപ്പിച്ചിരുന്നു. ജൂപ്പിറ്റര്, അപ്പാച്ചെ RTR 200, അപ്പാച്ചെ RTR 160 എന്നിവയ്ക്ക് ശേഷം ബിഎസ് VI എഞ്ചിന് ലഭിക്കുന്ന കമ്പനി നിരയിലെ നാലാമത്തെ വാഹനമാണ് അപ്പാച്ചെ RR310.\nരൂപത്തിലും കരുത്തിലും വമ്പനായെത്തുന്ന അപ്പാച്ചെയ്ക്ക് കെടിഎം ഡ്യൂക്ക് RC 390, കാവസാക്കി നിഞ്ച 300, യമഹ R3, ബെനെലി 302R എന്നിവരാണ് പ്രധാന എതിരാളികള്. റെയിന്, അര്‍ബന്, സ്‌പോര്‍ട്ട്, ട്രാക്ക് എന്നീ നാല് റൈഡിങ് മോഡുകളും പുതിയ ബൈക്കില് ഇടംപിടിച്ചിട്ടുണ്ട്.\nപെട്രോള് മഹീന്ദ്ര മറാസോ ഈ വര്‍ഷം അവസാനം ഇന്ത്യന് വിപണിയില് വിപണിയിലെത്തും.


കുണ്ടറ പീഡനം: മുഖ്യമന്ത്രി പറഞ്ഞത് തെറ്റ്; പൊലീസ് സ്റ്റേഷനിൽ പോയതിന്റെ ദൃശ്യങ്ങൾ പുറത്തുവിട്ട് പരാതിക്കാരി| ready for Polygraph Tests kundara case accused Pathmakaran – News18 Malayalam\nകുണ്ടറ പീഡനം: നുണ പരിശോധനയ്ക്ക് തയ്യാറെന്ന് പത്മാകരൻ; ദൃശ്യങ്ങൾ പുറത്തുവിട്ട് പരാതിക്കാരി\nകുണ്ടറ പീഡനക്കേസിൽ നുണപരിശോധനയ്ക്ക് ഉൾപ്പെടെ സന്നദ്ധനാണെന്ന് പ്രതി പത്മാകരൻ\nകൊല്ലം: കുണ്ടറ പീഡനക്കേസിൽ നുണപരിശോധനയ്ക്ക് ഉൾപ്പെടെ സന്നദ്ധനാണെന്ന് പ്രതി പത്മാകരൻ. പരാതിക്കാരിയായ പെൺകുട്ടിയെ ഒരിക്കൽപ്പോലും നേരിൽ കണ്ടിട്ടില്ലെന്നും മുഖ്യമന്ത്രിക്കയച്ച കത്തിൽ പത്മാകരൻ പറയുന്നു.\nവിവാദം ഉയർന്ന ശേഷം ആദ്യമായാണ് പത്മാകരന്റെ ഭാഗത്തുനിന്ന് ഏതെങ്കിലുമൊരു തരത്തിലെ പ്രതികരണം ഉണ്ടാകുന്നത്. യുവതിയുടെ പരാതി ഗൂഢാലോചനയുടെ ഭാഗമാണെന്ന് മുഖ്യമന്ത്രിക്കയച്ച ഇ-മെയിൽ കത്തിൽ പത്മാകരൻ പറയുന്നു.\nനാർക്കോ അനാലിസിസ്, ബ്രെയിൻ മാപ്പിങ്, പോളിഗ്രാഫ് തുടങ്ങി ഏതു പരിശോധനയ്ക്കും താൻ തയ്യാറാണ്. പരാതിക്കാരിയെ ഒരിക്കൽ പോലും നേരിൽ കണ്ടിട്ടില്ല. രാഷ്ട്രീയ കാരണമുള്ള കള്ളപരാതിയാണ് തനിക്കെതിരെയുള്ളത്. വിരോധം ഉള്ളവർക്കെതിരെ സമാനമായ പരാതി മുൻപും യുവതി നൽകിയിട്ടുണ്ടെന്നും കത്തിൽ പത്മാകരൻ പറയുന്നു.\nസംഭവത്തിൽ രാഷ്ട്രീയ ഗൂഢാലോചന നടന്നു. പരാതിയിലെ ക്രിമിനൽ ഗൂഢാലോചന അന്വേഷിക്കണമെന്നും\nമുഖ്യമന്ത്രിക്ക് അയച്ച ഇ-മെയിൽ പരാതിയിലുണ്ട്. എൻസിപി സംസ്ഥാന നിർവാഹകസമിതിയിൽ നിന്ന് പത്മാകരനെ കഴിഞ്ഞ ദിവസം സസ്പെൻഡ് ചെയ്തിരുന്നു.\nഅതേസമയം, പദ്മാകരന്റെ അറസ്റ്റ് ഉടൻ ഉണ്ടാകില്ലെന്നാണ് സൂചന. യുവതി കഴിഞ്ഞ ദിവസം നൽകിയ മൊഴി വിശദമായി പരിശോധിച്ച് തുടർ നടപടികളിലേക്കു നീങ്ങാനാണ് പോലീസ് തീരുമാനം. പരാതിക്കാരിയെ മന്ത്രി നേരിട്ട് വിളിച്ചിട്ടില്ലാത്ത സാഹചര്യത്തിൽ ശശീന്ദ്രൻ എതിരെ കേസെടുക്കാൻ ആകുമോ എന്ന കാര്യത്തിൽ പോലീസ് നിയമോപദേശം തേടിയിട്ടുണ്ട്. പെൺകുട്ടിയുടെ മൊഴിയിൽ നിയമോപദേശം തേടാനാണ് പോലീസ് തീരുമാനം. എന്തുകൊണ്ട് പരാതി ഇത്രയും വൈകി, മന്ത്രി പെൺകുട്ടിയെ നേരിട്ട് വിളിച്ചിട്ടില്ല തുടങ്ങിയ കാര്യങ്ങളിലാണ് നിയമ ഉപദേശം തേടുക.\nAlso Read- അഞ്ച് പൈസ കൊടുത്താല് ബിരിയാണി; ജനം കോവിഡ് പ്രോട്ടോക്കോള് മറന്നു; ഉദ്ഘാടന ദിനത്തില് ഹോട്ടലിന് പൂട്ടുവീണു\nഇതിനിടയിൽ, കുണ്ടറ കേസിലെ പരാതിക്കാരി പോലീസ് സ്റ്റേഷനിൽ പോയതിന് തെളിവായി ദൃശ്യങ്ങൾ പുറത്തു വന്നു. യുവതി തന്നെ സ്വന്തം ഫോണിൽ ചിത്രീകരിച്ചതാണ് ദൃശ്യങ്ങൾ. പരാതിക്കാരി കുണ്ടറ സ്റ്റേഷനിൽ പോയത് ജൂൺ 30 നായിരുന്നു. പരാതി നൽകിയത് ജൂൺ 28 നും.\nഅന്വേഷണം നടക്കുന്നു എന്ന് പറഞ്ഞ് തിരിച്ചയച്ചുവെന്നാണ് യുവതി വ്യക്തമാക്കുന്നത്. മൊഴിനൽകാൻ സഹകരിച്ചില്ല എന്ന് പറയുന്നത് കളവാണ്. പോലീസുമായി സഹകരിച്ചില്ലെന്നു മുഖ്യമന്ത്രി നിയമസഭയിൽ പറഞ്ഞു. ഇത് ശരിയല്ല. മാധ്യമങ്ങളിലൂടെ കാര്യങ്ങൾ പറഞ്ഞ ശേഷവും പോലീസ് ബന്ധപ്പെട്ടിരുന്നില്ല. പോലീസ് തന്നെ വിളിച്ചിട്ടുണ്ടെങ്കിൽ അത് പോലീസ് തെളിയിക്കട്ടെ എന്നും യുവതി പറയുന്നു.\nപീഡന പരാതിയിൽ ഉടൻ കോടതിയെ സമീപിക്കില്ലെന്ന് പരാതിക്കാരി വ്യക്തമാക്കി. എന്നാൽ, ഗവർണർക്ക് പരാതി നൽകും. ലഭിച്ച നിയമോപദേശമനുസരിച്ച് കോടതിയെ സമീപിക്കില്ലെന്നാണ് പരാതിക്കാരിയായ പെൺകുട്ടി പറയുന്നത്.\nഎന്നാൽ, മന്ത്രി എ കെ ശശീന്ദ്രനെതിരെ ഗവർണർക്ക് പരാതി നൽകും. മന്ത്രി ഫോൺ വിളിച്ച് കേസ് അട്ടിമറിക്കാൻ ശ്രമിച്ചു എന്ന പരാതി പോലീസിനും മൊഴിയായി നൽകി.\nA K SaseendranKundara CasencpPhone call row


ഫ്രാൻസിസ് മാർപാപ്പയുടെ രാജി: യാഥാര്‍ത്ഥ്യങ്ങളും ഊഹാപോഹങ്ങളും | Catholic Church News Malayalam\nHome Articles ഫ്രാൻസിസ് മാർപാപ്പയുടെ രാജി: യാഥാര്‍ത്ഥ്യങ്ങളും ഊഹാപോഹങ്ങളും\nഫ്രാൻസിസ് മാർപാപ്പയുടെ രാജി: യാഥാര്‍ത്ഥ്യങ്ങളും ഊഹാപോഹങ്ങളും\n“ഒരു മാർപാപ്പ എപ്പോഴും പൂർണ്ണ ആരോഗ്യവാനാണ്. അദ്ദേഹം മരിക്കുന്നതു വരെ – ഒരു പഴയ വത്തിക്കാൻ ചൊല്ലാണിത്. എന്നാൽ ടെലിവിഷൻ ക്യാമറകൾ വരുന്നതു വരെ അത് സത്യമായിരുന്നു.” വില്ലനോവ യൂണിവേഴ്സിറ്റിയിലെ സഭാചരിത്രകാരനായ മാസിമോ ഫാഗിയോലി പറയുന്നു.\nജൂൺ 22-ന് ബ്രസീലിൽ നിന്ന് വത്തിക്കാൻ സന്ദർശിക്കുന്ന ഒരു ഡസനിലധികം കത്തോലിക്കാ ബിഷപ്പുമാരുമായി നടത്തിയ കൂടിക്കാഴ്ചയിൽ, ഫ്രാൻസിസ് മാർപാപ്പ തന്റെ ആരോഗ്യത്തെക്കുറിച്ചും തന്റെ ഭരണത്തിന്റെ ഭാവിപദ്ധതികളെക്കുറിച്ചും ചർച്ച ചെയ്തു. തന്റെ ആരോഗ്യപരമായ നിരവധി വെല്ലുവിളികൾ അംഗീകരിച്ചുകൊണ്ട് പാപ്പാ പറഞ്ഞത്, “ദൈവം തനിക്കു നൽകിയ ജീവിതം നയിക്കാൻ അവസാനം വരെ താൻ ആഗ്രഹിക്കുന്നുവെന്നാണ്.” ഈ സ്വകാര്യമായ കൂടിക്കാഴ്ചയിലെ പ്രസ്താവന രാജിയെ സംബന്ധിച്ച ഊഹാപോഹങ്ങളെ ഇല്ലാതാക്കുന്നു.\nകാൽമുട്ടിലെ പ്രശ്‌നങ്ങൾ കാരണം ജൂലൈ ആദ്യം കോംഗോയിലേക്കും ദക്ഷിണ സുഡാനിലേക്കും പോകാനുള്ള പദ്ധതികൾ മാറ്റിവയ്ക്കേണ്ടി വന്ന ഫ്രാൻസിസ് മാർപാപ്പയുടെ സമീപകാല സംഭവങ്ങൾ അദ്ദേഹത്തിന്റെ ശാരീരികമായ സ്ഥിതിയെക്കുറിച്ച് സത്യസന്ധമായ വിവരങ്ങൾ നൽകുന്നു.\n2022 ഫെബ്രുവരിയിൽ, ഫ്രാൻസിസ് പാപ്പാ പ്രതിവാര പൊതുസദസുകളിൽ തന്റെ വാർദ്ധക്യത്തെക്കുറിച്ചുള്ള അവസ്ഥകൾ പൊതുജനങ്ങളോട് തുറന്നുപറയാൻ തുടങ്ങി. തന്റെ സ്വന്തം ശാരീരിക പരിമിതികളെ ഒരു ഘട്ടത്തിൽ തമാശയായും അതേ സമയം തത്വചിന്താപരമായും സമീപിച്ചു. ഇത് പേപ്പസിയുടെ പുതിയ കാലഘട്ടത്തിലേക്ക് നയിച്ചു.\nവരുന്ന ഡിസംബറിൽ 86 വയസ് തികയുന്ന മാർപാപ്പ, കഴിഞ്ഞ ജൂൺ 15-ന് ബുധനാഴ്ച പൊതുസദസിനായി ഒത്തുകൂടിയവരോടു പറഞ്ഞു: “നമ്മൾ ചെറുപ്പത്തിൽ ചെയ്തതുപോലെ പ്രായമാകുമ്പോൾ ചെയ്യാൻ കഴിയില്ല. ശരീരത്തിന് വ്യത്യസ്തമായ ഒരു താളമുണ്ട്. അത് കേൾക്കുകയും പരിധികൾ അംഗീകരിക്കുകയും വേണം. നമുക്കെല്ലാവർക്കും അവയുണ്ട്. എനിക്കു പോലും ഇപ്പോൾ ഊന്നുവടിയുമായി പോകണം.”\nവിശുദ്ധവാരം വന്നപ്പോൾ, വത്തിക്കാനിലെ പൊതു ആരാധനക്രമങ്ങളിൽ പങ്കെടുക്കുന്നത് പരിമിതപ്പെടുത്താൻ ഫ്രാൻസിസ് പാപ്പ നിർബന്ധിതനായി. മെയ് 5-ന് അദ്ദേഹം ആദ്യമായി വീൽചെയർ ഉപയോഗിച്ച് പൊതുസ്ഥലത്ത് പ്രത്യക്ഷപ്പെട്ടു. അതിനു ശേഷം അദ്ദേഹം പതിവായി വീൽചെയർ ഉപയോഗിച്ചു തുടങ്ങി. കഴിഞ്ഞ മെയ് മാസത്തിൽ ഫ്രാൻസിസ് പാപ്പാ വാർദ്ധക്യത്തെക്കുറിച്ചുള്ള തന്റെ ചിന്തകൾ ആരംഭിച്ച് ഒരാഴ്ചയ്ക്കുള്ളിൽ, കാൽമുട്ട് വേദന ചൂണ്ടിക്കാട്ടി ഇറ്റാലിയൻ നഗരമായ ഫ്ലോറൻസിലേക്കുള്ള ഒരു ദിവസത്തെ യാത്ര റദ്ദാക്കാൻ നിർബന്ധിതനായി. മാൾട്ടയിലേക്കുള്ള തന്റെ ഏപ്രിലിലെ യാത്രക്കിടെ, 2013-ൽ മാർപാപ്പയായി തിരഞ്ഞെടുക്കപ്പെട്ടതിനു ശേഷമുള്ള തന്റെ അന്താരാഷ്ട്ര യാത്രകളിൽ ആദ്യമായിട്ടാണ് കോണിപ്പടികൾ ഒഴിവാക്കി ഒരു ഓട്ടോമേറ്റഡ് ലിഫ്റ്റ് വഴിയാണ് പാപ്പാ വിമാനത്തിൽ കയറിയത്.\nവരുന്ന ആഗസ്റ്റിൽ ഇറ്റാലിയൻ നഗരമായ എൽ അക്വിലയിലേക്കു പോകുമെന്ന പ്രഖ്യാപനം സഭാവൃത്തങ്ങളിൽ കൗതുകമുണർത്തി. പതിമൂന്നാം നൂറ്റാണ്ടിലെ മാർപാപ്പയായിരുന്ന സെന്റ് സെലസ്റ്റിൻ അഞ്ചാമന്റെ കബറടക്ക സ്ഥലമെന്ന നിലയിൽ പ്രതീകാത്മകത നിറഞ്ഞ ഒരു സ്ഥലമാണത്. മാർപാപ്പാസ്ഥാനം സ്വയം ത്യജിച്ച മാർപാപ്പയാണ് സെന്റ് സെലസ്റ്റിൻ. സ്വന്തം സ്ഥാനമൊഴിയുന്നതിന് നാലു വർഷങ്ങൾക്കു മുമ്പ് 2009-ൽ ബെനഡിക്റ്റ് പതിനാറാമൻ മാർപാപ്പ ഈ സ്ഥലം സന്ദർശിച്ചിരുന്നു. അതുകൊണ്ട് ഫ്രാൻസിസ് പാപ്പായും ഇത് ചെയ്യാൻ പദ്ധതിയിട്ടിരിക്കുമെന്ന ഊഹാപോഹങ്ങൾക്ക് ആക്കം കൂട്ടിയിട്ടുണ്ട്.\nഇത്തരം പൂര്‍വ്വസമ്പ്രദായം സൂചിപ്പിക്കുന്നത്, ഓരോ മാർപാപ്പക്കും കൂടുതൽ എളുപ്പത്തിൽ സ്ഥാനത്യാഗം ചെയ്യാൻ കഴിയുമെന്നാണ്. ഒരു പാപ്പാ വാഴ്ച അവസാനിക്കുന്നതിന്റെ സമയത്തെയും രീതിയെയും കുറിച്ച് എന്തെങ്കിലും പ്രവചിക്കുന്നത് കൂടുതൽ സങ്കീർണ്ണമാണ്. കാരണം ഓരോ മാർപാപ്പയും വ്യത്യസ്ത വ്യക്തികളാണ്. എന്നാൽ ദീർഘനാളായി സയാറ്റിക്ക (ഒരുതരം വാതരോഗം) ബാധിച്ചിട്ടുള്ള ഫ്രാൻസിസ് മാർപാപ്പ കഴിഞ്ഞ മാസം ഇറ്റാലിയൻ ബിഷപ്പുമാരോട് “ഭരണം നടത്തുന്നത് കാലുകളല്ല; തല കൊണ്ടാണ്” എന്നു പറഞ്ഞതായി റിപ്പോർട്ടുണ്ട്. ഇത് ശാരീരികമായി ക്ഷീണം സഹിക്കുന്ന മാർപാപ്പമാരുടെ പരമ്പരയിലെ ഏറ്റവും പുതിയ പ്രസ്താവനയായി കാണാം. നട്ടെല്ലിൽ നിന്നു തുടങ്ങി കാലുകളിലേക്ക് പടരുന്ന ഒരു വേദനയാണ് സയാറ്റിക്കയുടെ പ്രധാന ലക്ഷണം.\nജോൺ പോൾ രണ്ടാമൻ മാർപാപ്പയുടെ അവസാന വർഷങ്ങളിൽ താൻ നിരീക്ഷിച്ച കാര്യങ്ങളാണ് ബെനഡിക്റ്റ് പതിനാറാമന്റെ തീരുമാനത്തിന് വലിയൊരു പങ്കു വഹിച്ചതെന്ന് താൻ വിശ്വസിക്കുന്നതായി പാപ്പായുടെ ചരിത്രത്തെക്കുറിച്ച് വിപുലമായി എഴുതിയിട്ടുള്ള ന്യൂജേഴ്‌സിയിലെ കീൻ യൂണിവേഴ്‌സിറ്റിയിലെ ചരിത്ര പ്രൊഫസറായ ക്രിസ്റ്റഫർ ബെല്ലിറ്റോ പറഞ്ഞു.\nപാർക്കിൻസൺസ് രോഗം ബാധിച്ച ജോൺ പോൾ മാർപാപ്പ, പിന്നീടുള്ള വർഷങ്ങളിൽ ചലിക്കുന്നതിനും സംസാരിക്കുന്നതിനും ബുദ്ധിമുട്ടുകൾ നേരിട്ടിരുന്നു. 2005-ൽ 84-ആം വയസിൽ മരിക്കുന്നതു വരെ കൂടുതൽ അവശനായിത്തീർന്നതിനാൽ തന്റെ കാര്യങ്ങൾ കൈകാര്യം ചെയ്യാൻ തന്റെ പേഴ്‌സണൽ സെക്രട്ടറിയും ഇപ്പോൾ കർദ്ദിനാളുമായ സ്റ്റാനിസ്ലാവ് ഡിവിസിനെ ആശ്രയിച്ചിരുന്നു.\nപോപ്പ് ബെനഡിക്റ്റ് പതിനാറാമൻ രാജി വയ്ക്കുന്നതിന് ഏകദേശം ഒരു വർഷം മുമ്പ് പരസ്യമായി ഊന്നുവടി ഉപയോഗിക്കുന്നതിനെക്കുറിച്ച് പറഞ്ഞത് ഇപ്രകാരമായിരുന്നു: “അത് എനിക്കും സഭക്കും സംഭവിക്കാൻ ഞാൻ അനുവദിക്കില്ല” എന്നാണ്. വി. ജോൺ പോൾ രണ്ടാമന്റെ അവസാനകാല അവസ്ഥ കാൽമുട്ടിനെയും വാതരോഗങ്ങളെയും അപേക്ഷിച്ച് ശാരീരികതലത്തിൽ കൂടുതൽ ശാരീരികമായി തളർത്തുന്നതായിരുന്നു.\nമാർപാപ്പമാർ എപ്പോഴും അവരുടെ ആരോഗ്യത്തെക്കുറിച്ച് അൽപം രഹസ്യാത്മകതയും സ്വകാര്യതയും സൂക്ഷിക്കുന്നവരാണെന്ന് ബോസ്റ്റൺ കോളേജിലെ ചരിത്രകാരനും ജെസ്യൂട്ട് വൈദികനുമായ ഫാ. ഒലിവർ റാഫെർട്ടി പറയുന്നു. ഇത് രാഷ്ട്രീയത്തിലെ നേതാക്കന്മാരെയും സംബന്ധിച്ച് സത്യമാണ്. കാരണം നിങ്ങൾ രോഗിയാണെങ്കിൽ, നിങ്ങളുടെ എതിരാളികൾക്ക് നിങ്ങളെ വിമർശിക്കാനും നിങ്ങൾ ജോലിക്ക് യോഗ്യനല്ല എന്നു പറയാനും ഇത് കൂടുതൽ അവസരം നൽകുന്നു.\nജോൺ ഇരുപത്തിമൂന്നാമൻ മാർപാപ്പക്ക് 1962 സെപ്റ്റംബറിൽ, വയറ്റിൽ അർബുദം ഉണ്ടെന്ന് കണ്ടെത്തിയിരുന്നു. എന്നാൽ അദ്ദേഹത്തിന്റെ അവസ്ഥയെക്കുറിച്ച് അടുത്ത ഉപദേശകരുടെ വൃത്തത്തെ അറിയിച്ചിരുന്നു. 1963 ഏപ്രിലിൽ മാർപാപ്പ തന്റെ മരണം അടുത്തതായി സൂചന നൽകിയപ്പോൾ, അത് ജൂണിൽ തന്നെ വരുമെന്ന് പാപ്പാ തന്നെ പറഞ്ഞു. 1963-ന്റെ ആദ്യ മാസങ്ങളിലെ പാപ്പായുടെ ഫോട്ടോകൾ വ്യക്തമായും തീർത്തും രോഗബാധിതനായ ഒരാളുടേതായിരുന്നു.\nരണ്ടാം വത്തിക്കാൻ കൗൺസിലിനു തുടക്കമിട്ട ജോൺ ഇരുപത്തിമൂന്നാമന്റെ പാപ്പാവാഴ്ച്ചയുടെ പ്രതിധ്വനികൾ ഫ്രാൻസിസ് മാർപാപ്പയുടെ പേപ്പസിയിലുണ്ട്. ആരോഗ്യനില ക്ഷയിക്കുമ്പോഴും അദ്ദേഹം സഭയിൽ സുപ്രധാനമായ പരിഷ്കാരങ്ങൾ തുടരുന്നു. തന്റെ ആരോഗ്യത്തെക്കുറിച്ച് നേരിട്ട് സംവദിക്കുന്നു. മുട്ടുവേദന ഒഴിച്ചാൽ യാതൊരു തരത്തിലുള്ള ശാരീരികാസ്വാസ്ഥ്യങ്ങളും പാപ്പായെ അലട്ടുന്നില്ല.\nഫ്രാൻസിസിസ് മാർപാപ്പയുടെ പരിഷ്‌കാരങ്ങളെ ചിലർ ‘റാഡിക്കൽ’ എന്നു വിശേഷിപ്പിച്ചേക്കാം. എന്നാൽ സഭയുടെ പാരമ്പര്യത്തിൽ, പ്രത്യേകിച്ച് വത്തിക്കാൻ രണ്ടിൽ വ്യക്തമായി വേരൂന്നിയവയാണ് അവയെല്ലാം. മാത്രമള്ള, പാപ്പായുടെ നിലവിലെ അവസ്ഥ ലീഡർഷിപ്പിനെക്കുറിച്ചുള്ള അദ്ദേഹത്തിന്റെ വികേന്ദ്രീകൃത ധാരണയെ ഊന്നിപ്പറയാൻ സഹായിക്കുന്നു. സാധാരണ വിശ്വാസികളെ ഇത്രയും വിശ്വാസത്തിലെടുത്ത മാർപാപ്പ, ഫ്രാൻസിസ് പാപ്പാ തന്നെയാണെന്നതിൽ സംശയമില്ല. മരണം വരെ ഫ്രാൻസിസ് പാപ്പാ ആ സ്ഥാനത്തു തുടരാൻ തങ്ങളുടെ ഉള്ളിന്റെയുള്ളിൽ ജനങ്ങൾ ആഗ്രഹിക്കുന്നു.\nപഴയ കാലത്ത് മാർപാപ്പമാർ ഇന്നത്തെപ്പോലെ ദൃശ്യമായിരുന്നില്ല. കാരണം മാർപാപ്പയുടെ പ്രവർത്തനങ്ങൾ വത്തിക്കാൻ മതിലുകൾക്ക് അകത്താണ് നടന്നത്. ഇന്ന് മിക്കവാറും എല്ലാ പേപ്പൽ മീറ്റിംഗുകളും ഒരു ഫോട്ടോഗ്രാഫർ രേഖപ്പെടുത്തുന്നു, ക്യാമറകൾ ഒപ്പിയെടുക്കുന്നു. കൂടാതെ എല്ലാ പ്രധാന മാർപാപ്പാസംഭവങ്ങളും ലോകമെമ്പാടുമുള്ള ക്യാമറകളുടെ ലെൻസിനു മുന്നിലാണ് നടക്കുന്നത്.\nപഴയ കാലത്ത് മാർപാപ്പമാർ ഔദ്യോഗിക വത്തിക്കാൻ മാധ്യമങ്ങളിലൂടെ മാത്രമേ സംസാരിച്ചിരുന്നുള്ളൂ; തികച്ചും അപൂർവ്വമായേ പരസ്യമായി സംസാരിച്ചിരുന്നുള്ളൂ. ആരോഗ്യനില മോശമായിട്ടും ഫ്രാൻസിസ് മാർപാപ്പ നന്നായി ആശയവിനിമയം നടത്തുന്നുണ്ടെന്നാണ് കേംബ്രിഡ്ജ് സർവ്വകലാശാലയിലെ ചരിത്രകാരനായ റോസാമണ്ട് മക്കിറ്റെറിക്കിന്റെ അഭിപ്രായം. തന്റെ തന്നെ പ്രായമായ ആളുകൾ അനുഭവിക്കുന്ന പരിമിതികൾക്കു മേലേ പാപ്പാ പോകുന്നു. തന്റെ ആത്മീയചുമതലകൾ നിറവേറ്റാൻ അതീവശ്രദ്ധ പുലർത്തുന്നു.\nമാർപാപ്പയെ എങ്ങനെ പിന്തുണക്കാമെന്നും മാർപാപ്പയുടെ റോളിന്റെ ശാരീരികമായി ആവശ്യപ്പെടുന്ന ചില കാര്യങ്ങളിൽ എങ്ങനെ സഹായിക്കാൻ സാധിക്കുമെന്നും സഭ ചിന്തിക്കേണ്ടതായി വന്നേക്കാം. അമേരിക്കൻ പ്രസിഡന്റ് ഫ്രാങ്ക്ലിൻ ഡെലാനോ റൂസ്‌വെൽറ്റ്, അമേരിക്കയെ രക്ഷിച്ചത് വീൽചെയറിൽ നിന്ന് ലോകമഹായുദ്ധം നടത്തിയാണ്.\nഫ്രാൻസിസ് പപ്പാ തന്റെ യാത്രകൾ റദ്ദാക്കുന്നു. ഇത് തീർച്ചയായും ഒരു വലിയ നിരാശയാണ്. എന്നാൽ ലോകത്തെവിടെയുമുള്ള ഒത്തുചേരലുകളിൽ നേരിട്ട് സംസാരിക്കാൻ ആശയവിനിമയം നടത്താൻ അനുവദിക്കുന്ന ഒരു പുതിയ യുഗത്തിലാണ് നാം. എന്നിരുന്നാലും, ജൂലൈ അവസാനം കാനഡയിലേക്കുള്ള ഒരു യാത്ര ഇപ്പോഴും പാപ്പയുടെ ഷെഡ്യൂളിലാണ്. വത്തിക്കാൻ ഡോക്ടർമാരുടെ തീരുമാനം അനുസരിച്ച്, കാൽമുട്ടിൽ മാർപാപ്പ കുത്തിവയ്പ്പുകൾ സ്വീകരിക്കുന്നത് തുടരുന്നു. ഫിസിക്കൽ തെറാപ്പിയും തുടരുന്നു.\nമാർപാപ്പാശുശ്രൂഷക്ക് ഇന്ന് യാത്രകൾ അനിവാര്യമല്ലായെങ്കിലും വത്തിക്കാനിൽ നിന്ന് പുറത്തു പോകാനും ജനങ്ങളുമായി അടുത്തിടപഴകാനും കഴിയുന്നതിൽ ഫ്രാൻസിസ് പാപ്പാ വലിയ സന്തോഷം പ്രകടിപ്പിക്കുന്നു. സിനഡലിറ്റിയെക്കുറിച്ചുള്ള ബിഷപ്പുമാരുടെ സിനഡ് 2023-ൽ പൂർത്തിയാകാനിരിക്കെ, സഭ കൂടുതൽ അത്മായരെ ഉൾക്കൊള്ളുന്ന രീതിയിൽ എങ്ങനെ മുന്നോട്ടു പോകുന്നുവെന്ന് പഠിക്കാൻ ഉദ്ദേശിക്കുന്ന ഫ്രാൻസിസ് മാർപാപ്പ രാജി വയ്ക്കുമെന്ന് ‘സങ്കൽപിക്കാൻ പ്രയാസമാണ്.’ അടുത്ത 2033 ഒക്ടോബർ വരെ ഫ്രാൻസിസ് മാർപാപ്പ സജീവമായി രംഗത്തുണ്ടാകും.\nദൈവത്തിന്റെ കാരുണ്യത്തെ എല്ലായ്‌പ്പോഴും ഫ്രാൻസിസ് മാർപാപ്പ ഉയർത്തിക്കാട്ടി. വത്തിക്കാനിലെ സാമ്പത്തിക പരിഷ്‌കരണത്തിന് അദ്ദേഹം തുടക്കമിട്ടു. അത്മായർക്ക് അർഹമായ പദവികൾ വത്തിക്കാൻ ക്യൂരിയയിൽ നൽകി. കത്തോലിക്കാ സഭയെ തികച്ചും മാനവികമായി കരുണയുടെ വഴിയിൽ നയിക്കാൻ പാപ്പക്കു സാധിച്ചു.\nലോകമെമ്പാടുമുള്ള, സഭ ഇന്ന് അഭിമുഖീകരിക്കുന്ന പ്രധാന പ്രശ്നം, എങ്ങനെയാണ് സുവിശേഷം പ്രസംഗിക്കുകയും യേശുക്രിസ്തുവുമായുള്ള സൗഹൃദത്തിലേക്ക് ആളുകളെ ക്ഷണിക്കുകയും ചെയ്യുന്നത് എന്ന ചോദ്യമാണ്. ഈ പ്രശ്നങ്ങളെ സ്വജീവിതം കൊണ്ട് പരിഹരിച്ചു മുന്നേറാൻ കഴിയുന്ന ഫ്രാൻസിസ് മാർപാപ്പയുടെ റിട്ടയർമെന്റ് ഇപ്പോൾ ഉയർന്നുവരുന്ന കാര്യമായി പരിഗണിക്കപ്പെടുന്നില്ല. എങ്കിലും ഫ്രാൻസിസ് മാർപാപ്പയുടെ ഹൃദയത്തിൽ എന്താണുള്ളതെന്ന് ഏറ്റവും അടുപ്പക്കാർക്കു പോലും പിടിച്ചെടുക്കാൻ സാധിക്കുന്നില്ല.\nജൂബിലി വർഷത്തിന്റെ ഔദ്യോഗിക ലോഗോ വത്തിക്കാൻ പ്രസിദ്ധീകരിച്ചു\n‘മൂന്ന് ദിവസമായി എനിക്ക് നടക്കാൻ സാധിക്കുന്നുണ്ട്’ – ആരോഗ്യസ്ഥിതിയെ കുറിച്ച് സന്തോഷത്തോടെ സംസാരിച്ച് പാപ്പാ


Jairam says no to Vedanta mining project in Orissa വേദന്ത\nആറു കോടിയുടെ ലോട്ടറി കണ്ടുകെട്ടി\nTuesday 24th August 2010 12:10pm\nവേദന്തയുടെ ഖനനത്തിന് അനുമതിയില്ല: ജയറാം രമേഷ്\nTuesday 24th August 2010 11:58am\nനയാംഗിരി: ഒറീസയിലെ വേദാന്ത കമ്പനിയുടെ ഖനനത്തിന് അനുമതി നല്‍കില്ലെന്ന് കേന്ദ്ര പരിസ്ഥിതി മന്ത്രി ജയറാം രമേശ് പറഞ്ഞു. ഒറീസാ സര്‍ക്കാറിന്റെ അപേക്ഷയാണ് കേന്ദ്രവനം പരിസ്ഥിതി മന്ത്രാലയം നിഷേധിച്ചത്.\nവേദാന്തയുടെ ഖനനത്തിന് അനുമതിനല്‍കണമെന്നാവശ്യപ്പെട്ട് ഒറീസാ മുഖ്യമന്ത്രി നവീന് പട്‌നായക് കഴിഞ്ഞ ദിവസം പ്രധാനമന്ത്രിയെ കണ്ടിരുന്നു. എന്നാല് നിരവധി പാരിസ്ഥിതിക പ്രശ്‌നങ്ങള് കാരണമാണ് വേദാന്തയുടെ അനുമതി നിഷേധിക്കുന്നതെന്ന് ജയറാം രമേഷ് വ്യക്തമാക്കി. വേദാന്ത കമ്പനി നിയമപരമായി പല പ്രശ്‌നങ്ങളും നേരിടുന്നതും അനുമതി നിഷേധിക്കാന് കാരണമായി.\nകേന്ദ്രം നിയോഗിച്ച സക്‌സേനാ കമ്മറ്റിയും വേദാന്തയുടെ ഖനനത്തിന് അനുമതികൊടുക്കരുതെന്ന് അഭിപ്രായപ്പെട്ടിരുന്നു. 75000 സ്ക്വയര് കിലോമീറ്റര് വനപ്രദേശങ്ങള് പദ്ധതിവന്നാല് നഷ്ടപ്പെടുമെന്ന് കമ്മീഷന് വ്യക്തമാക്കി.\nഒറീസയില് വേദാന്തയ്‌ക്കെതിരെ ആദിവാസികള് സമരം നടത്തുന്നുണ്ട്. കേന്ദ്ര ആഭ്യന്തര മന്ത്രി ചിദംബരത്തിന് വേദാന്തയുമായി ബന്ധമുണ്ടന്നു വാര്‍ത്തകള് വന്നിരുന്നു.